
1.

Wie ein ritter, genant Gernier, an des künigs holf zu Franckreich umb seiner frumbkeyt willen von dem künig vertryben ward.

Zu der zeit, als künig Ludolffus zu Franckreich mit gewalt regiert, auch in grosser tyranny gegen allem seinem volck robet, sich begab, das ein arm man für den künig fälschlich dargeben ward, also das in der künig on all sein entschuldigen und verantwortung wolt lassen tödten. Des ein frummer ritter an seinem hoff vernummen hat, welcher genant was Gernier vom Hag, der sich schnell zu dem künig fuget, anfieng den künig mit züchtigen worten zu straffen, in vermeynt von solchem übel zu wenden. Von wegen solicher straff der künig in grossen zorn gegen dem ritter fallen thet, wiewol der ritter zuvor nit der kleinest an des künigs hoff gewesen was; noch dannocht sich der künig also hart wider in entrüstet, das er dem ritter Gernier gebodt, sein land mit leib und gut inn monats frist zu raumen. Davon der ritter erstmals etwas unmuts empfieng, jedoch zuletst im fürnam, des künigs gebott entlich nachzukummen.

Der ritter Gernier hat einen son, der was genant Gabriotto, ein jüngling von zechzehen jaren, ein fast schöner, geradner, züchtiger jüngling. Zu dem sein vatter Gernier kam, mit trawriger stymm anhub und sprach: ›O du mein allerliebster son, nit lang ist, du deiner muter beraubt wardest, welche gott dem herren gefallen hat zu im in sein reich zu kummen; unnd nun in kürtze auch deines vatterlandts beraubt werden must, wo du dich anderst mit deinem vatter das ellendt zubawen nit widern wilt. Dann ich dir warlichen sag, so ich die statt Pariß nit in monats frist rammen thet, ich warlich ein ungenedigen herren und künig haben würt. Darumb, mein allerliebster son, dieweil du sichst mich umb mein trewen dienst kein ander belonung empfangen haben, dann mich meines vatterlandes zu verweisen, wöllest dich auch willig darein ergeben und mit mir, deinen vatter, an ander fürsten höffsziehen, umb dienst zu werben. Wer weißt, wo uns gott unser glück vorbehalten hat!‹

Als Gabriotto, der jung, seinen vatter also reden hort, nit wol wissen mocht, ob Gernier, seinem vatter, solcher red ernst wer, mit lachendem mund zu seinem vatter sprach: ›Ach mein allerliebster vatter, ich kan nit gedencken, das dise wovt im ernst von dir geredt werden. Jedoch sey im, wie es wöll, wo dich gott und das gelück hinleyten, mir nit müglich ist von dir zu kummen, alldieweil mein seel und leib bey einander wonen. Doch bitt ich dich, lieber vatter, mir den grundt deiner redt offenbaren wöllest.‹ Der ritter seinem son alle ding nach der leng zu wissen thet, demnach anfieng und sprach: ›Mein liebster son, dieweil du sichst, das dein muter gott ergeben ist und wir bed nun zumal kein sundern freünd inn allem Franckreich haben, darumb, mein allerliebster Gabriotto, solt du wissen, das mein will und gemut nit ist, den künig umb einicherley genad zu bitten, dieweil ich doch mit schulden solchen undanck nit verwürcket noch verdienet hab. Ich aber hoff, der künig sein unbillichen zorn, so er zu mir tragen thut, zuletst selb erkennen werd.‹

Als der edel Gabriotto seinen vatter gehört, auch alle ursach zumal vernummen hat, einen schweren seüfftzen von seinem hertzen gon ließ und sagt: ›Die ungnad, hertzlieber vatter, so dir von dem künig widerfert, mich nit wenig befrembdt.

Dann so ich bedenck, inn was gnaden du allwegen an dem künigklichen hoff gewont hast, mich nit genug verwundren kan des stimpfflingen umbwendens, das ich aber als gott dem allmechtigen heymsetzen will. Du solt auch wissen, hertzlieber vatter, das ich dir alle zeit willig und gehorsam sein will, als ich es dann nach göttlichem gebott schuldig bin, wiewol mich in meinem hertzen die edel und schöne statt Pariß seer rewen thut, in deren ich so wol und schön erzogen ward von dir, auch meiner allerliebsten muter, deren gott genad, bey deren grab ich gern mein leben enden wolt.‹

›O mein liebster son‹, sprach der ritter Gernier, ›du machest mich mit diesen worten ingedenck des edlen Römers Marei Coriolani, welcher auch umb seiner wolhandlung willen auß Rom in das ellend verjagt ward, sich zu der Römer feynden schlagen thet, bey welchen er sich der maßen halten kundt, das sye in zu einem obersten fürer unnd hauptmann machten. In solchem ampt er den Römern grossen abruch thet, sye der maßen engstiget, das sye sich verwegen musten, dio statt auffzugeben. Durch vil und mancherley weg an in versuchten, wie sye in mit guten worten abweisen möchten; aber alles umbsunst was, wiewol er von Marco Minutio seines vatterlands zum dickern mal ermanet ward, wie er bedencken solt die gräber seiner altvättern, die in Rom weren, und das er noch sein muter, weib unnd kind in der statt Rom hette, auch das im vil in der statt Rom beschenen wer.‹ Zuletst im Marcus Coriolanus antwurt und sprach: ›O mein allerliebster Minuti, ich bekenn mich alles des, so du mir hie fürgehalten hast. Dann die gräber meiner altvättern in der statt Rom seind; wie möcht ich aber an einem ort mein wonung haben, da ich nit in eeren als meine altvättern leben möcht, und da der grecht von dem schalck, der weiß von dem thoren täglich undergetrucket würdt! Darumb ich mir ein ort für mein vatterland erwölen will, da man das gut vor dem bösen erkennen thut, unnd da der rhat dem pöfel nit underwürfflich sein darff.‹ Mit disen und andern worten sich Marcus Coriolanus von Minucio redet, sich auch keines wegs erweichen lassen wolt, das er mit seinem hör abzieg. Zuletst die Rhömer Marci muter, weib unnd kinder an in schickten, die ihn nach langem bitten darzu brachten, das er mit seinem hör abzog; aber in die statt Rom wolt er nit mer. Derselb Marcus Coriolanus mir nit wenig trost gibt, die statt meines vatterlands zu verlassen. Darumb du, mein allerliebster son, betrachten wöllest den grossen unbill, so uns von dem künig yetz begegnet, welchs uns gnugsam ursach gibt, uns ein ander vatterland zu erkiesen. Dann ich mich warlich gleich so wol alle die von Pariß nymmer erweichen lassen wolt hye zu bleiben, es käme dann mein müter, weib und kind, das doch nit müglich ist zu geschehen; dann sye vor langem mit todt abgangen seind.

Da nun der jüngling Gabriotto das ernstlich fürnemmen seines vatters vernam, wol verstund, sein vatter seinem versprechen nachkummen würd, gab er sich willig darein, seines vatters willen zu vollstrecken, wiewol im sein hertz nit wenig davon beschwert ward; dann er einen getrewen gsellen zu Pariß hat, der was genant Reinhart, umb denselben im am meysten zu klagen was. Als er sich nun seinem vatter gäntzlich ergeben hat, urlaub von im nam, Reinhart, seinen liebsten gsellen, suchen gieng.

 

2.

 

Wie Gabriotto seinem gsellen Reinhart seines vatters fürnemen zu wissen thut, und wie ihm Reinhart verspricht, mit ihm zu ziehen, wa er hin beger.

Traurig und übel zu mut was Gabriotto, als er von seinem vatter gangen was; ye lenger er der freündtschafft unnd trewe seines gesellen Reinhardts nachgedencken ward, ye mehr in sein wegscheyden bekümmern thet. Von stund an gieng, da er Reinhart vermeynt zu finden, das dann nach seinem willen geschach. Er fand ihn auff einem lustplatz, da er mit andren seines gleichen den ballen schlagen thet, des sye beyd ein sunder freüd hetten, so sye den ballen schlugen. Gabriotto sich aber damals des ballen nit annam, mit manchem seüfftzen und traurigem angesicht Reinhart, seinen gsellen, ansehen ward. Des Reinhart bald vernam, zu im gieng und sprach: ›Vie dem, Gabriotto? Woltest nit auch ein hoffrecht mit dem ballen erzeygen? Sag mir, was meynet dein trawriges angesicht?‹ Gabriotto zu im sprach: ›Mein anligen, Reinhart, du von mir vernemmen solt, so du dich anderst nit verdrießen laßest unnd ein klein mit mir da dannen gohn wilt.‹ Reinhart nit lenger verziehen wolt, seinen mantell umbwarff; von stund an mit Gabriotto zu der statt hinauß uff einen lustigen anger giengen, sich under einer linden bey einem kulen brunnen zusamen satzten.

Gabriotto anfieng und sprach: ›Mein allerliebster bruder und gsell, du solt wissen, du allein ein ursach meines trawrens bist. Dann du wol weyst, in was liebe und freündtschafft wir allzeit gegen einander gestanden seind, die sich aber nun zumal (gott erbarms!) enden will, wiewol das nit mit meinem willen absicht.‹ Hiemit im den willen seines vatters gäntzlich entdecket. Da nun Reinhart vernam die ursach seines liebsten gesellen, darumb er dann also betrübt was, Reinhart anfieng und sprach: ›Mein allerliebster Gabriotto, du solt wissen, ehe dann du mir die ding halb erzalt hast, ich mein rechnung schon volligklichen beschlossen hat. Du weyst mich hie zu Paryß vatter und muterloß wonen; und wiewol ich in Pariß erzogen und erboren bin, noch laß ich mich beduncken, so du allein nit werest, wolt ich gleich als mer anderswo als hie mein leben schließen. Dann mir der pfennig nit mer hie zu Pariß gilt als an einem frembden ort. So hab ich mein hab und gut fast in zinß unnd gilte, die ich dann, so ich will, in kurtzer zeit zu barem gelt machen. Damit ichs leichtlich nach meinem willen bringen mag, war mich lust. Darumb, mein allerliebster Gabriotto, wöllest allen unmut meinethalb zuruckschlagen. Dann ich dir versprich bei dem todt meines vatters, nymmer von dir zu weichen, es scheide dann mich oder dich der todt; und dabei soll es beston krefftigklich. Und so erst dise fürgenummen reiß beschicht, so lieber es mir sein soll. Vermeynest du, mir müglich sein solt, zu Parciß zu wonen, so du an einem andren ort von mir werest? Nein, on zweyffel nimmer beschehen würt. Dann ich weder hie noch an einem andren ort on dich sein will.‹

Gabriotto seines gesellen red wol vernummen hat. Wer was frölicher dann Gabriotto! Von newem einander trew und freundtschafft gelobten, auffstunden, mit einander in die statt giengen. In dem die zeit des nachtmals kummen was; mit einander das nachtmal sampt Gernier, Gabriotten vatter, namen, von vil und mancherley sachen under dem nachtmal zu red wurden.

 

3.

 

Wie Gernier der ritter, Gabriotto und Reinhart das nachtmal mit einander nemmen unnd iren sachen nachzukummen rahtschlagten.

Wol zu mut was Gabriotto, als er vernam, das Reinhart, sein gesell, mit im auß Pareiß an andre herrenhöff ziehen wolt. Sobald er zu seinem vatter kam, im alle verloffne sachen zu wissen thet. Des der vatter nit minder freüd nam, Reinhart freündtlich batt, seinem zusagen nachzukummen. ›Edler ritter,‹ sprach Reinhart, ›ehe dann morgen die sonn zu genaden kumpt, ir sehen solt, weß gemüts ich sey. Dann so mir gott der allmechtig gesundtheyt verleicht, ich mich minder von meinem fürnemmen wenden laß, dann sich das wasser zu berg laßt treiben.‹

Mit solchen worten der tisch bereyt was; wasser über die händ namen, zu tisch sich nydersatzten, mit dancksagung gott dem allmechtigen frölich anhuben zu essen. Gernier erst alls seins unmuts vergessen thet, in ihm selbs gedacht: ›Nun weyß ich, wo mich das gelück mit solchen zweyen schönen jünglingen hinbringt, nit lang stohn würt, ich mit sampt inen dienst bekummen soll.‹ In solchen gedancken die beden jüngling ansehen thet. Des Reinhart bald warnam, den ritter fraget, was er in solchem seinem sehen gedacht hat. Dem Gernier der ritter antwurt: ›Mein allerliebster Reinhart, des solt du dich nit verwundern. Dann ich in mir selbs meinen alter betracht hab, dargegen ewer beder vermugliche jugendt; dabey gedacht, wo wir drey mit einander hinkummen, wir bald dienst haben werden; dann euch bed mein alter und mich ewer beyder jugendt fürbringen würdt. Ich holl auch, wir alle drey noch zu hoben eren und würden kummen werden.‹

Gabriotto anhub und sprach: ›Mein allerliebster vatter, ich bitt, uns sagen wöllest, wo doch dein fürnehmen zu dem ersten hinstand zu reysen.‹ Der vatter anhub und sprach: ›Mein son, wer wol der Portugaleser sitten und wesen zu erkunden, darnach das künigreich Schotten zu besehen, wo euch solche reyß nit zuwider sein wolt, demnach uns in Engelandt an des künigs hoff zu Lunden dienst zu suchen; dann ich dem selben künig viel guts hör verjehen. Welcher aber eunder euch ein bessers meynt zu erkiesen, mag das auch nach seinem willen anzeygen.‹ Reinhart, der ein freüdiger jüngling was unnd nit wenig lust hat vil ding zu erfaren, anhub unnd sprach: ›Edler ritter, ich laß mich beduncken, wie ir vast wol geredt haben. Darumb ich mich keines andren anschlags underston will. Dann so Gabriotto meines gemuts ist, würt im diser noch ander weg nymmer zu weit noch schwer sein; dann so ferrer ir zichen, so lieber mirs sein soll.‹ Gabriotto der anschlag auch nit minder gefallen thet.

Mit solcher red das nachtmal volendet haten, auffstunden, in einen schönen lustigen garten, die speiß abzutewen, spacieren giengen, demnach zu bett sich niderlegten, die nacht mit guter rhu vertreiben theten.

 

4.

 

Wie die ritter Gernier sein hab und gut auff offnem marckt vergantet und zu barem gelt machet.

Nit mit wenig freüden Gerniers, Gabriotto unnd Reinharts der nechst tag kummen thet. Als sye nun von dem bett uffgestanden waren, mit einander zu kirchen giengen, nach dem den morgenymmbis mit grossen freüden volbrachten. Demnach der ritter Gernier all sein hab und gut feyl bodt, alles auff offnem marckt verkauffet; des gleichen thet auch Reinhart, der jung edelmann. Nit lang stund, ir gut mit nutz vertriben hatten, ein schöne barschafft zusamenbrachten.

Semlichs dem künig für kam, im grossen rowen bracht, das er Gernier, den ritter, mit solchen ungnaden angefaren hat, zuhandt einen seiner diener nach dem ritter schicket. Der ritter dem gebott des künigs gehorsam was, bald vor ihm erscheinen thet. Sobald in der künig ersehen ward, mit auffgehabnem finger und lachendem mund dem ritter trewet. ›Gernier,‹ sprach der künig, ›ich het mich nymmer zu dir versehen, du meine wort also inn gantzem ernst auffgenummen haben soltest, wiewol ich dir daran keins wegs unrecht gib; dann du mein gebott als ein gehorsamer hast wöllen vollbringen. Das aber nymmer von dir noch mir gedacht werden soll, so du anderst fürter an meinem hoff beleiben wilt. Du solt dich auch nit irren lassen, das du all deine ligenden güter verkaufft hast; dann ich dich von wegen deines dapffern und standthafften gemüts mit andern und bessern güttern versehen will und dir die von meinem eygnen gut bezalen.‹

Gernier, der ritter, dem künig mit grossem fleiss zugehört hat. Als nun der künig sein red geendt hat, der ritter anfieng und sprach: ›Allergnädigster herr und künig, der gnaden und guthat, so mir von ewer majestet verleihen würdt, ich mich nymmer genugsam bedancken mag. Dann ich mich gegen euch, meinem allergnedigstcn herren, versündt hab und dannocht ein semlichen gnädigen herren und künig an euch sind. Nun aber mir umb solche schuld ein buß auffgelegt ist, die ich mir gäntzlich fürgenummen hab zu volziehen; dann ich ye meiner gelübt genug thun will oder darumb sterben. So ich dann solche gelübt vollbracht han, will ich mich der yetzigen zusagung trösten, hoff auch, wo ich nachgens meinen gnädigen herrn den künig umb dienst bitten würd, ich wider einen genedigen herren finden solt. Nunzumal aber langt mein freündtliche bitt an euch, mein herren den künig, wöllendt mir ein gnädig urlaub geben, dieweil es ye keinen andren weg haben mag.‹

Semliche wort der ritter allein darumb mit dem künig redt, damit er mit lieb von im kummen möcht; sein synn und gemüt aber nit was, wider in Franckreich zu kummen, ihm wer auch leydt gewesen, solt er lenger darinn gewohnt haben. Da nun der künig verstund, das sich Gernier von seinem fürnemmen nit wolt lassen wenden, den ritter nit mer bitten wolt; dann wol wust als an im umbsunst sein; er must sich auch des vor all seinem volck seer schamen, das er den, so er mit grossem zorn seines landt verwisen, yetzund wider an seinem hoff zu bleiben bitten solt; doch anfieng und sprach: ›Dieweil ye dein gefallen, edler ritter, nit sein will, alhie au dißem hoff zu bleiben, so ist doch mein beger, du wöllest mir deinen son Gabriotto hie lassen, damit du dester mer verlangen habest vider in Fraukreich zu keren.‹

Hernier, als er den künig vernummen het, in im selbs gedacht: ›O künig, an deinem hoff weder ich noch mein son nimmer beleiben wöllen unnd noch vil minder herkummen, so uns anderst gott von dir hilfft.‹ Wider anhub und sprach: ›Ach gnädiger herr, ich bitt euch, ihr wöllend mich solches begerens erlassen; dann mein will unnd meynung allzeyt gewesen ist, vor unnd ehe ihr nach mir geschickt hand, das ich nit lang von disem hoff beleiben wolt, sunder ein reyß thun durch ettliche künigreich mit sampt meinem son Gabriotto, demnach wider an euch, meinen gnädigen herren, supplicieren unnd umb gnad unnd dienst zu bitten, des ich mich gantz zu euch versehen hab. Darumb ist mein bitt, ihr wöllend mir unnd meinem son sampt dem, so mit uns ziehen würt, ein sicher paß unnd geleyt durch ewer künigreich geben, deßgleich ein eerlichen abscheydt, damit uns nit durch arge nachreder ettwas uneerlichs zugemessen werden möcht, und uns das auch auff das fürderlichest verschaffen zu geschehen, damit wir uns dann auch dester fürderlicher herfügen mögen.‹

Der künig den ritter nit lenger auffhalten wolt, zuhandt schuff, im ein sicher und frey geleydt zu geben. Er schanckt im auch ein fast kostliche kette, desgleich ein schon pferdt, welches der ritter als zu danck annam, in ihm selb gedacht: ›Künig, die schencken mögend an mir nichts verfahen. Wann du mir schon einen theyl deines künigreich schaucktest, du würdest mich bei dir nit behalten.‹ Nach dem urlaub von dein künig unnd seinen fürsten nam, die all gemeinlich ihn bitten theten bald widerzukummen. Nyemandts an des künigs hoff was, so nit leydt empfahen thet von des ritters abseheyd.

Der ritter sich zu hauß füget, seinen son und Reinhardt in seltzamen gedancken bei einander sitzen fand; dann sye in grossen sorgen stunden, der künig würd den ritter Gernier nit von im ziehen lassen. Sobald syo aber in kummen sahen, zuhandt aller sach, so sich zwischen im unnd dem künig verloffen hat, underricht wurden.

Als nun die nacht vergangen und der ander tag wider kummen was, Gernier und sein son, Reinhardt und ein knecht und ein bub sampt zweyen maulthieren, so inen ir barschafft kleinot und was in lieb was, trugen, mit einander sich der morgenfrü in der küle auffmachten, zu der statt Pariß hinauß ritten. Als sye nun ein kleinen weg davon kummen waren, Gernier, der ritter, sich mit seinem pferdt umbwandt, anhub und sprach: ›Nun bewar dich gott, du edle und wol erbawen statt Pariß, in deren ich meine jungen tag verschlissen hab und aber yetzund in meinem alter von dir ziehen muß. Gesegen euch gott, ihr schonen züchtigen frawen in der statt, welchen ich all mein tag mit höchstem fleiß gedienet hab! Gesegen euch gott, ir eerlichen burger zu Pariß, die mich von jugendt auff in hohen ehren gehalten handt! Gott wolt, ir mit einem andren künig versehen weren! Ich solt mich in ewigkeyt nymmer von euch gescheyden haben; dann ich mein begräbnus, auch all mein ältern bei euch verlassen muß.‹

Hiemit machet der ritter ein creütz über die statt unnd reit da mit seiner gesellschafft den nechsten durch Frankreich auff Engelandt zu. Yedoch was ir anschlag, zuvor das künigreich Portugal zu besehen, auch ander umbligende lender, die ich von kürtze wegen underlassen will zu erzalen, dieweil sye nichts sunders in Portugal verhandelt haben.

 

5.

 

Wie der ritter Gernier mit seiner gesellschafft auß dem künigreich Portugal in Engelandt schiffet und all drey dienst bei dem künig funden, wie nachstoht.

In was rüstung die drey sampt einem knecht und buben zu Pareiß außgeritten seind, haben ihr wol vernummen. Ihr hand auch gehört, wie sye den ersten weg in Portugal schifften, dergleich ander umbligende ort und grentzen besichtigten. Kein gefallen an disen orten hatten zu beleiben, von ungeschicht an ein port der Portugaleser kamen, da ein mechtig gallee auß Engelandt mit gewandt hinkummen was. Der patron, demnach und er sein schiff entladen unnd widerumb darauff geladen hat, so seins fugs was, nit lenger verziehen wolt, den nechsten in Engelandt ihm fürnam zu faren, dieweil er guten wind vorhanden sach. Zu dem der ritter mit seiner gesellschafft kam, sich auff die gallee verdingten, in kurtzer zeit mit gutem windt das künigreich Engelandt erreichten, des sye all frölich und wol zumut waren. Dann in ir gemut und hertz allein in Engelandt gestanden was, daselbs sye sich niderzulassen willen hatten, als auch geschach, wie ir hören werdt.

Dann zumal sich von ungeschicht fuget, das der künig von Engelandt ein edle junckfraw, so in der küngin frawenzimmer gewesen, versorgt hat, ir ein eerliche hochzeit zurichten ließ, darauff er vil frembder herren geladen hat. Denen zu lieb er einen turnier außruffen ließ, doch nit weiter dann in vier, fünff meilen wegs; yederman, so sein bests thun wolt, darzu erlaubt was. Semlichs der ritter Gernier alles durch seinen wirt bericht ward, das im dann ein sundere freüd bracht. Zuhandt sich, Gabriotto und Reinhart alle drey geleich mit rossz und harnasch und weer zurichten ließ.

Als nun der tag der hochzeit yetz vorhanden was und yederman auff die schrancken und platz erschinnen was, Gernier mit sampt Reinhart unnd Gabriotto in ganz grün kleydt auch ihre rossz mit schonen grünen parschen bedeckt waren, also höfflich geritten kamen, das mencklich wunder ab ihnen nam; wiewol sye von nyemandts erkant waren, dannocht von wegen ires zierlichen wandels inen all, die zugegen stunden, guts verjehen theten. Der künig personlich ir mit fleiß warnam, den turnier nit gantz auß warten mocht, seinen marschalck zu Gernier, dem ritter, schicket, das er zu im kummen solt.

Zuhandt der marschalck zu dem ritter kam, in freündtlich hat, er im sagen solt, von wannen und wer er wer. Der ritter im zuhandt mit züchten antwurt und sprach: ›Ich bin genant Gernier, ein ritter auß Franckreich geboren, und bin darumb her in Engelandt kummen, ob ich mit sampt disen meinen allerliebsten dienst bei dem künig finden möcht.‹ Der marschalck von des ritters worten nit wenig freüd empfangen hat, zu dem ritter Gernier sprach: ›Ir sond sunder zweiffel sein, edler ritter, ir werd von meinem herren, dem künig, als ewers begerens gewert; dann im zuvor ewer wesen gefallen hat.‹

Mit dem sye zu dem künig naheten. Gernier von seinem gaul abstund, dem künig mit züchtiger reverentz entgegen gieng, vor im nyderknyet. Der künig in zuhand hieß auffston. Der marschalck dem künig yetz schon des ritters namen und herkummen kürtzlich entdeckt hat. Des der künig im grose freüd nam, anfieng, zu dem ritter Gernier sprach: ›Das ich nach dir gesandt hab, edler ritter, dich nit frembd nemmen soll. Dann das in guter freündtlicher meynung beschehen ist, allein das ich gern wissen wolt, von wannen du her in unser künigreich kummen seiest oder wohin dein reyß sich weiter erstrecken wölle. Darzu solt du wissen, das mir dein üstung sunderlichen wol gefallen thut.‹

Gernier dem künig mit züchten auff sein fragen antwort unnd sprach: ›Allergenädigster herr, meinen namen ich mit geneygtem willen ewer küniglichen majestet anzeygen will. Ich bin genant Gernier von Pariß, do ich dann lang zeit an dem küniglichen hoff gedient; unnd aber mich zuletst der künig unverdient neiden und hassen ward, mir sein künigreich gebodt zu raumen, doch als umb unschuld.‹ Dem künig damit all verloffen sachen zu wissen thet, und damit er in seiner sach kein zweiffel het, er im den abscheyd, so er in Franckreich von dem künig empfangen hat, wisen thet, dem künig auch seinen son und Reinhardts nammen und herkummen anzeyget.

Des der künig alles wol verstanden hat, anfieng unnd sprach: ›Edler ritter, dieweil dich nun das glück also her in Engelandt getragen, wer mein meinung, du ein zeitlang hie an dem holf beleibest, freüd und kurtzweil mit uns hettest, damit du dir deinen unmut eins theils ringern würdest‹. Der ritter anhub und sprach: ›Allergenedigster künig, es wer wol mein will und meynung, allzeit bei ewern gnaden zu bleiben, wo ich und Gabriotto, mein son, sampt Reinhart, meinem lieben und guten freündt, dienst bei ewern gnaden haben möchten; dann wir ye darumb her in ewer künigreich kummen seind. Hierinn ich ewer gnad demütigklich bitten will, uns gnediglichen auffzunemmen.‹ Mit disen worten der ritter sein red endet.

›Gernier, edler ritter,‹ sprach der künig, ›wo dir mit den deinen gefallen will bey mir zubleiben, ich dich mit sampt deinem son und wer dir liebt, zu grossem danck auffnemmen will; dich auch nit minder an meinem hoff eerlichen halten, dem du in Franckreich gehalten worden bist.‹ Der ritter dem künig grossen danck saget. Demnach sampt seinem son Gabriotten unnd Reinhardts so ritterlich und wol an dem küniglichen hoff hielten, das in alles hoffgesind günstig unnd holdt wardt.

Was nun für freüd und kurtzweil sich verlieff auff der hochzeit, ich durch kürtze willen underlaß zu schreiben; yedoch will ich etwas melduug davon thun, damit ihr vernemmen, wie sich der zweyer jungen Frantzosen glück unnd unfal ein ursprung genummen hat. Dann es sich mit allerersten auff diser hochzeit ein anfang mit irer lieb geschach.

 

6.

 

Hie werdt ir vernemmen, wie sich die liebe in Philomena gegen Gabriotto entzündt hat, dorgleich wie Rosamunda zu dem jüngling Reinhart anfieng lieb zu tragen.

Mit was kurtzweil sich die hochzeit angefangen und geendt hab, langweil nem zu erzalen. Dann da ward mancher sper zerbrochen, auch mancher dapfferer mann zu der erden gerandt. Reinhart und Gabriotto sich auch ritterlich auff dem turnier brauchten; dann ihn von mengklichem der preiß geben ward. Da nun das stechen ein end nam, der künig dem ritter Gernier zu ihm ruffet, im befalch die zwen jungen mit im gehm hoff zu bringen; des im Gernier zu thun versprach.

Als sye nun von iren geülen gestigen waren, die iren knechten zu verwaren empfelhen thetten, ir harnasch bald abzugen, sich mit kostlichem gewand anderst anlegten. Alle drey mit einander gen hoff giengen; Gernier von den zweyen jünglingen ahne gieng, dem sye beyd in grosser zucht nachvolgten. Wer sye sach, wol sprechen mocht, dise zwen jüngling nit menschen, sunder engel sein, die nit ir schöne allein zieret, sunder ihr züchtiger wandel allen andren an dem küniglichen hoff weit übertreffen thet.

Als sye nun zu hoff kamen, der künig sampt seinen fürsten und herren yetz in dem küniglichen sal waren, dem dantz zusahen. Gernier, Gabriotto und Reinhart yetz auch in den küniglichen sal kamen, dem künig sampt andren fürsten ir reverentz theten. Der künig Gernier freündtlich empfahen thet sampt den zweyen jungen, sye inn frantzösischcr sprach fraget, wie in das engelsch landt gefiel. Dem Gabriotto züchtig antwort und sprach: ›Allergenädigster herr künig, ewer landt uns auß der maßen wol gefelt. Gott ewer mayestet lang in gesundheyt bewaren wöll, damit ir ewer künigreich in solchem stadt regieren mögen!‹ Der künig vil und mancherley gespräch mit Gernier, Gabriotto und Reinhart hat.

In dem der dantz wider angefangen ward. Reinhart einen des künigs diener fraget, ob man sich der welschen dantz auch zu hoff gebrauchet. ›Sicher ja,‹ sprach der diener. Der künig die wort des ritters ein wenig vernummen hat, sich zu im wandt. ›Ritter,‹ sprach er, ›hastu nit lust zu dantzen? Mich wundert deins sons Gabriotto und Reinhardts, als jung sye seind, das sye also müssig ston mögen, und doch so vil frawen und junckfrawen zugegen seind, so grossen lust zu dantzen hetten.‹ ›Allergnädigster künig,‹ sprach Gernier, ›wir seind des dantzes, so man sich hie gebraucht, ungeübt; so aber yemandts den frantzösischen dantz anfieng, ich so alt nimmer bin, ich wolt mich auch denen züchtigen frawen zu dienst eins dantzes underston.‹ ›Warlich,‹ sprach der künig, ›den nechst künfftigen dantz ir sampt ewern sönen versehen solt. Dann mein gemahel, die küngin, des fast wol kan: der gleich mein schwester Philomena den nit anderst übt, dann ob sye ein geborne Frantzösin wer, sampt einer irer junckfrawen Rosamunda, die des welschen dantz ein meysterin ist.‹

Als nun der dantz ein end nam, der künig den spileüten befelhen ließ, den welchen dantz zu machen, als dann geschach. Der künig die alt küngin nam, sye dem ritter Gernier zufüret, im befahl, den dantz mit ir zu thun. Der ritter die küngin lieblichen umbfahen thet, dem künig der grossen eren dancket. Demnach der künig Reinhart und Gabriotto mit im füret zu den schönen junckfrawen, dem Gabriotto sein Schwester, die jung künigin, befahl mit ir zu dantzen, deßgleich dem Reinhart eines graffen dochter, Rosamunda genant, den dantz befehlen thet. Also Gabriotto unnd Reinhart, die beyde ihren junckfrawen freündtlichen umbfiengen, das sye leyder zu einer unglücklichen stunden angefangen hatten. Warumb ich aber das sprich, ir nachend wol vernemmen werden. Dann sobald Gabriotto die junckfraw Philomena umbfangen hat, sye beyde zu stund ein brinnendes feür durchgon thet, in solcher liebe gen einander entzündt wurden, das mit keinen worten außgesprochen werden mag. Der dantz yetz mit grossen freüden angefangen ward Alle die, so in dem sal waren, den dreyen Frantzosen mit grosser begierdt zusehen thetten; dann ihn nyemandts mit behenden und schönen springen geleicht. Des inen auch die schönen junckfrawen sunder freüd namen. Gabriotto der junckfrawen Philomena manchen lieblichen blick gab, herwider sye im, welche dann den dantz fast zierten. Was soll ich schreiben von der grosen freüd, so die zwey liebhabenden menschen hatten, wiewol keins dem andren sein lieb öffnen dorfft, sunder die lange zeit verborgen an iren hertzen tragen musten, biß sich zuletst das glück über sye erbarmen thet, wie ir nacher wol vernemen werdt.

Als nun der dantz yetzundt mit grossem leydt der zweyer, Gabriotto und Philomena, ein end nam, der künig sich sampt seinem hoffgesind das nachtmal zu nemmen bereiten thet, das wasser über die händ namen, das nachtmal mit grossen freüden durch mancherley gespräch vollbrachten. Gabriotto der jüngling von ungeschicht an einem tisch saß, da er die junckfraw Philomena mit steten augen auschen mocht, ir schöne, hoch bedencken ward. Die junckfraw, so ir ein augenblickle werden mocht, Gabriotten mit inbrünstiger liebe anschawen thet, in ihr gedacht: ›O Gabriotto, du edler jüngling, wie hat dich die natur so mit unaußsprechlicher schöne begäbet! Wol der junckfrawen, so dein liebe mittheylt würdt!‹ Mit solchen gedancken die junckfraw den ymmbis verdrib.

 

7.

 

Wie Gabriotto sich an dem küniglichen holl mit vil und mancherley kurtzweil üben thet, davon der künig im grosses wolgefallen nam.

Gabriotto, demnach und die hochzeit vergangen was, sich von newem anhub in mancherley kurtzweil zu richten als mit dem ballen schlagen, springen, steynstossen; dann er in semlicher behendigkeyt ein sunder geübter jüngling was. In kurtzer zeyt er und Reinhart das gantz hoffgesind auff einen andren weg richten theten, gleich als ob sye von dem schlaff aufferwachet; dann davor nirgendt von zu sagen wußten dann von essen und trincken. Als nun der künig solche übung von seinem hoffgesind sehen ward, der grosse freüd empfahen thet, in kurtzer zeyt einen lustigen platz, so hinden an dem palast was, verordnet, welcher mit schönen grünen linden allenthalben besetzt, darunder ettliche kalt quellende brünnlein fast lustig entspringen thetten, davon dann ein laut klingendes bechlin den platz allenthalben durchfeüchten thet. Denselben lustplatz der künig mit einer mauren umbfahen ließ, seinem hoffgesind darauff alle freüd erlaubt zu treiben. Sobald dann die jungen herren, so zu hoff waren, ire dienst vollbracht hatten, sye sich zuhandt auff den geordneen platz furgeten, da sye sich, wie oben gemeldt, aller kurtzweil üben unnd brauchen theten. Nun was der platz gelegen, wie ihr gehört hand, hart hinden an dem palast. Also wann junckfraw Philomena in ihrem gemach was, mocht sye allenthalben auß einem grossen feuster darauff sehen. Davon sye dann zu manchemn mal größlich erfreüdt ward, so sye iren allerliebsten Gabriotten darauff sehen thet, dem dann alles das, so er anfieng, baß dann den andren anstund; nit minder Reinhart, der im dann fast an allen dingen gleichen thet. Desselben Rosamunda auch nit minder acht hett, sich aber keinswegs gegen nyemandts mercken ließ, so lang biß ihr Philomena ir liebe öffnet.

Die junckfraw Philomena eines tags mit Rosamunda an irem fenster lag, mit begirigem hertzen nach Reinhart, dem jüngling, sehen ward, in ir selb gedacht: ›O allmechtiger gott, wer es müglich, Reinhart von Rosamunda also lieb gehabt wer, alls Gabriotto von mir lieb gehalten ist, herwider sye uns beyden gleiche lieb triegen, wie möcht uns zu beyden seyten mer freüd verluhen werden! Dann ye eins dem andren sein anligen öffnen möcht; dann Rosamunda vil ding on allen argwon zuwegen bringen möcht.‹

Rosamunda das unbeweglich ansehen der junckfrawen Philomena wargenummen hett, ir zustund in gedancken kam, sye dem jüngling liebe trieg, einen schwören seüfftzen von ihrem hertzen gon ließ. Des die junckfraw Philomena acht nam, zu Rosamunda sprach: ›Ach mein allerliebste Rosamunda, ich bitt, mir die ursach deines seüfftzens entdecken wöllest. Dann warlich on merckliche ursach nit beschenen ist.‹ ›Genedige junckfraw,‹ sprach Rosamunda, ›die ursach ewers steten hinab sehens das gewesen ist. Ich bitt euch aber, mich yetzundt weiter fragen wöllen. So sichs aber mer begeb, ich euch das nit verhalten wolt.‹ Die junckfraw Philomena nit weiter fragen wolt, wiewol sye es fast gern gewißt het Damit aber sye ir liebste junckfraw nit bekümmert, sye es underließ, hinfürter all ir sinn und gedancken nach dem jüngling Gabriotto keret. Deßgleich Rosamunda klaget iren Reinhart; dann gänzlich meinet, Philomena gen im in lieb entzündt wer. Also bed ir zeit in gedancken verdriben.

 

8.

 

Wie Gabriotto enten beysen mit einem seinem falcken reit, dem vogel mit verhengtem zaum nachrandt; indem sein pferdt mit im einen schweren fall thet, also das er von Reinhart, seinem gsellen, für todt auffgehaben, selb ander in eines armen fischers hauß trug, wider ein wenig erlabten.

Die zwen edlen jüngling nit minder hertzlich verlangen nach den zweyen schonen junckfrawen hatten, wiewol keiner dem andren sein lieb zu wissen thet. Sich eines tags begab, das sye bed auff ein entenbeysen ritten, da sye ein meuge der enten antraffen, auch ettlich von iren falcken zu der erden gefellt wurden. Das so lang triben, ire falcken zulletst urdrützig wurden. Gabriotto sein falck abzoch, weit in dem feld sich auff einen hohen baum niderlicß. Dem Gabriotto also schnell mit seinem pferdt zurennen thet, au einen weyten trucknen graben kam, vermeynt sein pferdt hinüberzusprengen. Das im aber fehlt; dann sein pferdt sich anstieß, schwerlich mit dem edlen jüngling zu der erden schlug, also uff im ligen, der also in omacht nichts von im selb wissend ligen blib.

Reinhart, welcher im von ferren nachreit, in yetz gantz auß seinem gesicht verloren hett; deshalb im nichts guts einfiel, seinem rossz die sporen gab, sampt einem knecht, so bei im was, dem fußschlag nach rannten. In kurtzer zeit an das ort kamen, da sye den edlen Gabriotto mit schweyßendem angesicht, beschlossnem mund und tödtlicher farb under seinem schweren gaul ligen fanden. ›O des grossen leydts,‹ sprach Reinhart, ›du mein allerliebster bruder, wie ist dir das gelück auff disen tag so widerwertig gewesen!‹ Mit dem sye das pferdt von im zugen, in auffhuben, in aber nit anderst dann einen erstorbnen menschen erkannten. Erat fieng Reinhart bitterlich an zu weinen und klagen. ›Ach, ach,‹ sprach er, ›mein allerliebster Gabriotto, der unseligen stund, das wir ye in Engelandt kummen seind! Ach des schandtlichen vogels, so dich zu solchem harten fall geursacht hat! Ach, das ich nit disen fall für dich gethon hab, wie mirs joch gieng! Dann on dich leben mir ein schwere unnd harte sach sein würdt. O du mein süser Gabriotto, sich mich doch noch einmal an, deinen lieben unnd getrewen gresellen und freündt!‹

Mit dem im der knecht sein gewant allenthalben auffgeschnitten hat und Reinhart, so best er mocht, trösten thet. In dem Gabriotto ein wenig uffblicket, Reinhart seinen gesellen vor im ston sach, mit einem schweren seüfftzen und schwacher stimm zu im sprach: ›O mein bruder Reinhart!‹ Da Reinhart Gabriotten wider reden hort, sein hertz im von freüden in seinem leib auffhupffet; sich gegen seinem gesellen keret und sprach: ›Bis getröst, mein allerliebster Gabriotto! Ich bin bei dir, will auch nymmer von dir weichen, dieweil ich leb.‹ – ›O Reinhart‹, sprach Gabriotto, ›ich bitt, gib mir zu trincken! Anderst ich muß hie den todt leiden.‹ Reinhart an dem ort weder wasser noch wein gehaben mocht, in aber mit krefftigen wurtzen, so er bei im hat, erlabet.

Nun was nit weit von dem ort ein armes hüttlin, in welchem ein arm alt mann, ein fischer, sein wonung hat. Reinhart sein knecht bald dahin schicket, wasser oder wein zu bringen, im auch befehlen thet, zwo stangen und stro, so er das gehaben möcht, mit im zu bringen. Der knecht bald uff sein pferdt saß, dem armen heüßle zuranndt, anklopffet. Die fischerin zu im herauß kam; deren er freündtlich zusprach, sye umb einen trunck wein bitten thet, ir anzeygendt, warzu er den haben wolt. Dem die fraw zuhandt antwort und sprach: ›Ach mein gut freündt, ir sond mir glauben, dieweil ich in dem hauß gewont hab, nit zwirend wein darein kummen ist. Das ist dannocht von andren leüten, so sich zu zeiten verspät hatten, beschehen.‹ ›Gute fraw‹, sprach der knecht, ›wo ir ye den wein nit gehaben mögen, mir ein trunck wassers zustellen.‹ ›Das bin ich willig zu thun.‹ Damit sich schnell in das hauß füget, dem knecht wasser unnd brodt bringen thet. Weiter, als er straw unnd zwo stangen an die fraw begeret, ir auch anzeyget, worzu er das haben wolt, sye im zuhandt ein tragberen, darauff sye dann zu zeiten irem mann die liechergarn auff das wasser tragen halff, bringen thet, im ettlich gute küssen, so gut sye es vermocht, dem knecht nachtruge, an das ort bekam, da der ellendt Gabriotto noch gantz ellend unnd schwach sein leyd klaget, offt an sein allerliebste Philomena gedencken ward.

Als nun des fischers weib den ellenden Gabriotto also schweißig und omechtig ligen fand, groß mitleiden mit im hat, erbermblichen anhub zu weinen. Reinhart das wasser von dem knecht nam, Gabriotten, so best er mocht, ihm sein angesicht weschen thet, Gabriotto seinen mund, der ihm aller voll gerunnens bluts was, schwencket. Also namen sye den edlen jüngling, legten in uff die mistperen mit küssen und irem gewandt, darauff also in die ellend wonung des armen fischers trugen, da ihn die fischerin erst mit einer warmen brugen laben thet. Reinhart seinen knecht in die statt nach einer rossboren schicken thet.

Sich von ungeschicht begab, das Gernier ders ritter zu hoff bei dem künig in dem frawenzimmer was. Der knecht bald nach im fraget, zu im gewisen ward. Der ritter in nit so bald ersehen hat, im sein hertz nichts guts saget; zu dem knecht gieng, ihn fragt, wie es im, Gabriotto, und Reinhart gangen wer auff dem entenbeysen. Der knecht im zustund all sach entöffnet. Davon der ritter seer bekümmert ward, zu dem künig kam, ihn umb ein rosszbor bitten. Zuhandt der künig wissen wolt, wie und wem er die brauchen wolt. Gernier im des knechts bottschafft zu wissen thet. Davon der künig seer bekümmert ward, zuhandt schuff, ein rosszbor mit linden küssen und decke zu bringen, auch seinem leibartzet befelch gab, mitzufaren unnd dem jüngling nach seinem besten fleiß rhat zu thun. Das alles nach des künigs befelch beschehen thet.

Nun mocht das unsteht und wanckelmutig gelück der edlen junckfrawen Philomena den unfal des jünglings Gabriotto nit verhalten, damit sye im ihr mitleiden het mögen entziehen. Dann sye von Gernier dem ritter alle wort, so er mit dem künig geredt, vernummen hat; derhalben sich von stund an mit Rosamunda in ir gemach füget, anfieng bitterlichen zu weinen und klagen. Die junckfraw Rosamunda ein frembde sach nam des schnellen klagen und weinens der junckfrawen. Wiewol sye sah ir die sach schwer anligen, noch ließ sy sye ungefragt, also stillschweigend mit ir anhub zu weinen.

Philomena sprach: ›O du mein allerliebste Rosamunda, wiewol du zugegen gewesen bist, als ich die ursach meiner klag vernummen hab, noch ist dir das alles verborgen; dann ich allein darauff merckung hat. Ich glaub, so du die ursach meines weinens und klagens wissen möchtest, du dein klag noch minder underlassen würdest. Damit ich aber dich mir ein gesellin meiner klag mach, ich dir semlichs entdecken muß. Du solt wissen, das auff heüt dem edlen jüngling Gabriotto ein mercklicher unfal zugestanden ist, das es warlich sorglich umb sein leben stohn würt.‹ Der junckfrawen damit alles, das sye von dem ritter Gernier gehört hat, anzeyget.

Sobald Rosamunda den unfal, so Gabriotto begegnet, von Philomena vernummen hat, fast groß mittleiden mit ihm hat, erst anfieng erbermbklich zu klagen; dann sye wol wußt, das Reinhart ein harte zeit ihm umb seines gesellen unfal nemen würd.

In dem Gernier und der knecht zu seinem liebsten son Gabriotto kummen waren, welcher seinen fall zum theil verklagt het, wiewol noch gantz unvermüglich seines leibs. Der vatter groß mitleiden mit seinem son Gabriotto hat, so er bests mocht, in trösten thet. Alsbald in auff die rosszbor luden, gen Lunden furten, da ihm von dem künig ein sunder gemach ingeben ward, darein Gabriotto mit allem dem, so ihm seines leibs halben nodt was, versehen ließ. Die weil Philomena unnd Rosamunda ir stetes klagen unnd trawren furten, so lang sye vernamen, Gabriotto seines falls nit tödtlichen schaden nemmen würd.

 

9.

 

Wie Philomena mit ir selbs zu raht gieng von wegen der lieb, so sye zu Gabriotten tragen thet, auch wie sye an Rosamunda begert, dem jüngling einen ring zu bringen.

Wenig rug hat Philomena, die junckfraw, stetigs an iren liebsten Gabriotto gedencken ward, solang sye vernam, er wider zu seinen krefften kummen wer, anfieng in ihr selb zu bedencken die liebe, so sye zu im tragen, zu ir selbs sprach: ›O du mein allerliebster Gabriotto, wie magst du mich also on dein wissen und gedancken also mit unaufflößlichen banden peinigen und kräncken! Ich weiß, wo dir semlichs zu wissen wer, du würdest von hertzen dich erfrewen. Wie mag ich dir aber solche liebe zu wissen thun, damit du mich nit dest ringer achtest? Dann solt ich dir mein liebe entdecken, du würdest mir das für einen grossen frevel achten; dann sich keiner junckfrawen gezimmen will, sich also unverschampt gegen einem jüngling selb feyl zu bieten. Nun weyß ich dannocht, wo Gabriotto wissen solt, in was liebe ich entzündt, er würd solche nit umbsunst an mich begeren, sunder mich seiner liebe auch theilhafftig machen.‹

Also Philomena manchen frembden anschlag machet, dadurch dem ritter ir liebe zu wissen käm, schnell nach Rosamunda, irer heymlichen junckfrawen, schicket. Die sich nit lang saumet, zu ir kam. Die junckfraw Philomena anhub und sprach: ›O Rosamunda, darumb ich nach dir geschicket hab, du nit wunder haben solt. Dann aller mein trost und hoffnuug zu dir stat; dann du mir in meinem leiden allein ein nothelfferin sein magst. Dir ist unverborgen der schwer fall, so Gabriotto gethon hat. Nun aber mag ich nit erfaren, wie sich sein krankheyt schicken will, weiß auch das durch niemant zu erfaren, dann allein durch dich. Das müßt also beschehen. Ich hab in mir ein raht funden, so on allen argwon beschehen mag und aber Gabriotto mein liebe dadurch geöffnet würd. Du solt wissen, Rosamunda, das ich ein fast kostlichen steyn hab in einem kleinot versetzet, welcher den krancken sunderliche grosse krafft gibt. Dasselbig kleinot ich dir geben will, das solt du meinem allerliebsten Gabriotto geben, im dabei sagen, das ich ihm das kleinot sampt dem steyn auß sunderlicher liebe schicke, im darbei die krafft des steyns anzeygen, auch das ich so groß mittleiden mit im in seiner kranckheyt trag.‹

Rosamunda, die junckfraw, etwas sorg hat, der junckfrawen gebott zu vollbringen, derhalben anhub, zu Philomena sprach: ›O allerliebstw junckfraw, ir sond wissen, das ich euch allzeit zu dienen geneigt wer und mich kein ding auff erden nimmer beschweren solt. In dem fal aber mich warlich sorg und angst umbgehen thut, mich auch ewer liebe gegen Gabriotto tragend nit genug verwundern mag, dieweil ir wol wissen in von einem schlechten ritter geboren sein, und aber ir von künigklichem stammen herkummen. Wie wolten ir euch gegen ewerem bruder, dem künig, verantworten, so er semlicher sachen von euch innen würd? Warlich er in grossen zorn wider euch fallen würd. Darumb mein raht were, ir euch semliche liebe von hertzen schliegen.‹

Alsbald Rosamunda ihr red vollbracht hat. Philomena mit einem schweren seüfftzen anhub und sprach: ›Ach mein allerliebste Rosamunda, ich bitt, mich nit so hart betrüben wöllest und mir meinen allerliebsten Gabriotto nit also weren lieb zu haben; dann du mir kein grösser leydt gethun magst. Wie möcht ich in doch von hertzen schlagen, so ich sein schöne und adelich geberdt bedencken thu! Warlich ich mich des nymmer underston will. Sag mir, liebe junckfraw, wurden nit bei den alten die künig von den edlen zu küniglichem stammen erwölt und gezogen? Ja nit allein von den edlen, sunder von den dapffern und weydlichen burgern zu künigen erwölt worden seind. Darumb ich sprich, das der jüngling Gabriotto wol einer künigin wirdig ist. Mein allerliebste Rosamunda, ich bitt dich, nit semliche hertigkeyt gegen mir üben wöllest. Hast du anderst ye liebe empfunden, so bedenck, was schmertzen ich dir geberen würd, so ich dir das, so dir lieben thet, understünd zu leyden! Gabriotto mir warlich auß meinem hertzen nymmer kummen würdt, dieweil ich leb. Darumb, mein aller liebste Rosamunda, mir dein fründtliche hilff nit entziehen wöllest und nach meinem willen dem jüngling Gabriotto diß kleinot bringen wöllest. Daran du mir ein sunder wolgefallen thun würst.‹

Rosamunda, der jungfrawen, die sach so gantz widrig was, nit wissen mocht, wes sich in den dingen zu halten wer; yedoch zuletst sich willig begab, der junckfrawen Philomena gebott zu vollbringen, also sprach: ›Allerliebste junckfraw, wiewol mich forcht unnd schrecken, so ich trag von wegen meines herren des künigs, hinder sich ziehen thut, noch bezwingt mich die grosse trewe unnd lieb, so ich zu euch trag, das ich mich keinswegs mer understand ewern gebotten zu widerstreben. Darumb, mein allerliebste junckfraw, bin ich gäntzlich bereyt, ewerem gebott ein geniegen zu thun.‹

Von semlichen worten Philomena nit wenig trost empfahen thet, ihrer angefangnen lieb yetzundt vermeynt ein sicheren anfang zu haben, der junckfrawen den ring oder kleinot gebethet, sie also zu dem jüngling schicket, sye freündtlich balt, die sach nach dem aller besten ußzurichten.

 

10.

 

Wie Rosamunda dem jüngling einen köstlichen ring bracht auß befelch der junckfrawen Philomena.

Die junckfraw Rosamunda mit grossen sorgen beladen was, in ir selbs vil und mancherley gedencken ward, was grosser sorg ir des künigs halb darauff stünde; yedoch nach langem irem gedencken sich heymlich on all ander ire junckfrawen zu des jünglings gemach füget, züchtiglichen anklopffet. Sich von ungeschicht begab, das der jüngling Gabriotto gantz einig was, allein sein allerliebster gesell Reinhart bei im saß, der in dann nymmer verlassen thet. Als nun die beden jüngling das züchtig anklopffen vernummen hatten, nit gedencken mochten, wer sye also besuchen wolt. Reinhardt bald auff stund, der junckfrawen die thür öffnet. Die nit wenig freüd von disem portner empfahen thet, auch nit minder freüd Reinhart von ir zukunfft empfieng; noch mocht ir keins mit dem andren kein wort gereden, solichs alls ir grosse liebe, die mit unmeßlicher freüd unnd scham vermischet was. Also mit einander in des jünglings kammer bekamen, welcher yetz von seinem beth auffgestanden was, auff einem sessel in der kammer sitzen thet. Die junckfraw Rosamunda in mit züchtigen worten grüsset. Der jüngling sich solcher zukunfft nit genug verwundren mocht, mit züchtigen worten der junckfrawen danck saget.

Rosamunda, als sye yetzt von dem jüngling empfangen was, auff semliche form anhub zu reden unnd sprach also: ›Edler jüngling, ir sond euch nit verwundren ab meiner zukunfft; dann ich zu euch als ein vertrawter bott geschickt bin von Philomena, meiner allergnädigsten junckfrawen, die dann also groß mitleiden mit euch hat, das ich euch das nun zumal nit erzalen mag. Damit aber ir ein waren ernst an meiner junckfrawen spüren mögen, so hat sye mir befohlen, euch diß kleinot zu bringen, in welchem ein sunder köstlicher steyn verfaßt ist, der euch dann zu ewer kranckheyt nit wenig nutzet unnd zu gesundtheyt fürdern mag. Darumb, edler jüngling, so nemendt hin dise gab, welche euch auß sunder lieb geschickt würdt!‹

Gabriotto sampt seinem gesellen Reinhart dise sach ein seer frembd ding was. Beyde nit wenig freüd davon empfiengen, also das der jüngling Gabriotto alles seines schmertzens yetzt gantz vergessen thet, mit auffgehabnem frölichem angesicht zu der junckfrawen sprach: ›Wolgeborne züchtige junckfraw, der gnaden, so mir heüt von meiner allergenädigsten junckfrawen beschicht, ich mich nymmermer genugsam bedancken mag. Gott wolt aber, ich mich in ihrer gnaden dienst nach allem irem willen fleissen möcht! Ich mich warlich in keinen weg sparen wolt. Der allmechtig gott wöll sye vor allem leyd und übel bewaren und mir genad geben, ir nach irem gefallen zu dienen! Dann ich von disem tag an sunderlich in iren dienst begeben will.‹

Nach disen worten die junckfraw urlaub von dem jüngling nam, sich wider zu Philomena füget, ir alle verlassne sachen zu wissen thet, des sye nit wenig freüd empfieng. Von tag zu tag die liebe sich in inen beyden meret, deßgleichen auch die liebe Rosamunda gegen Reinhart wachsen thet, also das in kurtzer zeit dise alle vier keins des andren halben keinen zweyffel der liebe halben tragen dorfft. Als nun Rosamunda die junckfraw von den zweyen jungen gegangen was, sye mancherhand zu red wurden, in grossen freüden die zeit vertriben. Gabriotto sich yetz gantz frisch und gesund schlief, wiewol im noch nit gantz vergessen was der schwer und hart fall, so er erlitten hat, im also außwarten must, bis sich sein sach mit hilff der artzet seins zerfallnen leibs halben zu gutem end schicket.

 

11.

 

Wie die beyde junckfrawen ein gespräch mit einander haben, und wie Rosamunda die junckfraw Plilomena mit züchtigen worten straffet, doch zuletst sich freündtlich mit einander vertragen.

Nun habt ir gnugsam verstanden, wie sich Philomena, die junckfraw, gegen irem liebsten Gabriotto gehalten hat, dadurch er dann genugsamlich irer liebe bericht worden ist. Solicher trost in so größlich erfrewen thet, das er in kurtzer zeit zu allen seinen verlornen krefften kummen und yetz wider gen hoff mit andren gon ward. Alsbald nun Rosamunda des jünglings innen ward, sye sich schnell zu Philomena der junckfrawen füget, also sprach: ›Frewendt euch, allerliebste junckfraw! Dann heüt zu tag hat der edel jüngling Gabriotto den ymmbis mit andrem hoffgesind zu hoff besessen. Des sond ir on zweyffel sein; dann ich in mit meinen augen personlich gesehen hab.‹

Philomena, als sye solche wort vernam, anhub von freüden zu erbidmen, lang auff ir selb stund, kein wort reden mocht, zulegt anhub und sprach: ›O du mein allerliebste junckfraw Rosamunda, wie mag ich mich ymmermer gegen dir semlicher trew und freündtschafft bedancken! Dann du mir zu aller zeit mein hertz mit frölicher botschafft erfrewest. Darumb ich dir billich ein eerlich bottenbrodt schuldig bin zu geben.‹ Sollichs geredt sye ein schon halßbandt von irem halß nam, Rosamunda, der junckfrawen, umb iren halß legen thet ›Nimm hin,‹ sprach sye, ›du mein getrewe rhatgeberin, dises halßband, und nit wöllest es verschmahen! Dann du noch vil mer von mir warten sein solt.‹ Die junckfraw Rosamunda die eerlich schenck mit grossem danck annam, der junckfrawen Philomena damit versprach, ir alle zeit mit geneygtem willen zu dienen.

Under andren bede von dem jüngling Gabriotto zu red wurden. Philomena sprach: ›Ach mein allerliebste junckfraw Rosamunda, wie mag doch ein semlichs ymmermer beschehen, das mich der jüngling Gabriotto so gäntzlich mit seiner lieb gefangen hat! Ich glaub nimmermer, das Tristrant die schöne Ysald also mit grosser liebe umbgeben hab, dergleich er gegen ir in semlicher inbrünstiger lieb entzündt gewesen sey, als sye das unglückselig trunck inen beden unwissendt getruncken hatten. Ich glaub auch nit, das junckfraw Bianceffora gegen Florio, des künig Pfelice son, grösser huld und liebe getragen hab, als ich dem edlen jüngling tragen thun, wiewol Florio und Bianceffora mancherley ellend, leiden und trübsal umb irer liebe willen erlitten haben.‹

Auff semliche wort Rosamunda antwort und sprach: ›Mein allerliebste junckfraw, ich bitt, mir meiner red verzeihen wöllendt; dann ich ye nit gedulden mag, ich muß dise zwo edlen liebhaberin mit höchstem fleiß versprechen, wiewol ich ewer liebe keinswegs verwerffen will. Die liebe aber der züchtigen beden liebhabenden menschen, nammlich Bianceffora und irs Florio, nit außzusprechen ist; das mögendt ir mir bekennen. Was widerwertigkeyt hat doch ye gemügt ir beder lieb außdilcken! Hat nie die züchtig junckfraw von wegen irs liebsten Florions vil und mancherley anstöß erlitten, als ir der künig Pfelice, des jünglings vatter, einen vergifften pfawen, den sein marschalck bereyt hat, befahl fürzutragen! Solichs der schönen junckfrawen verborgen was; der künig, der von solcher verräterey wol wußt, dergleichen thet, als ob er grosse freüd darab nem. Als aber das gifft an dem pfawen befunden ward, die unschuldig junckfraw mit grossem rumor zu dem küniglichen palast hinaußgetriben ward, in einen finstern kercker verhütet, unlang darnach als ein schuldige des vergifften pfawens zu dem feür verurtheylt, mit grosser ungestüme von den schergen auff die halßstatt gefürt ward, in grossen engsten nichts anders dann des grimmen todts warten was; yedoch in solchem leyd ires liebsten Florions nye vergassz, welcher sye auch, wiewol er weder von seinem vatter noch seiner allerliebsten junckfrawen erkant ward, auch also unerkannt wider hinweg reyt, von dem todt mit ritterlichem kampff erlösen thet. Was mocht ir aber semliche erlösung gehelffen, dieweil sye unlang darnach von dem künig fälschlich verkaufft ward in Alexandria, auff einem mechtigen thurn lang zeit verspert sein must. Semlichs aber den künig Pfelice gar seer rewen ward; dann sobald Florio, sein son, vernam sein Bianceffora verkaufft sein, zuhandt vatter und mutter verlassen thet, und einer eerlichen gesellschafft mancherley inseln durchschiffet, sein liebste Bianceffora mit grossem fleiß suchet, die er nach erlittnen schiffbruch und ander vil gefar zuletst in Alexandria auff den thurn finden thet, mit grosser sorg seins lebens und mancherley erdachten list sich zuletst in einem rosenkorb under den schönen rosen verborgen zu ir auff den thurn an einem seil ziehen ließ. Das unstet wanckelmütig glück aber inen nit lang solcher freüd vergünnen mocht. Dann er in kurtzer zeit hernach von dem herren des thurns bei seiner allerliebsten Bianceffora funden ward. Also bede nacket an einem seil ab dem thurn gelassen wurden, ein lange zeit allermencklich zum gespött alda hangen musten, darnach in ein gross feür gebunden. Dann im der herr des thurns nichts anders mit in fürgenummen hat, dann das sye also ellend bei einander verbrennen müsten. Aber nit geschehen mocht von wegen eines köstlichen rings und steyns, so der jüngling an seinem finger hat, des krafft all flammen des feürs löschen thet. Als nun der herr des thurns semlichs ersehen, hat er sye beyd heraußgenummen unnd nach langem erfaren, das Florio sein naher freünd gewesen ist, die zwey zuletst also zamen geben und grose freüd mit in gehabt. Nun sagend mir, edle junckfraw, habt ihr ye dergleichen liebe ersehen, die also biß in den todt bestanden? – Nit minder die schöne Ysald iren liebsten Tristrant von hertzen geliebt hat. Dann als er von eim vergifftem schoß verwundt und allein seiner allerliebsten Ysalden hillf unnd artzney begeret, so groß verlangen nach ir hat, das er zuletst vor grossem leyd on alle hilff sternem thet. Da aber seiner liebsten Ysalden kundt gethon ward, sye zuhandt zu seinem todten leichmam kam, also mit grossem weinen unnd klagen irem allerliebsten nachfolget. Darumb, junckfraw Philomena, ich nimmer glauben mag, ewer lieb der iren geleichen, ir hetten sye dann auch durch semliche weg versuchet und probiert.‹

Mit disen worten die junckfraw Rosamunda ir red endet. Als nun Philomena die junckfraw solche wort verstanden, hub sye an und sprach: ›O junckfraw Rosamunda, ich bitt, wöllest mich solcher wort erlassen und mir mein liebe, so ich meinem liebschen jüngling trag, nit minder schetzen dann dise, so du mir nach der leng erzalt hast‹. Dann warlich solt du mir glauben, ich von wegen meines lieben jünglings nit minder dann dise leyden wolt unnd mich auch keinswegs sperren, in den tod mit im zu gon. Du solt auch sicher sein, so im sein kranckheit, so er newlich erlitten hat, zu dem todt gereycht hett, du mich nit einen tag nach im hettest bei leben mögen behalten. Gott wolt, sein hertz, und gemüt nach mir stünd, als das mein sich nach im senet und kräncket! Mich solt kein freüd noch leyd nymmer von ihm entziehen, gleich so und als Bianceffora an ihrem liebsten Florio standthafft bliben ist.

Rosamunda sprach: ›Junckfraw, wo ihm also ist, wie ihr gesagt hand, ich euch nit minder dann dise obgedachten in ewig lieb schätzen thu. Doch wer mein raht, ir euch die lieb nit so gantz beherschen ließen; dann wo ir flamm mit gewalt auffgat, ihm gar kümmerlich widerstanden werden mag.‹

›O mein liebe Rosamunda,‹ sprach die junckfraw Philomena, ›ich bitt dich, wöllest dich solicher wort nit mer gegen mich gebrauchen. Dann so offt du mir der ding gedenckest, du mir ein scharpff schneidend schwerdt in mein hertz stossest. So unmüglich ist das wasser gegen berg auffzurichten, so unmüglich ist mir meinen liebsten jüngling zu erleyden.‹

Die junckfraw Rosamunda, als sye marckt die ding vergeben sein, ließ sye von solchen worten unnd gedacht ir der keinswegs mer und sprach: ›Allerliebste junckfraw, ich bitt, mir solicher red verziehen wöllend. So versprich ich euch bei meiner trewe, euch semlicher wort nymmer zu gedencken, sunder allzeit nach ewerem willen zu leben.‹

Des Philomena wol zufriden was, ir auch alles, so sich verloffen hat, verziehen und vergeben thet. Nach dem mancherley von dem jüngling unnd Reinhart, seinem gesellen, zu red wurden, so lang das Philomena an ir verston thet, das die junckfraw Rosamunda auch in liebe gegen dem jüngling Reinhart entzündt was, wiewol sye nit dergleichen thet, alls wann sye solcher ding bericht wer, so lang biß ihr Rosamunda selbs eröffnen thet, wie ihr nachgonds hören werden.

 

12.

 

Wie Philomena aber mit ir selbs ein gspräch haltet, eins theils in eyfer gegen Rosamunda fallen thet.

Nach disen dingen die liebe Rosamunda gegen dem jüngling Reinhart größlich zunam, wiewol sye gegen nyemandts dergleichen thet, so lang biß sich zuletst begab, das sye es nit mer verbergen mocht. Nit minder die junckfraw Philomena manchen seltzamen gedancken trug, ir zum offtern mal fürnam, dem jüngling ir liebe selbs zu öffnen, wo sye nit grosse scham davon entzogen hette.

Als sye nun von Rosamunda, der junckfrawen, sich einig und verlassen sah, fieng sye mit ir selb an auff semlich meynung zu reden: ›Philomena, was gedenckest du, das du also mit einbrünstiger liebe gegen einem jüngling dich einlassest unnd doch nit wissen magst, ob du von im lieb gehalten seyest oder nit! Warumb sag ich, mich nit wissen von dem jüngling lieb gehabt werden! Hab ich sein nit genugsam gezeügnüs von meiner junckfrawen Rosamunda! Was gewisse gezeügnüß hab ich dann von ir empfangen? Das sye sprach, der jüngling sich von stund an in seinem angesicht entferbt het, welches angesicht, zuvor mer todt dann lebendig erschinnen, was yetzundt als mit bleicher und roter farb sich erzeygen. Wie soll aber semlichs verstanden werden? Vielleicht ist die verkerung beschehen von übrigem zorn oder von grosser scham; oder aber würt Rosamunda mer von im geliebt dann ich. Das mag aber auch nit auß semlicher ursach beschehen sein; dann zorn einem krancken menschen vorab kein fröliche farb in seinem angesicht geberen thut sunder ein bleyche tödtliche farb mit züsamen gebissenem mund, mit wider und für sprintzenden augen und zitterem leib. So bin ich des auch gewissz, das er kein semliche liebe zu Rosamunda als zu mir tragen thut. Sunst er sich der halben wort nit dörffen gebrauchen, vilmer würd er gesagt haben: Junckfraw Rosamunda, sagendt Philomena, das sye ir liebe selbs behalt, und gebendt ir mir die ewer dafür! Deßgleich wo in scham darzu geursacht, het er gantz sich solicher freündtlichen wort nit mögen gebrauchen, wie mir dann Philomena bekannt und gesagt hat. Darumb ich dann seiner liebe gantz sicher unnd gewissz bin. Nun warumb gib ich im das nit gründtlich zu verstohn, damit er meiner liebe auch ungezweyffelt sey? Wamit soll ich ihm aber das zu wissen thun? Wie mag es mit fugen beschehen? Gaht mir denn ab an dinnten, federn und papyr? Das wer aber ein seer unverschamptes ding einer junckfrawen, das sye ir liebe einem ritter so auß freflem mut zu wissen thet. Wie soll ich im dan mein lieb entdecken? Das soll beschehen durch fügliche weg, darinn kein unzucht gespürt werden mag, als wie also das ich mich zu zeiten frölich gegen dem jüngling erzeygen thu, etwann ein frölichen blick zuschiessen lassen, bei weilen auch mit hertzlichen seüfftzen gegen im gebar. Das alles im ein gnugsame anzeygung meiner liebe gegen würt, so er anderst, als mir nit zweiffelt, ein rechter liebhaber ist.‹

Mit solchen seltzamen gedancken Philomena, die junckfraw, manche nacht ongeschlaffen vertreiben thet, so lang biß sie gantz ungezweyffelt wust, das sye der jüngling in gleichem fal lieb hat.

 

13.

 

Wie Philomena und Rosamunda zu iren allerliebsten jünglingen mit schönen blümlin und fatzanetlin wurffen, als die zwen jüngling auff dem lustplatz mit steynstossen und ander kurtzweil sich übten, dabei sye erst ir lieb gegen inen tragen erkanten.

Nun handt ir gehört, wie Philomena die junckfraw vil und mancherley gedancken nach dem jüngling Gabriotto hat. Deßgleichen der jüngling nit mit minder schmertzen der junckfrawen halb beladen was, ihm auch täglichen nachsinnet, wie er sich in der junckfrawen dienst schicken, damit er ir huld nach seinem begeren erwerben möcht. Dann im noch nit gar kundt was, mit was liebe Philomena gen im entzündt was, wiewol er sein zum theil von der junckfrawen Rosamunda bericht was, nam im damit für, wie das er selb mit fleiß auff der junckfrawen sitten unnd geberdt acht haben wolt, als er auch thet, wie ihr nachgandts hören werdt.

Nit lang vergieng, der jüngling von all seiner kranckheyt genaß, wider zu seinen vermüglichen krefften kam. Demnach sich nit lang saumet, sich wider mit aller kurtzweil auff dem lustplatz dumlen thet, namlich mit dem ballen, springen, den steyn stossen etc. Des selben junckfraw Rosamunda bald wargenummen hat, zu stund irer junckfrawen Philomena das zu wissen thet. Die dann seer grosse freüd davon empfieng, sich sampt Rosamunda in ir gemach füget, in welchem sye nach allem irem willen auff den obgemelten platz sehen mocht. Des dann der jüngling sunderlichen warnam, sich vil mer dann vor an das ort füget sampt Reinharten, seinem liebsten und vertrewten gesellen, welcher zum theil von allem handel wissen trug.

Nach dem unlang sichs an einem tag begab, das die beyden jüngling allein auff dem lustplatz ihr kurtzweil übten, in dem Philomena mit irer liebsten freündin auch an ihr gewonlich ort kummen waren. Als sye nun nyemandts dann die zwen jüngling sehen thetten, sye mit ettlichen wol schmackenden blümlin auff guldin schnier gebunden zu ihnen hinab wurffen, under andrem aber die junckfraw Philomena mit einem schönem unnd wol gemachen fatzanetlin den jüngling Gabriotten auff sein achsell warff, als er underhalb dem fenster die hinabgeworffnen blumen auffgehaben hat.

Ein solchs im ein gnugsame anzeygung der junckfrawen liebe geben thet; im fürnam, der junckfrawen on allen verzug zu schreiben unnd ihr sein hertz zu öffnen, wiewol er nit gedencken mocht, durch was mittel ers zuwegen bringen möcht. Als nin Gabriotto sampt seinem gesellen den ganz yetz gantz wol gelernet hatten, auch fürthin keins andren dings mer dann der zweyer junckfrawen zu red wurden, die junckfraw Rosamunda kundt auch ir liebe keinswegs mer vor Philomena verbergen; dann sye irs an allen weisen und geberden ansah. Des dann Philomena wol zu mut was, vermeynt, sye irer liebe dest baß ein genügen thun möcht, als auch geschach, wie ir nachgandts wol bericht werden solt.

 

14.

 

Wie die beyden jüngling mancherley gespräch von wegen der liebe mit einander hatten, und wie Reinhart seinen gesellen vor solcher liebe warnet.

Der jüngling Gabriotto sich nun gäntzlich beduncken liess, er wer yetz gantz sicher unnd ungezweyffelt der liebe an Philomena; deshalben er im entlich fürnam, der junckfrawen zu schreiben. Er gedacht auch an die trew und liebe seines allerliebsten bruders und gesellen Reinharts und setzt im für, seines rahts darinn zu pflegen. Mit solchen gedancken beladen er sich schnell zu im füget.

Reinhart seines gesellen grosse freüd nam, in zuhandt füget, wie all sein sachen stünden. Des im Gabriotto mit kurtzen worten zu verston gab, demnach anhub und sprach: ›Mein allerliebster bruder und freünd, mir ist noch nit vergessen der trew und liebe, so ich all mein tag von jugendt auff an dir befunden hab; namlich als du mich und meinen vatter wegfertig vernamest, du dich freywillig deines vatterlandts begeben thetest und mit uns her in Engelandt bekamest; nachgons, als ich den unglückseligen ritt meinem falcken nach thet, ich warlich dazumal aller hilff halben verdorben wer, wo du allein nit gewesen werest. Dieweil ich nun bißher und allweg nichts anderst dann brüderliche trew an dir befunden hab mag ich dir ye mein yetzigen anschlag nit verhalten und will auch hierinn deines getrewen rahts pflegen. Du solt wissen, mein lieber Reinhart, das mich mein gnädige junckfraw Philomena mit irer liebe so gantz gefangen hat, das mir nit müglich ist lenger zu harren, ich muß ir semlich meine lieb öffnen. Nun kan ich in mir selb nit befinden, in welcherley weiß ich das nach dem allerfüglichsten zuwegen bringen möcht, damit die sach still und heymlich beleiben möcht. Darumb ist mein fleissig bitt und beger an dich, wöllest mir hierinn deinen getrewen raht geben und mir ein füglichen weg anzeygen. Dann ich sunder zweyffel weyß, das mir Philomena ir liebe nit versagen würt.‹

Da Reinhart seinen gesellen also reden hort, was grosser schrecken im davon enstund, nit zu schreiben ist. Dann er die liebe seines gesellen uff das tieffest erwegen thet, dargegen das herkummen der junckfrawen Philomena, das sye von küniglichem stammen geboren was und aber Gabriotto, sein gesell, ir an geburt nit geleichen möcht. Anfieng mit seinem gesellen uff soliche meynung zu reden: ›Gabriotto, mein liebster freünd, mich hat vor langem sorg und angst deinenthalben begeben; wann ich vor langer zeit die yetzigen ding besorgt hab, als dir Rosamunda die junckfraw in deiner kranckheit die reiche schenck von Philomena bracht, und noch vil mer, als mir nechst vergangnen tagen den ballen schlugen, da sye also mit einem reichen düchlin nach dir werffen thet. Das alles mir sorg und schmertzen deinethalben geschaffen hat. Du hast den verstand dermaßen wol, das du erwegen magst dein und der junckfrawen herkummen. Was grosser sorg meynest du dir darauß erfolgen würd, so sein mein allergnädigster herr unnd künig innen wüd? Fürwar dein leib darob zu grundt gon muß, das mir warlich nit wenig schmertzen bringen würd; ja ich vil lieber den todt leiden wolt, dann dir etwas leyd sehen zuhanden gon. Sag mir doch, mein Gabriotto, was du doch ymmermer für ein außflucht haben, so semlichs der künig von dir gewar würde? Ich bitt dich, mein allerliebster Gabriotto, wöllest bedencken die alten historyen unnd erwegen, was doch ye für freüd von solcher liebe entsprungen sey. Bedenckest du nit den trawrigen außgang der beder liebhabenden menschen, als dann was Thisbe und Pyramus? Wie lang vergundt inen doch das unstandthafftig gelück, ir liebe zu gebrauchen? Fürwar eine kleine zeit; dann als sye yetzund der hoffnung waren, sich mit einander zu ergetzen, wurden sye beyde mit unzeitigem todt irer hoffnung entraubet. Was hat Jason umb sein leben bracht? Allein das er sich der liebe underzogen hat. Und ob schon die sorg des lebens hie nit bedacht würdt, solt im doch einer ein warnung lassen sein das unstet und wanckelbar gemüt der weiber und bedencken, wie so mancher trewer mann so listiglich von ihn verfürt unnd betrogen würt, deren ich dir manchen auß alten historyen anzeygen wolt. Dann sobald sich ein mann der liebe underwürfflich machet, ist er sein selb nimmer gewaltig; er verleirt zumal stercke unnd weißheyt, ja kein gottsforcht mer in im bleiben thut. Wer hat Samson seiner sterck, Salomon seiner weißheit, David seiner gottsforcht mer beraubt dann weiber? Wo hat Hercules seine waffen mer von im gethon und weibliche kleyder sampt der weiblichen werck sich underzogen, dann da in ein weib darzu gereytzt und geursacht hat! Ja sye machend nit allein den man zu eim weib, sunder zu unvernünfftigen thieren, wie du, als mich duncket, mir erwann in Franckreich ein fabell von der Circes gesagt hast. Wer die liebe Achillis gegen der Polixena nit also groß gewesen, wer nit also verräterlich in dem tempel erschlagen worden sich sprich auch, het sich Paris der liebe Helene entziehen künden, die mechtig statt Troja wer nit in semlich zerstörung kummen. Was sag ich aber von den alten! Du sichst doch yetzundt bei unsern zeiten nit wenig angst und nodt darauß erfolgen. Sag mir doch, mein Gabriotto, hastu mer von einer semlichen verborgenen liebe gehort als von der tochter Tancrede, Sigißmunda genant? Wiewol sye ir liebe also heymlich sunder allen argwon brauchten, noch kam es zuletst darzu, das es dem vatter kundt ward, der dann so bald verschuff, den jüngling Gwissgardum in still zu fahen, und nach langem klagen gegen der tochter befahl, den edlen jüngling zu erwürgen, im sein hertz außschneiden, welchs er seiner tochter in einem guldenen kopff zuschicket, ir damit zu wissen thet, das hertz Gwisszgardi darinn wer. Des sye mit frölichem angesicht empfieng, nach dem so kläglich darob anhüb zu weinen und klagen, das sich die umbstender des seer verwundern tethen; dann inen allen semlichs verborgen was. Aber nach langer red, so sye mit dem vatter hat, sye ir ein vergifftes tranck, vor und ee zubereyt, zu iren handen nam, das unerschrockenlich ußtranek, also mit grossem schmertzen iren geyst auffgeben thet. So ist dir auch die kurtze freüd on zweyffel nit verborgen, so die zwey liebhabenden menschen zu Senis, namlich Eurialus und Lucrecia, gehabt hand. Deren geschichten ich dir noch mancherley erzalen wolt, wo ich dich nit besorgt verdrießlich damit zu machen. Damit aber du nit in solche gfar gesetzet werdest, ich bitt, da wöllest dich von semlicher liebe entziehen. Dann on zweyffel nit minder sorg darauff zu haben ist, dann disen von nöten gewesen wer, so ich dir nach der leng erzalt hab.‹

Mit solchen worten Reinhardt seiner red ein end gab. Der jüngling seinem gesellen auff sein red ein gute zeit nit antwort geben wolt, zuletst anfieng und sprach: ›Ach gott, Reinhart, mag ich kein andren raht dann einen solichen von dir gehaben, so rewt mich, das ich mich ye gegen dir meiner liebe halb hab lassen mercken; dann ich mich des nymmermer zu dir versehen het. Ich sag dir aber, das soliche warnung gar nichts an mir verfahen mag. Dann als wenig sich die, so du mir erzalt hast, irer liebe hand mögen entziehen, als wenig mir auch solchs müglich sein würt, so lang biß ich meinem begeren ein genügen thu. Dann mein liebe also gefundiert ist, das sye weder der todt noch ander übel scheyden würt. Ich wolt mich fürwar selig schetzen, so ich wißt, mir von wegen der allerschönsten junckfrawen der todt zuston solt. Darumb, mein allerliebster Reinhart, dieweil du mir doch deinen getrewen raht nit mittheilen wilt, so wöllest mich doch nit understohn von semlicher meiner liebe abzuwenden.‹

 

15.

 

Wie Reinhart seinem gesellen einen weg anzeygt, dadurch er seiner liebsten junckfrawen sein lieb zu wissen thun möchte.

Reinhart die antwort seines gesellen mit allem fleiß vernummen hat, in im selb gedacht: ›Allmechtiger gott, mag ich dann ye mit meinem rhat gegen meinem gsellen nichts anders verfahen, dann das ich sorgen muß, mir uß einem fründ einen feind zu geberen, wolhin so will ich mich doch fleissen und im ye nach meinem vermögen ein weg anzeygen, durch den er sein sach auff das verborgenlichest zuwegen bringen mög.‹

Anhub und sprach: ›Dieweil ye, Gabriotto, du dein sach also gesetzt hast unnd ich [mich] gen dir umbsunst arbeyten sih, so bitt ich dich doch, du meinen worten noch einmal zuhören wöllest. Ich sprich, wo Philomena, die junckfraw, dir an geburt gleich wer, ich mich keins wegs darwider gelent haben, dieweil aber sye eines künigs tochter unnd aber du nit also hoher geburt bist, muß man warlich die sach mit grosen sorgen underston. Du solt wissen, wo mich nit solich ursach davon entziehen thet, ich hett mir warlich auch ein junckfraw mir zu einem bulen außerwölt. So ich aber bedenck mich ir nit gemeß sein, entzich ich mich des, so fast ich ymmer mag, wiewol mirs auch hart anligt. Du solt auch wissen, das ich nit minder hoffnung hab, ich sey von ir lieb gehabt, als du von deiner Philomena. Ich gedenck aber auch herwiderumb, sye möcht mich also verwenen unnd mich zilleicht understohn an das seil, da nit wenig narren angebunden seind, verknipffen; dann sye möcht villeicht ein andren lieber han, und müst ich allein ein verwenter liebhaber sein. Ist dir nit ingedenck die handlung unsers gsellen Bruno, der, nit lang ist, sich mit einer burgerin diser stat vertädigt und vermeynt, er allein von ir lieb gehalten wer, ließ sich gegen ir in allem dienst willig finden. Da was kein sparens nit, so lang er zuletst den, so sye im zu allerzeit verschworen, allein bei ir in irem gemach fand. Da was erst zeit nachzulassen und denen zu glauben, so vor langem davon gesagt hatten. Dise und ander ursachen mich warlich zum dickern mal davon entziehen. Damit du aber nit meynest, ich mich gantz wider dich setzen wöll, so will ich dir hie einen füglichen unnd heymlichen weg anzeygen, in welchem du die sach am basten zu wegen bringen magst; und das muß aber also, zugohn. Dir ist unverborgen, das die junckfraw Philomena zum offtern mal, so wir den ballen schlagen, in ihrem palast oben an dem fenster ligt unnd die junckfraw Rosamunda gewonlich bei ir, die mir dann auch nit wenig lieben thut. Nun sichstu, das wir offt allein an das ort bekummen unnd sunst nyemandts dann wir vier zugegen seind. So lug und mach dir ein ballen, den andren unsern ballen geleich; darein verneg einen brieff; was dir dann angelegen ist, magst du den junckfrawen darinn zu wissen thun. So du dann uns allein umb die weg sichst, magst du ihr wol den ballen zuschlagen und ir zusprechen, das sye ihn zerschneiden soll. Das bedunckt mich der sicherest weg sein, so ymmer erdacht werden möcht.‹

Gabriotto der raht seines gesellen nit wenig trost gab: im auch entlich gedacht nachzukummen, sich zuhandt sampt seinem gesellen in sein gemach füget, sich nidersetzten. Reinhart einen ballen nam, die an einem ort uffschneid. Gabriotto anfieng einen brieff zu schreiben auff soliche meinung lautendt:

›Mit was gedürstigkeyt, allergnädigste junckfraw, ich mich understand euch, meiner allerliebsten junckfrawen, zu schreiben, ir nit wunder haben solt. Dann mich das band der liebe gegen euch dermassen gebunden und gefangen hat, das mir nit möglich ist euch das lenger zu verhalten, wiewol ich mich nit wirdig schetz, von einer so hochgebornen junckfrawen liebgehabt werden; dann ich euch an geburt und schöne nymmer geleichen mag, dieweil ir von küniglichem stammen und ich nur von einem schlechten edelman geboren bin. Koch dannocht hoff ich, ihr mein hertzlichs liebhaben nit verschmahen unnd mich für eweren armen diener auffnemen. Gott wolt, müglich wer, das ir mein liebe recht erkannten! Hiemit sind gott in sein hut befohlen.‹

Der jüngling Gabriotto den brieff nam, er vernegt in wol in den ballen, so sein gsell Reinhart auffgeschnitten hat. Nach dem sye mancherley mit einander zu red wurdent, der jüngling seinem gsellen Gabriotto anfing zu bekennen die liebe, so er Rosamunda, der junckfrawen, tragen thet. Des im Gabriotto einen guten mut nam, anhub und sprach: ›Ach mein lieber Reinhart, wie mochtest du doch in deinem in hertzen gedencken, mich von solicher meiner fürgenummener liebe zu wenden, dieweil du dich doch selbst mit solchen banden weyst behafft sein! Nun sag mir umb aller freundtschafft willen, ob du anderst meyntest dir etwas widerswertigs davon zu kummen.‹

Reinhart anhüb und sprach: Gabriotto, ich bekenn mich dir einen freffel begangen haben, dieweil ich [dich], wie du sprichst, meynet davon abzuwenden, davon ich mich doch keinswegs entziehen mag. Dann du solt wissen, ich mir zum offtern mal fürgenommen hab, weg und steg zu vermeiden, da ich meynt Rosamunda zu finden. So sich dann von ungeschicht begab, da ich irer schöne ingedenck ward, iren züchtigen wandel befrachtet, wie mocht ich dann mein fürnemmen erstatten! Ja! keinswegs, sunder ich mich mit fleiß fugen thet, da mir die junckfraw zu sehen werden mocht. Sobald ich iren dann ymmer vorsichtig ward, so meynt ich nit mir grösser freüd zugestanden sein möcht. Derhalb ich mich auch dest offter mit fleiß auff dem schönen lustplatz hab lassen finden; dann ich gewissz die junckfraw an Philomena fenster finden thet, wie du dann selbs zum dickern mal gesehen hast, so uns die junckfrawen mit kräntzen und wolschmackenden blümlin zuwurffen.

›Ich bekenns‹, sprach Gabriotto, ›und frew mich auch des aus gantzen hertzen, das du auch in dem netz gefangen bist, in dem ich yetz lang zeit gelegen bin.‹ Mit solchen worten die zwen ir zeit vertriben.

 

16.

 

Wie Gabriotto seiner liebsten Philomena ein brieff schreibt, welchen er ir in einem ballen zuwarff, den sye mit grossen freüden einpfahen thet.

In kurtzer zeit hernach begab sich eins tags, das Reinhart und Gabriotto allein auff dem schönen lustplatz zusamen kummen waren und nyemands dann sye allein den ballen mit einander schlugen. Sich nit lang verzog, Philomena mit Rosamunda an das gewonlich fenster kamen, dem ballenschlagen zuzusehen. Als sye aber nyemandts dann der zweyer jüngling gewar wurden, aber nach irer alten gewonheyt anhuben mit schönen kräntzen nach inen zu werffen. Gabriotto des werffens bald wargenummen hat, seinen krantz zuhanden nam, mit züchtigen geberden sich gegen Philomena danckbar beweisen thet; seinen gemachten ballen zuhanden nam, den ein mal oder drey hoch in den lufft schlagen ward, demnach zu der junckfrawen Philomena fenster hineinschlug, zu der junckfrawen sprach: ›Allergnädigste junckfraw, nemmendt hin den ballen und lond in umb kein ding unzerschnitten!‹

Die junckfraw, welche mit sundrem fleiß des jünglings red warnam, wol verstohn kundt, die sach nit umbsunst geschehen wer, den ballen mit grossen freüden auffhub, in freündtlich an ir brüstlin trucket, demnach in auffschneiden thet, des brieffs, so darinn was, bald warnam, in zu handt auffthet, den in gegenwertigkeyt irer vertrewten junckfrawen lesen thet, mit grossen freüden zu Rosamunda sprach: ›Nun sichst du mein allerliebste Rosamunda, das mein liebe gegen meinem allerliebsten Gabriotto nit umbsunst gewesen ist. Darumb frew dich mit mir, mein liebe freündin!‹

›Ach gott‹, sprach Rosamunda, ›wie mag ich ein gleiche freüd mit euch haben, dieweil ich nit wissen mag, ob mich Reinhart auch lieb haben will oder nit, oder ob er mich villeicht zu einer liebhaberin zu gering achtet.‹ – ›Biß getröst‹, sprach Philomena, ›dann du in kürtze aller sorgen entladen würst. Ich sich, das dich Reinhart ob allen andren liebet; und so du auff seine geberdt acht bettest, du müste mir solchs selbs bekennen. Dann fürwar ich sein acht genummen hab, wo es im als güt werden mag, er dich von gantzem hertzen anblicken thut und doch so gantz züchtiglichen, das nit müglich ist im ein solchs abzumercken.‹

Von disen worten Rosamunda nit wenig trost empfahen thet, das ir die junckfraw also zugesagt hat, sich deshalb mit der junckfrawen Philomena größlich erfrewen thet. Als nun Philomena den brieff nach irem willen gelesen, sye sich zuhandt nidersetzt, dem jüngling ein anderen brieff auff solche meynung schreiben thet:

›Mein hertzliche liebe, edler jüngling, füg ich dir zu wissen. Was grosser freüden mir dein schreiben bracht hat, ich dir nimmermer erzalen mag. Fürwar mich hertzlich erfrewen thut, so ich vernummen hab, dich also grosse liebe zu mir tragen. Das du aber meynest dich nicht würdig sein mich lieb zu haben, solt du in keinen weg gedencken. Dann dein züchtiger wandel, edels gemüt meiner liebe wol würdig ist, ich geschweig deiner schöne, welche den Hector von Troy weit übertreffen thut, dergleich den Absalon mit seiner schöne übertriffet, ja sye mer den englen dann menschen sich vergleichet. Darumb, mein allerliebster Gabriotto, schlag zuruck alle solche gedancken und glaub meinen worten! Fürwar mich nye mer freüd umfahen thet, dann da ich deines brieffs zum ersten mal ansichtig ward. Doch klag ich, das du nit wissen magst, wie lieb ich dich hab; ich aber hoff, du in kurtzer zeit ein solchs von mir erfaren solt, so uns anderst das gelück nit mit widerwertigem fal begegnen thut. Edler jüngling, ich bitt dich, so du mich anderst lieb hast, du wöllest mir zu wissen thun, ob doch Rosamunda auch von deinem gsellen Reinharten gehuldet werd. Wo dem also wer, so sag ich, das wir unser lieb on alle sorg zu end bringen wolten. Hiemit ich dich, edler jüngling, gott dem herren in seinen schirm befehlen will.‹

Als nun die junckfraw Philomena den brieff geschrieben: hat unnd den auff das geschmeydigst zusamen gelegt hat, sye in mit fleiß wider in die ballen vernegen thet, sich zuhandt wider an das fenster füget. Des der jüngling Gabriotto bald ersehen hat, sich nit lang saumet, zu dem fenster kam, ob er doch etwas von Philomena vernemmen möcht. Die junckfraw im den ballen wider hinabwarff, also sprach: ›Nimm hin, jüngling, den ballen, unnd wie du mir befahlst, also thu ihm.‹

Der jüngling Gabriotto ein klein von solcher red erschrack; dann er vermeynt, die junckfraw den ballen nit auffgethon hette; sich also schamrot von dannen machet an ein heymlich: end, da sein nyemandts acht nam, den ballen auffschneid. Als er den brieff ersehen thet, von gantzem hertzen erschrecken thet: dann in geducht, solichs sein brieff wer; in willen aus zu zerreißen. Als er in yetz schon fasset, befand er das papyr dicker sein, dann seins gewesen was: in zuhandt uffschloß, der junckfrawen geschrifft erkennen thet. Allererst ward sein hertz mit lausentfaltigen freüden umbgeben; den brieff zum offtern mal lesen thet, in auch als offt zu tausent malen kusset. Sieh wider zu Reinharten, seinem gsellen, füget, der ihn so bald nit ersehen hat, an seiner gestalt vermarckt, im ein frölich bottschafft worden wer. Gabriotto im alle sach zu verston gab und namlich den letsten inhalt seines brieffs. Des im Reinhart auch sunder freüd nam, dann wol gedacht, ein solich nit on ursach beschehen sein, als es dann was. Dann ihm der jüngling Reinhart wol gedacht, das Rosamunda die junckfraw Philomena darzu bewegt bet. Darumb er sich dann eylend mit Gabriotto berahtschlagen thet, mit was fugen er der junckfrawen ein semlichs zu verston geben wolt, damit er von nyemandts gegen ir verdacht werden möcht.

 

17.

 

Wie Philomena dem hoffgesind ein kleinot ußgab, mit dem ballen darumb zu schlagen.

Eines tags sich begab, das die junckfraw Philomena mit irem frawenzimmer für die statt auff einen schönen anger spacieren giengen und mit iren vil des künigs hoffgesind, unter denen was auch Reinhart unnd Gabriotto. Als sye nun an das lustig ort kummen waren, die junckfraw Philomena, welche allzeit ein wolgefallen an irem allerliebsten jüngling nemen thet, – damit sye in aber mer dann die andren preisen möcht, gedacht sye ir, den jungen edlen ein gab außzugeben, mit den ballen die zu gewinnen. Dann sye wußt Gabriotto also geschickt und behend mit sein, das im nyemandts an dem hoff geleichen mocht. Das, so die junckfraw außgab, was ein reiche schnur, mit goldt und perlin meysterlich geschmuckt, also das sye ein graff mit ehren wol bet mögen tragen. Philomena schuff die zu hencken an ein schöne grüne linden, da sye ihr dann iren sitz sampt iren junckfrawen außerkoren hat. Die jungen edlen, welcher an der zal bei dreissig was, sich allzumal nach irem besten vermögen darzu schickten: dann ein yeglicher die gab understund zu erlangen. Da sah man manchen behenden jüngling dem ballen entgegenspringen, gleich als wann er gellogen wer, und dann den ballen mit seiner band von im weisen so behendt, das man im nit bald genug hett mögen zusehen. Wie vil aber deren waren, noch ward keiner under in, so dem jüngling Gabriotto mit behendigkeyt, weiß und geberden geleichen mocht. Des Philomena ir sunder grosse freüd nam, dieweil sye menigklich frawen und junckfrawen dem jüngling den preiß geben hort.

Reinhart sich auch nach allem seinem vermögen brauchet unnd zu aller zeit der junckfrawen Rosamunda warnam, die im nit minder eüglin zu tausent malen schiessen ließ; den jüngling in solch gedancken setzt, das er sein selbs gäntzlich vergessen thet und, als im einer seiner gesellen den ballen zuschlug, er in solchen gedancken im den ballen meynt wider zuschlagen, in aber gegen Rosamunda schlagen thet. Des er von hertzen seer erschrack, auch von allen andren seinen gesellen größlich verlacht ward: ihn damit bewegten, das er sich denselben tag des ballens nit mer underziehen wolt. Also schamrot zu Rosamunda sich füget, sye mit züchtigen worten freündtlich bitten ward. Die junckfraw, die yetzund sampt Philomena ein klein von der linden unnd den andren junckfrawen gangen waren, Reinharten mit mancherley schimpffworten umbtriben, der in zu aller zeit zuchtiglichen antworten kundt.

Zuletst Philomena anhub und sprach: ›Fürwar, Reinhart, ir mir auff dißmal nit mer schuldig seind. Dann ir euch mit ewerem mißschlagen ein ursach genummen haben, mit Rosamunda zu reden, welchs euch, als mich bedunckt, mer freüd geberen thut, dann der ballen.‹ Der jüngling Reinhart sich von wegen der wort Philomena seer schamen ward, zuchtiglichen anhub und sprach: ›Ach allergnädigste junckfraw, es ist nit on; mir ein semlichs grosse freüd bringen thut. Wiewol ich wol dencken mag, alles umbsunst sein, noch muß ich bekennen, mir grösser freüd nit bekummen möcht, dann so ich wißt ein diener sein einer semlichen wolgebornen züchtigen schönen junckfrawen, als dann mein gnädige junckfraw Rosamunda ist.‹

Philomena sprach: ›Reinhart, so ich wissen möcht, dir semlicher wort ernst sein, und das du nit deinen spott mit uns treiben thetest, ich dir warlichen etwas zu wissen thut wolt, davon dir grosse freüd bekummen möcht.‹ Der jüngling anhub unnd sprach: ›Ach gnädige junckfraw, des sond ir sunder zweyffel an mir sein. Dann ich mich des nimmer gegen euch underston dörfft, als ir mir vertrewen, ja das ich mich spottwort gegen euch oder der junckfrawen Rosamunda gebrauchen solt; dann ich michs gegen einer mindern nye unterstanden hab. Ich sprich wie vor, mir grösser freüd nymmer zuston möcht, dann so ich wisst einer solchen schönen junckfrawen zu dienen, also das ir meine dienst angenem weren. Sagend mir doch, ob sich ein jüngling auch seliger schctzen möcht, dann in einem solichen stand, wie ich euch angezeygt hab!‹

Philomena also sprach: ›Nun wolan, Reinhart, so biß du des sunder zweyffel, das dich junckfraw Rosamunda vor lang von gantzem gehuldet hat; darumb du dich sein billich erfrewen magst.‹ Die junckfraw Rosamunda zugegen stund, allen worten von Philomena der junckfrawen geredt zuhort; derhalb sie sich in irem angesicht entferbet, das sye ein klein roßlechter ward, das dann ir ein sunder zier gab.

Reinhart sprach zu der junckfrawen Rosamunda: Wolgeborne junckfraw, dieweil ir mich dann zu einem diener nit verschmahen wend, demnach Philomena mit mir geredt hat, so bitt ich euch mit höchstem fleiß, ir wöllend mich in keinem dienst nymmer sparen und mir zu aller zeit gebieten, euch zu dienen. In allem, so ewer gefallen ymmer sein mag, ich mich nymmer in keinen weg sparen will.

Die junckfraw Rosamunda dem jüngling seiner red mit grossen freüden zugehört hat, anhub und sprach: ›Edler jüngling, ewer trostlich zusagen mich von gantzem hertzen erfrewet; und wiewol ich mir fürgenummen hat, euch semlichs zu verbergen und mein liebe, so ich euch lang zeit getragen hab, nit zu öffnen, so mag ichs doch nymmer geleügnen, dieweil euch Philomena deren zum theyl bericht hat. So wissen, das ich euch fürthin für meinen lieben bulen halten will. Damit aber mir yetzund nit den falschen zungen ursach geben, etwas args wider uns zu gedencken, wöllend wir auff dißmal genug davon geredt haben. Den nechsten tag aber, so ihr mir auff dem platz mit ewerem gsellen Gabriotto allein zu gesiecht kummen, will ich eich den unsprung meiner liebe in gschrifft anzeygen. Darumb gond nun zumal mit freüden wider zu ewerer gsellschafft und schaffend euch freüd und kurtzweil mit inen! Dann uns die zeit lenger nit vertragen will bei einander zu bleiben.‹ Der jüngling mit züchten urlaub von den beden junckfrawen nam, frölich und wol zu mut von dannen gieng.

Gabriotto das lang gespräch mit fleiß wargenummen hatt, kaum gewarten mocht, das er allein zu seinem gsellen käm, damit er vernemmen möcht, was doch Rosamunda mit im geredt hett. In dem sich begab, das man dem schimpff yetzt ein end gab. Alle, so zugegen waren, Gabriotto den preiß gaben. Des im dann Philomena von hertzen günnet, ihn bald zu ir kummen schuff. Der jüngling das mit grossen freüden volstrecket. Als er nun zu Philomena kam, sye mit züchtiger reverentz grüssen thet, dem die junckfraw zuhandt züchtiglichen danck saget, anhub und sprach: ›Edler jüngling, ich glaub, euch ein sundere gnad von gott verleyhen sey, dann euch yederman auff disen tag den preyß geben thut. Darumb ir dann billich mit disem kleinot sollen begabt werden.‹ Im mit solichen worten die schon und wolgemacht schnur zu seinen handen geben thet, die er mit grossen freüden von deren, so ihm ob allen weiben liebet, empfieng.

Dem nach yedermann wider heym zoch. Reinhart und Gabriotto under allen andern die frölichsten waren, aus der ursach Reinhart von seiner Rosamunda einen sichern trost empfangen hat, Gabriotto von seiner liebsten junckfrawen Philomena ein reiliche gab. Darumb sye sich dann billichen mer dann der andren keiner erfrewen mochten; deßgleichen die beyden junckfrawen mit grossen freüden wider an den küniglichen hoff kamen.

 

18.

 

Hie würt Reinhart von seinem gesellen zu red gestelt der junckfrawen Rosamunda halben.

Gabriotto noch in gedancken hat das freündtlich gespräch, so sein gsell Reinhart mit Rosamunda der junckfrawen gehabt. Darumb als sye yetzund an ort und end kummen waren, da sye sich gantz einig wußten, Gabriotto anhub und sprach: ›Mein lieber Reinhart, ich bitt dich, so du anderst ein recht und war vertrewen zu mir hast, du wöllest mir sagen, was die junckfraw Rosamunda mit dir geredt hat, als du den heütigen tag bei ihr gestanden bist.‹

Reinhart anhub unnd sprach: ›Mein Gabriotto, du bedörffest mich nit also hoch ermanen; dann du weyst mich allzeit in allem vertrawen gegen dir ston. Ich hab mir auch zuvor fürgenummen, dir ein semlichs nit zu verhalten. Du solt wissen, das mich heüt zu tag Rosamunda, als ich mit andren den ballen schlug, mit so inbrünstiger liebe entzündt hat, das ich zum theil nit wissen mocht, was ich thet: sye mit solichen gedancken ansah und meynet, meinem gsellen die ballen zuzuschlagen. In solchem ansehen schlug ich der junckfrawen ir den ballen zu. Des mich zuhand grosse scham umbgeben thet; von stund an mich zu Rosamunda füget. Des Philomena bald warnam; als ich nun Rosamunda mit gantzem fleiß darfür betten thet, fieng mich die junckfraw Philomena mit schimpfflichen worten an zu kützlen, als ob ich mit fleiß Rosamunda den ballen zugeschlagen hette, mich darbey irs gunsts zu mir tragen underrichten ward. Des mich grosse freüd umbgeben thet, in dem mich zu Rosamunda, der junckfrawen, keret, die freündtlich batt, sye mich für einen diener nit verschmahen solt. Des sye mir zuhandt versprach, auch nit leügnet, das sye mir vor langem ir huld gern zu wissen gethon hette, aber umb minder nachred willen sye mich batt, das ich wider zu meinem gesellen keren solt, demnach wolt sye den nechsten tag so sye mich und dich allein hinden an dem palast finden möcht, mir ir liebe zu thun. Darauff ich mit gantzen fleiß harren will.‹

Was grosser freüd Gabriotto von seines gsellen red empfieng, nit wol zu beschreiben ist. Dann er vor langen nichts auff erden mer beren thet, dann das Rosamunds von Reinharten auch lieb gehalten, auch dermaßen Rosamunda ihm liebe tragen thet. Das alles nun vorhanden was, wie ir dann solichs wol vernummen hand.

 

19.

 

Wie Rosamunda iren liebgehabten Reinharten ir liebe zu wissen thut durch einen brieff in einem meyen verborgen.

Nun was das begeren der zweyer par, namlich Philomena und Rosamunda, dergleich Reinharts und Gabriotten, yetz gantz nach irem willen ergangen und nun der anfang nach irem beduncken schon gemacht. Aber es mocht in nit also nach irem willen zu end gon; dann das schmeichlend gelück, welches uns also lieblich anlacht, aber zuletst mit bitterem angesicht sich von uns keret, dasselb in zuletst auch ein bitteren unnd trübseligen außgang geberen thet, wie ir dann ein solchs eygentlich in diser History bericht werden solt. Das lassen wir berugen und sagen fürthin, mit was gescheidigkeyt dise ir liebe einander geöffnet, auch wie sye die ein lange zeit heymlich getragen haben, biß zuletst die sach anfieng außfindig werden; da musten sye sich ein wenig ihrer liebe entziehen, wiewol das auch zu beden seiten mit grossem leyd geschehen thet, wie ihrs dann wol hören werdt.

Als sich nun begab nach kurtz vergangnen tagen, das Reinhart und Gabriotto aber auff dem vil gemelten lustplatz ir kurtzweil mit dem ballen unnd ander kurtzweil suchten, doch mer darumb, das inen ir liebsten junckfrawen zu gesicht kummen möchten, sich von ungeschicht füget, das die junckfraw Philomena in irem gemach allein was. Wiewol sye Rosamunda warten was, noch forcht sye, Reinhart unnd Gabriotto vor der junckfrawen zukunfft abweg gon würden, oder aber würd sich das ander hoffgesind zu inen auff den lustplatz fügen; derhalb Philomena in grossen sorgen was. Wie sye nun also mit mancherley gedancken beladen was, so kumpt Rosamunda gantz stillschweigend an die thür ires gemachs, mit züchten anklopffet. Philomena das klopffen irer gespielen zu stund erkennen ward, mit grossen freüden die kammerthür auffschlossz. ›Ach gott‹, sprach sye, ›mein allerliebste Rosamunda, wie hast du mich so ein lange zeit mit schweren gedancken dein lassen warten, dieweil ich deinen liebsten Reinharten also offt mit begirigem hertzen nach dir herauff an das fenster sehen sah, und er aber deiner nit sichtig werden mocht. Deshalb ich in marckt mit trawren umbgeben sein.‹

Rosamunda nit erwarten mocht, biß Philomena ihr red zu end bracht, von stund an an das fenster gieng, daran sye iren allerliebsten Reinharten meynt zu finden. Der dann seine augen auch stetigs gegen dem vil gemelten fenster keren thet, der zuhandt seiner allerliebsten junckfrawen an dem fenster ansichtig ward; des ihm von stund an sein hertz von freüden in seinem leib auffhupffet. Rosamunda anhub, zu Philomena sprach: ›Junckfraw, ir sond meines anssenbleibens nit so groß wunder haben; dann mich nodtwendige geschefft davon entzogen hand, mir nit müglich was eh herzu kummen; aber mein hertz zu allen zeiten an disem fenster gewesen ist‹. Mit dem gered der junckfrawen Philomena ein schönen zusamen gebundens meylin wiset, in welchen sye einen brieff mit subtilem list verborgen hat, ir damit den inhalt des brieffs wissen thet, den ich hie von kürtze wegen underlassen will.

Rosamunda dem jüngling ein worttzeichen gab. Des er bald wargenummen hett, sich behend unden an das fenster füget. Die junckfraw im das meylin hinabwarff, also sprach: ›Jüngling, der meyen würt euch offenbaren das, so mir vergangens tags nit müglich was zu sagen.‹

Als nun Reinhart den brieff mit grossen freüden in dem schönen meyen verborgen Gabriotten seinem gsellen bracht und noch kein gedencken hat, das etwas gschrifft darinn verborgen wer, zu seinem gsellen sprach: ›Mein allerliebster Gabriotto, sag mir doch, ich kan mich der wort, so ich von Rosamunda gehört hab, nit verston. Dann sye sagt, diser meynen würd mich berichten des, so sye mir vor nit mit worten hett mögen anzeygen.‹ Der jüngling Gabriotto den meyen in sein hand nam, in hinden und fornen mit gantzem fleiß besehen thet, anhub unnd sprach: ›O du geschwinde lermeysterin, dein kunst und behendigkeit nit außzusprechen ist.‹

Reinhart sah seinen gsellen an und gedacht: ›Was meynet er doch mit semlichen worten?‹ Also sprach: ›Gabriotto, sag, wie soll ich dise deine wort verston? Was lermeysterin meynst du?‹ – ›Das will ich dir sagen‹, sprach Gabriotto, ›ich meyn die mächtig und gewaltig liebe, deren doch kein heymlicher weg verborgen ist. Sih zu, mein Reinhart, durch disen meyen würst du bericht der trew unnd liebe, so du von Rosamunda, deiner liebsten junckfrawen, wertig bist.‹

›Das must du mir anderst dann in einem solchen weg zu verston geben‹, sprach Reinhart, ›dieweil doch diser meyen mir nichts anderst dann den lieblichen geruch geben thut.‹ – ›So nymb in‹, sprach Gabriotto, ›und bind in auff an seinem styl! So würstu mir aller meiner red gewunnen geben.‹

Erst verstund Reinhart, wie es die junckfraw gemeynt hat; er saumpt sich nit lang und brach die blumen von einander, da fand er ein subteiligs briefflin in dem styl des meyens mit einer kleinen geschrifft, in dem er allen willen seiner allerliebsten junckfrawen verstund. Die freüd, so Reinhart von semlichem kleinem briefflin nam, also groß was, das mir nit müglich ist die zu erzelen. ›Nun‹, sprach Reinhart, ›mag ich mich wol mit dir, mein allerliebster Gabriotto, erfrewen, dieweil ich mich weyß von der schönsten junckfrawen geliebt sein, so in der gantzen welt wonen thut. Ich sag auch, das mir bede zu einer glückseligen stund auß Franckreich geritten seind unnd noch zu einer glückseligen stunden in diß künigreich kummen, dieweil uns das glück mit zweyen solchen schönen und züchtigen junckfrawen versehen hat, als kein mann auff erden nye versehen ward. Dann da ist kein zweiffel mer zu haben, so wir uns dermaßen halten, und das wir den orden der ritterschafft erlangen, uns die beden junckfrawen zu rechter ehe werden. Was würt man dann in Franckreich sprechen, so man vernemmen würt dich eines künigs schwester und mich eins graffen tochter zum weib haben! Warlich sich noch manig jung edelman des hoffs und eines vatterlandts verziehen würt unnd sich auch an andren höffen understohn ehr zu erwerben.‹

›Dein meynung‹, sprach Gabriotto, ›fürwar nit zu verwerffen wer, wo die also gantz richtig hinaußgieng. Aber ich sag dir, Reinhart, es sei dann das wir die sach heymlichen und verborgenlich halten, mir dadurch in grosse angst und nodt gesetzt werden mögen, also das wir unsers leib und gut darob besorgen müsten. Aber so du meinem raht folgen wilt, wend wir on alle sorg unser beder angefaugne liebe zu gutem glückseligem end bringen.‹ – ›Des biß sunder zweiffel,‹ sprach Reinhart, ›ich mich nymmer keins andren rahts mer trösten will dann des deinen.‹

In solchem gespräch die beden jüngling ein lange zeit verharren theten, so lang biß die zeit des nachtmals kummen was, welchs sye mit freüden namen, demnach zu beth giengen, die nacht mit süssem schlaff vertreiben theten.

 

20.

 

Wie die liebe, so Reinhart zu Rosamunda trug, durch einen neidigen ritter geöffnet ward.

Die liebe dieser liebhabenden menschen so krefftiglichen zünam, das sye zu beiden seiten kein rechte freüd nit gehaben mochten, wo eins des ander nit sehen mocht; kein ander begeren hatten, dann sich einmal allein bei einander zu finden. Nun was an des künigs hoff nyemandts, dem semliche lieb kundt war oder so sein ye wargenummen hett, dann ein ritter, welcher der junckfrawen Rosamunda lang zeit heymlich lieb getragen hat, aber nye kein gnad bei ihr hekummen mocht. Der ritter war genant Orwin, eins freüdigen und dürstigen gemüts, sein hertz im allein stund auff unfriden, zanck und hader anzurichten; es was auch sein grosse freüd, so er sich mit eim zancken und hadren mocht. Deshalb er zum dickern mal ein lerrmann an dem küniglichen hoff anbracht, darumb ihm dann Rosamunda ir huld nit geben wolt. Als sich nun der ritter Orwin umbsunst fechten meynet, gedacht er ihm, womit er doch der junckfrawen möcht ein leyd beweisen.

Eines tags sich begab, das Rosamunda in einem garten gantz einig spacieren gieng; von ungeschicht Reinhardt auff einem gang an dem palast spacieren gieng, darab mocht er in den schönen garten sehen. Rosamunda in zustund erblickt hat, im freündtlich zusprach. Des Reinhart zuhand wargenummen hat, zu Rosamunda in den garten kam. Die ihn freündtlich empfieng, sye ihre schneeweisse händlin zusamen verschliessen thetten, ein freündtlich gespräch mit einander hatten, ein yegliches dem andren sein anligen zu wissen thet, wiewol nichts anders dann alle zucht von ihnen begünnet ward. Nun begab sich, das Orwin, der ritter, auch auff dem summergang yetzund spacieren gieng, die zwey liebenden menschen in dem garten ersehen thet. Des im sein hertz von zorn erbrann, sich hinder sich an die wandt lenet, gern gesehen het, das die zwey etwas unerlichs mit einander fürgenummen hetten. Das aber nit geschah, sunder ein züchtig urlaub von einander namen. Als nun Orwin ersah, das sein meynung umbsunst was, er sich mit eim gebrecht herfürmachet unnd schrey hinab zu der junckfrawen: ›Junckfraw Rosamunda, mich beduncket, so ich mit meinem nammen Reinhart hieß unnd nit Orwin, ir würdend euch genädiger gegen mir beweisen. Aber damit ich mich gegen euch verschuldt hab, das ir mir also ungenädig seind, kan ich wol gedencken, das macht allein, das ich mich nit also in weibische händel als Reinhart schicken kan. Dann mein ding nit ist mit den ballen umbzugon.‹

Da die junckfraw den unsinnigen ritter mit solchen fräffeln worten vernam, sye von gantzem irem hertzen seer erschrecken thet, stillschweigen von dannen schied. Reinhart ein klein vor der junckfrawen hinweggangen was, darumb er die wort von dem ritter nit gehört hat. Des dann junckfraw Rosamunda wol zu mut was: dann sye in sorgen stund, wo er solche wort verstanden hett, nichts guts davon bekummen wer. Darumb sye ir fürsetzt, dem jüngling semlichs zu verschweigen.

Orwin, der ritter, welcher yetz ein gantz unrewigs hertz überkummen hat, in steten gedancken was, womit er doch der junckfrawen ein unrhu zurichten möcht. Nun was an des künigs hoff ein edler und wolgelerter bappagay, der die englisch sprach seer wol kundt reden. Der vogel hangt in mitten des küniglichen palasts, also das alles hoffgesind den vogel üben mocht und kurtzweil mit im treiben. In dem erdacht der ritter Orwin einen fundt und listigen weg zu finden; er lugt täglich, wo er zu dem vogel allein kummen möcht, das er mit zucker und ander leckeriger kost, so dem vogel angnem was, gerist war, des nun der pappagay an ihm gantz gewont. Und so er dann dem vogel der ding gab, sprach er allweg darzu: ›Orwin, Rosamunda hat dich nit, sunder Reinharten lieb.‹ Das treib er so vil mit dem pappagey, das er die red gäntzlich von im gewonet.

Als nun der ritter vernam, das der pappagey, der vogel, an disen worten nit manglet, entzoch er im den schleck und kam nit mer allein auff den palast, sunder so er wußt allermeyst volck darauff sein, lugt er, das er sich nit weit von dem vogel stellet. Sobald in dann der vogel erblicket, fieng er mit lauter stimm an zu schreyen und sagt: ›Orwin, Rosamunda hat dich nit, sunder Reinharten lieb‹. Das sprach er einmal [oder] sechs auff einander. So dann der falsch ritter den gewenten vogel erhort, nam er sich an, als ob er sich der red des vogels ser beschamet, und gieng allweg damit von dem palast. So dann der pappagey den ritter sah hinweg gon, hub er noch fester an zu schreyen unnd meynt, sein entzogenen schleck damit zu bekummen.

Das geschrey des vogels bald vor dem künig erschall, der zuhandt schuff, das man den ritter zu ihm kummen hieß, des er zuhandt willig was.

 

21.

 

Wie der künig den falschen ritter zu dem pappagey furt, der vogel gleich wie andre mal den ritter ansprach.

Orwin gedacht in im selbs: ›Was mag doch news vorhanden sein, darumb der künig nach mir schicket?‹ Sich nit lang saumet, zu dem künig kam, der in zuhand bei seiner handt nam, auff den palast furt, da der pappagey hangen thett. Der vogel den ritter so bald nit erblicket, sein alt geschrey wider anhub, des im der künig von hertzen genug lachet. Der ritter, sich gleich wie andre mal schamhafft beweisen thet. Der künig zu im sprach: ›Warlich, ritter, mich kan nit gnug verwundren, das dich die vogel also ansprechen unnd dir die liebe der junckfrawen also abkünden, die aber einem andren zusprechen.‹ Der ritter Orwin dem künig antwort und sprach: ›Allergnädigster herr künig, das, so mir diser vogel anzeygt, ist mir nichts angelegen; dann er auß unwissenheyt semlicks thut. Wiewol ich bekenn, das mich die junckfraw, so er mir nennt, in keinen gnaden auffnemen will, aber ob sye Reinharten lieb hat, mir verborgen ist.‹ Der künig, welchem des vogels red grosse freüd bracht, die sach also in einem schimpff auffnam.

Als nun Orwin hinweggangen was, meynt der künig, der vogel solt sich solcher wort mer gebrauchen, ein gute zeit bei im stund, aber nichts mer von ihm vernemen mocht. Das ihnen zum theil argwenig machet; zuhandt nach dem, so des vogels gewonlich warten must und im desgleichen sein speiß bracht, schicket. Alsbald er zu im kam, sprach der künig: Sag mir, hastu auch deßgleichen wort von dem pappagey vernummen? Im damit die obgemeldten wort anzeyget. ›Allergnädigster herr‹, sprach der vogler, ›so mir gott helff, ich der wort keins nye von im gehört hab.‹ Alsbald der künig das vernam, in ihm selb gedacht, die sach solt nit recht zugon. ›Sag mir aber‹, sprach der künig, ›möchtest du auch den vogel ettwas lernen reden, so du an in begeren thetest?‹ – ›Ja, gnädiger herr‹, sprach der diener, ›on zweyffel‹. Der künig sprach: ›Wie müst aber solchs zuwegen bracht werden?‹ Der diener sprach: ›Dem wolt ich also thun. Ich wolt mich der wort alle zeit, so ich im die speiß geb, gebrauchen; die würde dann der vogel also von mir fassen und mich denmach sunderlich mit semlichen worten ansprechen.‹ – ›Das möcht also sein‹, sprach der künig; ›wolan, ich will den sachen recht thun; dann ich will ye erkunden, von wem der vogel die wort gelert hab.‹

Nun wußt Rosamunda gantz nicht von dem handel. Als es nun was umb vesperzeit, ließ der künig sein volck zusamen berüffen in den palast, außgenummen ritter Orwin, dem befahl er ettlich geschefft in der statt außzurichten, damit er nit zu solcher berüffung erscheinen thett biß zu seiner zeit. Als nun das volk gar nach bei einander was, so dann gemeinlich zu hoff täglichen wonten, der künig zu dem jüngling Reinhart kam, in bei seiner handt nam, zu dem pappagey füret und thet das darumb, ob doch Reinhart an des vogels worten ein ursach were. Der pappagey sich aber deren keins hören ließ, sunder andre seine fantasyen, damit er täglich gewon was umbzugon, für sich treiben thet.

Der künig erst mercklichen uff den ritter Orwin zweiffeln thet. Demnach ließ der künig sein schwester Philomena auch in den palast berüffen sampt irem frawenzimmer. Die junckfraw nit lang verzoch, mit iren junckfrawen züchtiglich gegangen kam, dem künig ir reverentz beweisen. Als in nun der künig dancket unnd sye auch mit freüden empfangen hat, hub er an unnd sagt: ›Mein liebe schwester Philomena, nit verwunder dich ab dem, so ich nach dir geschicket hab! Dann es umb einer schimpfflichen ursach willen beschehen ist; dann unser vogel hie zugegen deiner junckfrawen eine mit einem lieben bulen versehen will. Nun laß ich mich aber beduncken, der vogel sey mit listen darzu gewenet. Das zu erfaren ich nach allem meinem hoffgesind hab geschicket, vernimb aber gegen keim, so der vogel solcher wort gebrauch, dann einem allein, der dann zuhandt auch kummen würt.‹

Der künig noch kaum außgeredet hat, der ritter Orwin in den küniglichen palast kam. Alsbald nun der vogel sein ymmer wargenummen hat, fieng er an unnd sprach: ›Orwin, Rosamunda hat dich nit, sunder Reinharten lieb.‹ Das treib er lang und vil, wolt auch sunst kein ander wort nit reden. Nun bedarff nyemandts fragen, ob Rosamunda ab semlichen worten erschrocken sey oder nit; ich sprich aber, das sye dermaßen erschrack, das sye keinem lebendigen menschen mer gleich sah. Der künig des mit fleiß warnam, anhub und sprach mit schimpfflichen worten: ›Junckfraw Rosamunda, ich sih wol, die zeit erfordert euch mit einem mann zu versehen. Dann so ewer vatter daran seümig ist, so wend euch doch die vögel in einem solchen bedencken.‹ In dem sich zu dem ritter Orwin keret, also sprach: ›Ritter, du solt wissen, das ich an deinem falschen anrichten kein gefallen nit hab. Dann ich wol verstand, der vogel also von dir gelert worden ist, das dann einem ritter nit seer wol zieret. Magst du dich sunst mit keinen andren an der junckfrawen rechen dann in disem stuck, so hettest du es auch wol mögen erlassen. Mir ist unverborgen, das dich Rosamunda nit hulden will; darumb ich ihr nit feind bin. So bedarffest du dich deiner ritterschafft nit überhaben unnd dich ettwas mer beduncken sein dann Reinhart. Unnd damit du aber sehest dir den jüngling an allen dingen gleich sein, so will ich in auff disen tag von wegen seiner tugendt zu ritter schlagen sampt seinem gsellen Gabriotto, dir auch darbey gesagt haben, wo ich semlichen auffsatz mer von dir vernimm, du solt an ehr und gut gestrafft werden. Des wissz dich zu halten!‹

Der ritter von der red des künigs in grossen schrecken kam und wußt im auch gantz kein antwort darauff zu geben; dann er endtlich meynet, er der sach ein gantz vollkummen wissen trug; darumb er dann also schamrot vor allem hoffgesind ston must. Die junckfraw Rosamunda aber wol abnemen kundt, wavon ir die sach zugericht was, in grossen freüden stund, das ihm der künig also über den kamm gefaren thet.

 


22.

 

Was anschlags die beyden junckfrawen haben, von iren allerliebsten rittern vil zu red wurden.

Als nun Orwin also von dem künig die kapp empfangen hett, er sich schamrot in mitten des hoffgesinds stellet. In dem der künig gebott, zwey ritterlicher schwester zu bringen, das alsbald nach seinem willen volstreckt ward. Der künig die beden jungen mit eygner handt zu ritter schlug, in die ritterlichen schwerter umbgürtet, darnach zu seinen räthen und allem hoffgesind sprach: ›Ir mein allerliebsten, es soll sich nyemandts verwundren, das ich dise zwen edlen herren alhie zu ritter gschlagen hab, so doch iren keiner ein solichs mit seiner handt bewert und erlangt hat. Ich sprich aber, das mich ir weiß und wandel nymmermer betriegen mag, sye werden, wo es zu beweisen kumpt, sich nit minder zu der sach schicken, dann ander gethon hand.‹ Des sye dem künig bed versprachen zu thun.

Diß, so der künig au den beyden jünglingen begangen hat, menglichen lobet, in auch beden der ehren wol gunten, allein Orwin, der allein daran ein ursach was und meynet Reinharten einen unglimpff auffzudrechen, da schuff er im, das er im an ehren und wirden gleich gehalten würd. Diß alles Philomena und Rosamunda gesehen und gehört hatten, die nit minder freüd in iren hertzen empfiengen, dann so es ihnen zuhanden gangen wer.

Als sye nun urlaub von dem künig namen, seind die beden junckfrawen in geheim in Philomena gemach gangen, sich also einig in grossen freüden zusamen gesetzet, angefangen von iren zweyen jungen rittern zu reden. Philomena mit erst anfieng und sagt: ›Ach mein Rosamunda, sag mir, was gedachtest du, als der verflucht vogel anhub und sagt, wie du Reinharten also für den ritter Orwin liebtest?‹ – ›O gott‹, sprach Rosamunda, ›so ir mein wargenummen hetten, ir mich sunder zweyffel nit einem menschen, sunder einem ungefasszten höltzenen bildt vergleicht hetten. Noch wie grosser schrecken mich umbgeben thet, noch frewt mich von hertzen, das der vogel Orwin, den ritter, also vor allem hoffgesind beschammet unnd ihn auch nachgons mein herr künig also mit fräflichen worten anfaren thet. Was grossen freüden mir aber bracht, als ich unser allerliebsten zu ritter schlagen sah, ich nymmermer erzelen mag.‹ Philomena sprach: ›Dir ist gleich geschehen wie mir. Dann ich warlichen glaub, mir nymmer grösser freüd zuhanden gohn werd, es sey dann sach, das ich mich bei mainem allerliebsten Gabriotto on alle sorg wonen seh. Ich sprich auch, das ich ihm unnd keinen andren sinn auff erden haben will. Das ist mein endtlich fürnem wort und meynung, davon mich nichts auff erden dann der todt scheiden mag.‹ – ›Warlich‹, sprach die junckfraw Rosamunda, ›das ist auch, das ich mir vor langem hab fürgenummen. Es sey doch meinem vatter und muter lieb oder nit, so will ich mich ehe aller mann auff diser erden verziehen und mich in einen ewigen unnd keüschen stand begeben, eh dann ich einen andren dann in haben will. Ach gott, wie möcht ich mir doch einen andren mann auff erden gefallen lassen dann meinen allerliebsten ritter, welcher mein hertz und gemüt mit warer lieb gefangen und gebunden hat!‹

Philomena sprach: ›Ach mein allerliebste Rosamunda, es were uns warlich von nöten zu betrachten, in welchen weg wir doch unsern allerliebsten rittern und liebhabern glück in iren newen orden wünschen möchten. Darumb so bitt ich dich du wöllest hierinn das best rathen und gedencken.‹ Rosamunda anhub und sprach: ›Mein liebe junckfraw, der weg ist gut Boden; unnd so ihr meins rahts pflegen wend, so wend wir morgen zu tag die sach nach unserm willen zu end bringen.‹ Philomena sprach: ›Deinen raht will ich fast gern von dir hören. Sag mir den bald, eh dann ich stirb!‹ Rosamunda anfieng und sprach: ›Allerliebste junckfraw, ich raht, das ir morgen, so das mal vollendet ist, nach unsern beden rittern schicken in ewer frawenzimmer in beisein aller ewer junckfrawen und dann inen nach unserm gefallen glücks wünschen. Und so wir in dann ettwas zu sagen hand, möchte das wol sunder allen argwon beschehen. So ir und ich an unser gwonlichen statt sitzen bleiben, so wißt ir, das uns der andren junckfrawen keine möcht gehören, was wir doch beyde mit unsern rittern reden; dann die andren junckfrawen zu weit von uns sitzen.‹

Der raht Rosamunda von Philomena gelobt ward, also sprach: ›Warlich, Rosamunda, du hast mir mit deinem raht fast wolgefallen; darumb ich dir dann trewlich volgen will. Noch eins aber mich gedaucht; dieweil uns villeicht die zeit nit vertragen würt nach unserem willen mit den beyden jungen rittern zu reden, wer mein meynung, wir schreiben inen unser yegliche, was ir zu willen wer; das möchten wir ihn dann gantz verborgenlichen zuschreiben, das sein nyemandts ynnen werden möcht.‹ – ›Das widerraht ich‹, sprach Rosamunda, ›dann der jungfrawen seind vil und nit all eines sinns. So dann eine, so uns widerwertig wer, ein semlichs warnem, möcht uns unser freüd in leyd und trawren verwendt werden. Ich hab in mir weyt einen andren raht erfunden; das ist: ihr wissendt, das sich die beyden ritter fast auff das federspil gelegt haben und noch thundt; so weyß ich, das unser erzettin durch das gantz jar turteltauben erziehen thut. Wann wir nun der deüblin ein par zuwegen bringen, so will ich mit Reinharten den mornigen tag verschaffen, das er mit seinem vogel hinden an mein gemach reiten muß mit seinem falcken. So er mir dann nach dem deüblin schießt, will ich in zuhanden nemen und im die dauben geben unnd damit etzen. So das geschehen ist, will ich ihm under seinen flüglen einen brieff mit listen anhencken, das es in dannocht an seinem fluck nichts schaden noch hindren muß. Diß alles ich den ritter underrichten will, damit er sich weyßt zu halten.‹

Der sinn und weg der junckfrawen Philomena fast wol gefallen thet, anhub und sprach: ›Rosamunda, ich kan mich deiner wunderbarlichen anschleg nit gnugsam verwundern. Unnd so ich dich nit so wol von jugent auff erkannt bett, du möchtest mich gedencken dich die ding lang zeit gebraucht haben.‹ Als nun die junckfrawen iren anschlag gemacht, sye urlaub von einander namen, biß an den mornigen tag die sach berugen ließen.

 

23.

 

Wie die beyden junckfrawen iren allerliebsten rittern glück wünschten, inen auch iren heymlichen anschlag zu verstohn gaben.

Als nun des andren tags die zeit kummen was, in deren die beyden junckfrawen ihren anschlag ein genügen thun wolten, und yetzundt der morgenymbiß vollendet was, Philomena einen edler knaben, so allzeit in dem frawenzimmer was, nach Gabriotten unnd Reinharten, den beyden jungen rittern, schicken thet. Als sye nun die bottschafft venummen hatten, sye von stund an zu den junckfrawen in das frawenzimmer kamen. Die zuhandt freündtlich von iren liebsten junckfrawen empfangen wurden, sich mit züchtiger reverentz gegen den schönen junckfrawen beweisen thetten.

Philomena anhub und sprach: ›Ir edlen ritter, darumb wir bede nach euch gesandt haben, sond ir euch nit befrembden lassen. Dann es auß keiner andren ursach beschehen ist, ir wissendt, was die ursach ist, das ir zu dem ritterlichen schwerdt kummen seindt. Darzu wir euch beden als glück wünschen thun. Das aber ir, die beyd von wegen meiner lieben Rosamunda dahin kummen, euch also undankbar beweisen und deren, so gäntzlich ein ursach ist an dem handel, noch kein danck beweisen hand, kan ich zu meinem theil nit sagen, bin auch von Rosamunda, meiner junckfrawen, darzu erbotten worden, euch beyden ein semliche meynung fürzuhalten, und begeren hierauff von euch ein antwort zu hören.‹ Die schimpfflichen wort, so Philomena mit den beyden jungen rittern geredt hatt, Rosamunda ein klein schamrot machten; darumb sye nit der antwort von inen warten wolt; dann Philomena das alles on ir geheyß geredt hat. Rosamunda anhub und sprach: ›Ir jungen edlen ritter, ich wünsch euch zu tausent malen alles heyl. Das aber junckfraw Philomena euch hie also mit schimpfflichen worten ansuchet, bin ich sunder zweyffel, ir das wol verstanden, wie sye es gemeynet.‹ Gabriotto der erst was, so auff solche wort antwort gab, anhub unnd sprach: ›Allergnädigsten junckfrawen, wir dancken euch zuvor der ehren, so ihr uns gunnen, die wir doch unverdient zu solchen ehren gezogen seind. Wo sichs aber über kurtz oder lang zutragen würd, das wir unsern stand beweren solten oder müßten, wolten wir uns dermaßen halten, das wir unstraffbar gegen menglich sein wolten. Das vertrawen hand wir zu gott und unsern feüsten. Das wir aber uns dermaßen also undanckbar gegen junckfrawen Rosamunda gehalten und erzeygt hand als gegen deren, von dennher der erst ursprung unnd anfang unser ritterschafft ist, bitten wir demütiglich uns semlichs zu vergeben; dann es aus keiner verachtnüß, sunder auß lauter unwissenheyt beschehen ist.‹ – ›Wolan‹, sprach Philomena, ›dieweil ir dann beyde der stangen begeren, könnend wir euch der gnaden nit abschlagen. Doch bitt ich euch mir meiner red verziehen; dann ich sein von Rosamunda gantz keinen befelch gehabt hab unnd das allein für mich selb dargeben, damit ich mein junckfraw vor euch beyden schamrot machen möcht.‹

Reinhart, der ritter, anhub und sprach: ›Allergnädigste junckfraw, ich laß mich beduncken, die red in schimpfflicher weiß von euch beschehen sein. Ihm ist aber dannocht wol halb, wie ihr angezeygt haben. Dann warlich, wo der ritter Orwin mein gnädigen herren nit also in zorn mit dem pappagey bewegt hett, wir weren noch nit zu dem schwert kummen. Doch frewt mich, das der vogel bekannt hat, junckfraw Rosamunda mir mer liebe trag dann dem ritter Orwin, als ich auch sunder zweyffel glaub unnd halt.‹ – ›Ir sond sein auch‹, sprach Rosamunda, ›sicher und on allen zweyffel sein, das ir mir nit allein vor dem ritter lieben, sunder vor allen mannen auff erden. Des frew ich mich von hertzen, welches hertz ir zu allen zeyten in waren und rechten trewen finden werden.‹

Als nun die junckfrawen also bei den edlen jungen rittern gestanden waren, sye, die junckfraw Philomena, sye beyd bey iren händen nam, zu obrist des sals auff einen banck zu ir sitzen hieß, des sye beyd gutwillig waren. Also Rosamunda zu ihrem ritter und Philomena zu dem ihren sitzen thet. Die junckfraw Rosamunda anhub unnd sprach: ›Ihr edlen ritter, dieweil uns gott und das gelück also vergnunnet hat mit einander zu reden, des wir dann lange zeit begert hand, so sprich ich von wegen meiner junckfrawen unnd mein, das wir euch beyd dermaßen außerkoren hand, das uns nyemandts dann der todt auß diser welt scheyden muß. Wiewol sye ein küngin und ich eins graffen tochter, so sagen wir doch beyd von wegen ewers tugendtsamen unnd edlen gemüts, ihr unser wol wirdig seind. Deshalb ihr euch auch dermaßen gegen uns halten wöllen; dann wir zu rechter ehe keiner andren gemeinschafft ingon wöllen.‹

Wer mag doch beschreiben die groß freüd, so dise beyden jüngling umbgeben thett, als sye verstunden sich also größlich von den junckfrawen lieb gehalten sein, das sye ir zu rechter ehe begerten! Gabriotto anhub und sprach: ›O allergnädigsten junckfrawen, wir armen ritter schetzen uns nit so wirdig, das wir euch, demnach ihr werdt seind, dienen mögen. Dieweil aber ihr uns ye ein solchen grossen trost geben, wie mögend wir den ymmermer gegen gott und euch verdienen!‹ – ›Diß lond yetzund bleiben‹, sprach Rosamunda, ›unnd vernemendt mich, was ich für einen rahtschlag in mir hab!‹ Also anhub zu erzelen die meynung von der dauben und dem falcken. Des sye wol und mit gantzem fleiß wargenummen hatten, kümmerlich des andren tages erwarten mochten, von den beden junckfrawen urlaub namen, von dannen giengen, mit grossen freüden ir gespräch biß in die finster nacht vertriben.

 

24.

 

Wie die beyde junckfrawen iren rittern durch listige weg die erst ursach irer liebe zu wissen thundt, und die ritter auff dem weydwerck geritten seindt.

Gar wenig schlaffen kam disen beyden in irem sinn, mit grossem verlangen des zukünfftigen tags erwarten musten. Alsbald nun der sonnen glantz den morgenstern seinen schein benummen und verdunckelt hat, unnd yetzund iren spreißigen kopff hinder den hohen gipfflen herfürrag, die beyden jungen ritter von irer rhu auffstunden, irem fürnemmen ein end zu geben sich rüsteten mit allem, so in zu dem federspil und weydwerck dienstlich was, wiewol in die fasandt, reyer und räpphüner nit so vil anlagen als das unschuldig turteldeüblin, das dann schon zu solchem schimpff verrathen was.

Die jungen ritter den tag so mit grossen freüden nit erlebt hatten, Philomena und Rosamunda gleich so vil freüd davon empfiengen; so bald den tag nit ersehen hatten, auffstunden. Philomena ihrer Rosamunda mit grosser begier warten thet, die nit lang außen was, zu der junckfrawen Philomena gemach sich füget, gantz still anklopffet. Die junckfraw on alles rumor die thür so heymlichen auffschloß, das ihr eygene kammerein des nit warnam. Philomena die kammer in still wider verriglen thet, sich in ein heymlichs stüblin, so in ihrem gemach was, setzten, anfiengen einen brieff zu schreiben, in welchem sye den beyden jungen rittern den anfang unnd erst ursach irer liebe zu wissen thetten (welches lange weil nem zu schreiben, auch verdrießlich wer zu hören, dieweil ir sein nach der lenge vornen her bericht seind). Als nun der brieff vollendet, ein yede junckfraw ir underschrifft an den brieff schreiben thett, auch mit beden bittschieren verschliessen thetten.

Als sye nun semlichs vollendt hatten, Rosamunda anhub und sprach: ›O gott, ich bitt dich, wöllest heüt den botten, so disen brieff füren soll, in sicherem und rechten weg geleyten, dieweil du doch erkennest uns ein erliche liebe zusamen tragen, in deren kein falsch noch betrug nymmer gespürt werden soll. O herr, schaff, das diser brieff nyemandts anders dann disen zweyen edlen rittern zuhanden kumm! Des wir dich von gantzem hertzen bitten wöllen.‹ Als nun Rosamunda die wort vollendt, sprach sye: ›O mein allerliebste junckfraw, ich muß euch bekennen, das mich, dieweil und wir die beyden ritter anfiengen lieb zu haben, nye mer sorg unnd angst umbgeben hat. Dann so ich betracht, was grosser gfar uns uff disem handel stat, so umbgibt mich forcht allenthalben; dann ich weyß mich allein an dem ein anfengerin und ursach sein, dieweil ich mit erst den raht mit dem falchen geben hab.‹ – ›Ach gott‹, sprach Philomena, ›womit bekümmerst du dich doch, das du dir ein semlich forcht auffladest bevor meinethalb! Ich bitt dich, schlag semlichs als zuruck unnd hab meinenthalben gantz kein unmut! Und ob sich schon begeb, das der falck mit dem brieff zu meinem bruder, dem künig, käm und er mich darzu beschicket, mir das also fürhalten würd, so wolt ich mich unerschrockenlich darstellen und im die sach gantz bekennen. Wolt er dann ye meynen, meinem ritter ettwas schmach anzulegen, und in mit einicherley underston zu straffen, müste er warlich die händ mit erst an mich legen. Und ob aber ein seehlisches nit von im beschech, wolt ich mich warlich mit eygner hand in gleichem straffen, wie mein allerliebster ritter gestraffet würd. Des ich aber hoff alles vermitten bleiben soll.‹

Die junckfraw Rosamunda von der trostlichen red Philomene ettwas hertz empfahen thet, anfieng unnd sprach: ›Allerliebste junckfraw, ir sond keinswegs gedencken, das ich meiner person halb einicherley entsetzens hab. Dann ich, wie ihr sprechen, von meines ritters wegen den todt in keinerley weg fliehen wolt; wie möcht ich doch ymmermer on in leben, dieweil ich ihm mein hertz für eygen geben hab! Es müst mich aber ymmer rewen die schönen und züchtigen jungen ritter, so in ettwas übels zuhanden gon solt, ja vil mer, dann so es mich selb belangen würd. Dann gewiß were es, so ewer bruder diß brieffs sichtig würd, es warlich mißlich umb uns zugohn dörfft. Dieweil ihr mich aber, allerliebste junckfraw, also mit dapfferem unnd unerschrockenlichem hertzen trösten seind, wie möcht ich dann die sach mit verzagtem gemut underston! Eh will ich darumb leiden alles, das mir gott unnd das gelück zusendet.‹ – ›Das thu frölich‹, sprach Philomena, ›unnd laß dich gantz nichts daran verhindren!‹

Mit disen worten sye auffstunden. Philomena kamerin sich erst anlegt; als sye Rosamunda ansichtig ward, kundt sye sich nit gnug verwundren, wie sye hineinkummen was, yedoch nit fragen wolt. Also Rosamunda urlaub nam, irem geschäfft nachgieng, zuhand in ihr kammer kam, zu vilmalen das fenster auffsperret und besehen thet, ob sye doch ires ritters nit ersehen möcht.

Nit lang stund, die beyden jungen herren on alle andre gesellschafft geritten kamen, ire falcken zuhanden furten. Die junckfraw das deüblin bald under iren laden setzt. Der ritter dem falcken sein haub abzoch, ihm die dauben under dem fenster weiset. Der falck sye bald ersehen hat, darauff schossz, in seine klawen grimmiglich erwischet. Die junckfraw dem vogel züsprach, welcher ihr mit willen erwartet. Sye inen zuhanden nam, der ihr gantz williglich vergunt mit im zu handlen. Die junckfraw ihm den brieff an sein gefessz band, inen, als er die dauben yetzundt gar gfressen hat, wider in das fenster trug. Der ritter mit seinem luder dem falcken zu im rüffet, der sich nit lenger saumet, wider zu seinem herren geflogen kam, den brieff on alles übel seinem herren bracht. Der mit grossen freüden den brieff von seinem gefessz nam, seinem gsellen den vogel zu den seinen gab, anhub den brieff auffzuschliessen, seinem gsellen und im selb den brieff zu vilmalen lesen thet. Darnach dem weydwerck mit grossen freüden nachhangten, biß sye nach irem willen ersettigt waren, frölich und wol zu mut wider heym zu hauß geritten kamen.

 

25.

 

Wie die junckfrawen einer der künigin ertzettin ir heymliche liebe zu wissen thundt, irs raths und hilff darinn begeren.

Nit lang nach disen dingen begab sich, das Philomena und auch Rosamunda allein bei einander waren. Philomena anhub aber von irem allerliebsten ritter zu reden unnd sagt: ›Rosamunda, mein allerliebste, geb doch gott einmal das glück, das uns mit unser allerliebsten rittern ein geniegen sein möchte unnd aber ein semlichs on alle sorg beschehen möcht. Fürwar ich darumb gern leiden wolt etwas, so mir übel bekäm, ich sprich schier, ich wolt mich hernach nit widern zu sterben. Nun aber ist uns allein solchs nit müglich zuwegen zu bringen, wir müßten dann einen gehilffen darzu haben. Darnach laß uns mit löchstem fleiß bedencken!‹

Rosamunda sprach: ›Mein liebe junckfraw, mein begeren warlich auch dermaßen gericht wer, das wir uns einmal allein bei unsern allerliebsten rittern möchten finden. Das ir aber sprechen, uns ein gehilffen von nöten sein, beduncket mich warlichen ein fast sorgliches ding sein, kan auch darzu gar keinen raht nit finden. Sagend mir doch, wem wolten wir unser sach so gar vertrawen, da uns nit zwyfaltige sorg in alleweg umbgeben würd! Dann nyemandts an disem hoff wonet, so gern ettwas wider ewern bruder, den künig, handlet. So will uns auch nit gebüren, die ding ausserhalb dem hoff anzufahen. Wo wir aber yemandts finden möchten, so uns in gantzen trewen meynet, es müßt aber ein weib unnd kein mann sein; dann sunst wer aller anschlag umbsunst.‹

Philomona sprach: ›Rosamunda, die ding ich alle wol ermessen kan. Aber mich gedaucht, ich mir ein vertrewte person an disem hoff finden solt; unnd das ist mein ertzettin, so allweg sich freündtlich gegen mir in allen trewen erzeyget hat; ich hab sye auch all mein tag nye in einem stuck ungerecht gegen mir befunden. Nach deren, meynt ich, wolt ich schicken unnd ir die sach von weitem erkleren. So ich dann ein antwort von ihr bringen möcht, wolt ich bald an ir vernemen, wes sinns oder willens sye wer.‹

Rosamunda sprach: ›Liebe junckfraw, es möcht villeicht also sein. Die ertzettin aber auch vil bei meiner frawen, der künigin, wonet, gegen deren sye sich etwann möcht hören lassen, darauß uns dann zuvor der gröst unraht entstohn möcht.‹ – ›Dem will ich wol vor sein‹, sprach Philomena, ›dann ich mich dermaßen gegen ihr will hören lassen, das sye ettwas von den beyden rittern [nit] vernemmen mag, so lang ich ihrer trewe gantz gewissz bin. Deßhalb, mein Rosamunda, du on allen zweifel sein solt unnd gang hin, heyß mir die fraw kummen! Dann mir endtlichen vor ist, sye werd sich nach allem unserm begeren halten.‹

Die junckfraw Rosamunda wol zufriden was, schnell hingieng, da sye die ertzettin wußt zu finden, die dann in irem gemach was. Als nun Rosamunda ir der junckfrawen Philomena bottschafft zu wissen thet, die zustund bereyt was, zu Philomena kam. Die sye mit grossen freüden empfahen thet sye zu ir nidersitzen hieß, anhub und sprach: ›Mein allerliebste Laureta, darumb ich nach dir hab geschicket, will ich dir kürtzlich zu verston geben. Das ist allein beschehen, das ich deines raths pflegen mög. Du solt wissen, das ich mit einem schweren [ge]dancken beladen bin, davon mich nyemandts dann du oder der todt entladen mag. Und so du mir dein hilff und trost entyiehen thust, will ich mich williglich dem todt angesicht deiner augen ergeben. Darumb, mein allerliebste Laureta, mir dein hilff unnd trost nit entziehen wöllest.‹ Damit Philomena stillschweygend hertziglich anhub zu weinen.

Als nun Laureta, die ertzettin, der junckfrawen red vernam, sye ein groß bedauren mit ir haben ward, anfieng und sprach: ›Gnädige liebe junckfraw, nit völlend einsmals also erschlagen sein, sunder entdeckend mir ewer anligen; will ich mich mit allem fleiß darein schicken. Dann mich kein ding auff erden beschweren soll, damit ich euch berathen und beholffen sein wißt, unnd ob ich schon mein leib unnd leben darumb verlieren solt. Des sond ihr euch zu mir in allen trewen versehen.‹ Philomena sprach: ›Mein liebste Laureta, ich hab dich nye anders dann in waren und rechten trewen befunden; darumb ich dann yetzund auch meinen besten trost auff dich gestelt hab. Aber ich besorg, so du mein anligen vernemen werdst, du dich nit darzu begeben, wiewol die sach an ihr selbs nit so sorglich ist.‹ Laureta anhub und sprach: ›Ir sond, allerliebste junckfraw, nit lenger verziehen unnd mir ewer anligen entdecken. Ihr sond sehen, das ich mich in keinen weg sparen will, sunder meinen dienst unverzogenlich an euch beweisen.‹

Als nun Rosamunda fraw Laureta also reden hort und ir aber Philomena nit antwurt geben wolt, hub sye an und sprach zu Philomena: ›Liebe junckfraw, dieweil euch fraw Laureta mit semlichem trost und zusagen so vil versprochen und zugesagt hat, so wolt ich mich nit so lang bedencken, sunder ir mein anligen zu wissen thun, damit die gut fraw nit also in zweiffel wer.‹ Philomena anhub unnd sprach: ›Mein allerliebste Laureta, mich hat vor langer zeit ein edler ritter mit züchtiger unnd eerlicher liebe umbfangen, und hab seydher nye mögen also vil zeit haben, in deren ich doch mich mit einem freündtlichen gespräch mit im het mögen ergetzen, wiewol ich des in keinen andren weg beger, dann was mit zucht und ehr beschehen mag; das will ich dir allhie versprechen und zusagen. Nun bist du allein die, so mir ein semlichs zuwegen bringen mag. Darumb du dich, mein allerliebste Laureta, gegen mir gnädiglich beweisen wöllest unnd mich nit also in sinnen und verlangen lassen umbkummen.‹

Als nun fraw Laureta das frembd begeren von Philomena vernam, sye sich nit gnugsam verwundren mocht, ein klein weil also ungeredt auff ir selb stund, darnach anfieng und sprach: ›Ich kan mich, allerliebste junckfraw, ewers begerens halb nit gnugsam verwundren, das ir sagen euch also größlich mit liebe gegen einem ritter entzündt sein, dieweil ir doch noch wol funden, so euch gleich an geburt unnd küniglichem stammen weren. Yedoch bekenn ich, was ich euch versprochen hab, das will ich euch trewlich halten, so es anders ewern ehren unverletzlichen zugon mag. So zeygendt mir den jüngling an, will ich verschaffen, das ir nit ein tag, sunder manchen on alle sorg bei einander wonen mögen.‹ Die junckfraw von den worten Laureta mercklichen trost empfieng, zuhand auffstund, ir umb iren hals fiel, also sprach: ›O du mein getrewe fründin, wie mag ich dir ewiglich semlicher guthat vergelten, dieweil du mir also hertzlichen trost versprechen thust! Ich versprich dir auch in warer und rechter trewe, das ich den ritter und er mich in allen züchten unnd ehren lieb habe.‹

›Nun wolan‹, sprach Laureta, ›dieweil ich dann ein semlichs von euch verstand, des auch sunder zweiffel keinen mangel mer hab, so mercken auff meinen anschlag, so ich in mir selb bedacht und für den unsorgsamsten weg ansih! Ir müssendt gleisen und euch annemen, als ob ihr mit ettwas kranckheyt beladen werendt. In dem mögendt ir on menglichs yrrung allein in ewerem gemach allein bleiben. In dem will ich mich gäntzlich ewer underziehen unnd bei euch bleiben. So sich dann begeb, das man zu hoff den ymbiß nemme, wolt ich den ritter on alle yrrung mit mir zu euch bringen. Darzu müssen ihr ewer kammermeysterin auch gen hoff mit ewerem frawenzimmer zu essen schicken, damit ihr die ding gantz verborgen bleiben. Dann so wolten ich unnd Rosamunda uns einen guten mut mit euch nemmen. Es müßte uns auch an guter speiß hieram nichts manglen; dann ich die nach aller notdurfft weyß zu überkummen unnd zu bereyten.‹

Rosamunda den anschlag Laurete vast tobet, der auch junckfrawen Philomena nit minder gefallen thet. Laureta anhub unnd sprach: ›Junckfraw, auff welchen tag ihr das haben wölt, so zeygendt mir das an! Ihr sond nun auch den ritter zu erkennen geben, damit ich ihm den anschluss öffnen mög.‹ Junckfraw Philomena anhub unnd sprach: ›Laureta, dir ist der tugendtlich unnd edel ritter Gabriotto, als ich meyn, wol bekannt. Das ist der, so mir ob aller welt lieben thut. Denselbigen sampt seinem gesellen Reinharten solt du auff den mornigen tag zu mir bringen. Du aber die weil alle ding, so du uns meynest nodtwendig sein, bekummen solt.‹ Mit disen worten sye Laureta ein summe gelts in einem seckel geben thet, darumb sye dann alle notdurfft zuwegen bringen möcht.

Laureta versprach, irem befelch trewlich nachzukummen; damit urlaub von Philomena nam, wider in ir gemach gieng. Demnach Rosamunda lang zeit bei Philomena gewesen was, mancherley gespräch mit einander hatten, zuletst auch ein abscheyd machten, von einander giengen, biß schier die zeit kam, das man zu dem nachtmal gon solt. Wider zusamenkamen, mit grossen freüden gen hoff kamen, das nachtmal mit andren junckfrawen vollbrachten, demnach ein kleine weil in dem garten nach irer gewonheyt spacieren giengen, zuletst sich zu bett niderlegten, den zukünfftigen tag mit grossen freüden erwarten thetten.

 

26.

 

Wie Laureta understund der junckfrawen begeren zu vollbringen.

Laureta, demnach sye von Philomena abgescheyden was, sye sich nach aller notdurfft bewerben thet mit kostlicher speiß unnd tranck, so sye ankummen möcht, alles in ihr eygen gemach tragen thet. Als nun der mornig tag kummen was und sich menglich zu hoff dem morgen finden ließ (dann ein yeder da seines diensts außwarten must), Laureta gedacht, wie sye zu Gabriotto, dem ritter, kummen möcht, also nach ihm gon thet. Nit lang stund, sye Reinharten ersehen ward, in ir selb gedacht genug sein, wann sye das Reinharten kund thet, dieweil doch die junckfraw befohlen hatt, die beiden ritter miteinander zu kummen. Als nun Laureta zu Reinharten kam, sprach sye: ›Edler ritter, wissen ir mich nit zu weisen, wo ich den ritter Gabriotto find?‹ – ›Fürwar‹, sprach Reinhart, ›ich glaub in noch nit auffgestanden sein, oder verhart aber sunst also lang in seinem gemach. Dann ich im hieher gezielt hab, da er mich auch gwißlich in kurtzer zeit suchen würt.‹

Als nun Reinhart noch nit außgeredt hat, so kumpt der ritter dorther gon, welchen Laureta ehe dann Reinhart ersehen hat. Darumb Laureta anhub und sprach: ›Fürwar, so sich ein ding schicken will, so muß es ye einen anfang gewinnen. Dann ir beyd, so ich gern bei einander gehabt hett, yetzundt schon zusamen kummen.‹ In dem Reinhart seines gesellen auch wargenummen hat; des im grosse freüd bracht, dann im ettwas der Laureta halben vor was. Als nun Gabriotto zu in beyden kummen was, in ein guten tag gebotten hat und sye im yetzt gedanckt, Laureta anhub unnd sprach: Ihr edlen ritter, ir werdt heüt zu tag meiner junckfrawen Philomena gast sein, die mich dann nach euch außgeschicket hat. Darumb so vernemendt, was ich euch sagen würd! Sobald es umb die zeit würt, das man zu hoff geblosen hat, so gedencken, das ihr für meinem gemach euch lassen finden. Unnd so wir dann meynen sich das gantz hoffgesind gesetzt haben, so will ich euch verborgenlich in meiner junckfrawen kammer unnd gemach bringen, also das sein kein mensch innen werden soll.

Wer mag da außsprechen die grosse freüd, so disen beyden jungen rittern zugestanden sey, als sye vernamen, das sye mit iren allerliebsten junckfrawen, bey denen sye doch also ein lange zeit nye hatten eingetroffen, so lang bleiben, das doch eins sich mit dem andren gnugsam ersprächen hett mügen, das sye aber yetzund gantz gewiß waren! Der ritter Gabriotto anhub und sprach: ›Ach mein allerliebste fraw Laureta, mit was guthat mögen wir doch ewiglich beschulden, das ir uns beyden also ein fröliche bottschafft bringen! Wir bedancken uns des größlich gegen Philomena der junckfrawen, nachgend gegen euch, das ir so demütig gewesen seind und uns ein solche bottschafft verkündet. Gond hin und sagend meiner junckfrawen, das wir zu allen zeiten ir in dem und andren gebotten willig und gehorsam sein wöllen!‹

Laureta urlaub von den jungen rittern nam, sich wider zu Philomena füget, anfieng, als sye ir die sach verkündt hat, ein kostlich malzeit zu bereyten, deren die junckfraw Rosamunda, so best sye mocht, behilfflich was.

 

27.

 

Wie die beyden jüngling in grossen freüden bei ihren liebsten junckfrawen sassen, den ymbiß mit inen namen.

Mit gantzem fleiß Reinhart unnd Gabriotto der zeit erwarten theten, da man zu hoff anhub zu blasen. Als das nun geschach, sye sich zu fraw Laureta gemach fügten, welche der beyden ritter warten thet. Als sye nun darkamen, die thür offen funden, bald hineinkamen, die fraw Laureta sye freündtlich empfahen thet, dieweil Philomena in ihrem gemach saß. Als nun ir kammermeysterin nach irer gewonheyt kam, die junckfraw in das frawenzimmer zu füren, Philomena zu ir sprach: ›Gond hin zu den junckfrawen und sagend, das ich nit wolmögend sey! Darumb ihr in freüden leben und mich diß tags unbekümmert lassen! Ir bedürffendt auch heüt nit mer zu mir kummen; dann fraw Laureta unnd Rosamunda bei mir bleiben werden, die mir dann meine geschefft wol außrichten werden. Darumb ich euch heüt gantz erlauben will.‹ Die kammermeysterin wol zu mut was, von dannen schied, den junckfrawen iren befelch zu wissen thet.

Als nun Laureta meynet, das yederman ob tisch saß, furt sye die beyden jungen ritter mit ir in der junckfrawen Philomena gemach, die sye gantz frölich und aller irer angenummenen kranckheyt entladen funden. Philomena anffstund, ihren Gabriotto mit iren armen umbfahen thet, dergleichen Rosamunda iren allerliebsten Reinharten freündlichen umbfieng, davon inen allen vieren grosse freüd kummen thet. Nit lang hernach Laureta das essen über tisch trug, das vast könstlich und wol bereyt was; den ymbiß mit grossen freüden anhuben. Laureta, welche ein frölich weib was, den beyden jungen rittern mit iren schimpfllichen worten vil freüd machet: dergleich Philomena unnd Rosamunda sich nach aller nothdurfft yede mit irem ritter ersprachet. Das aber sye als mit einander redten, lange weil zu beschreiben nem; es mag aber ein yeder liebhaber unnd liebhaberin ein semlichs betrachten, was sich für red und freündtlicher antwort von zweyen begeyt, so einander in rechter warer liebe hulden.

Under andren aber Philomena anhub und sprach zu irem ritter Gabriotto: ›Edler ritter, demnach und ir nechstvergangenen tagen von mir bericht worden seind, dem ist also; es soll und muß auch also steiff und stet bleiben, das semlichs nyemandts dann der todt wenden soll. Des band euch hie mein trew zu einem pfand.‹ Damit sye im ir schneeweißes händlin bieten thet. Der ritter der junckfrawen einen schönen kostlichen ring zu einem waren unnd festen wortzeichen gab, den sye zuhand von im nam. Laureta anhub und sprach: ›Also sih ich wol, junckfraw Philomena, auch nit bei einem krancken, sunder bei einem hirat sein.‹ Darauff Philomena sprach: ›Laureta, liebe freündin, lond euch unser willen nit betrüben! Dann fürwar das, so mir yetzund handlen, vor langem durch brieff unnd andren angefangen ist. Darumb ir euch darab gantz nit entsetzen dörffend, als ob ir ein ursach daran sein solten.‹ Laureta sprach: ›Gnädige junckfraw, ich beger nit mer von gott, dann das er ewer fürnemmen, anfang, mittel und end nach dem allerbesten und glückseligsten schicken wöll. So ir mir aber all verziehen wollen, will ich euch nach meinem besten beduncken einen raht anzeygen. Wo ir dem also nachkummen, bin ich der hoffnung, euch nymmer übels davon bekummen soll.‹ – ›Sag an, mein allerliebste Laureta! Alles, so dich gut beduncket, wir dir warlichen mit allem unserem vermögen volgen wöllen.‹

Laureta anhub und sprach: ›Junckfraw Philomena, dieweil sich die sach mit euch unnd dem ritter also weit verloffen hat, so wer mein raht, ir das auff das heymlichst unnd verborgenlichest zu halten. Dann warlich, sobald des mein herr der künig innen werden solt, ihr in grossen sorgen stohn müsten, desgleich ewer geliebter ritter in grosser gfar seins leibs und lebens sein würd. Damit aber ir mit der zeit on alle sorg zusamenkummen möchten, so müßt sich der ritter zu allen zeiten freündtlich gegen dem künig, ewerem bruder, halten und lugen, das er allweg des morgens der erst bei ihm unnd der letst von ihm wer unangesehen der andren diener. Ob sye in schon darumb hasseten, so dörfft doch keiner dergleichen gegen im thun. Auch so mer der künig verstohn würd, das er von andren dienern umb seiner dienst willen geneidet würd, so mer er im gnaden zu ihm ziehen würd. So sich dann begeb, das ettwann ein graffschafft ledig würd, so möcht ihn dann der künig von wegen seiner dienst damit begaben; als ich dann vor mer erlebt hab, das mein herr künig einen von beürischem geschlecht zu einem edelman gemacht, demnach zu ritter geschlagen, zuletst hat er in gegräfft, und stat darauff, er in bald zu einem hertzogen machen würt. Wann sichs dann mit ewerem ritter allso begeb, des ich dann von hertzen begeren bin, dann so möcht man durch mittelpersonen die sach zu gutem end bringen.‹

Der raht Laureta den beyden zumal wol gefallen thet, wiewol sye meynten, die zeit sich lang verweilen würd, eh dann es darzu kummen möcht. Also sye nun den ymbiß mit disen und andren vil worten in grossen freüden vertriben hat[ten] und Laureta den tisch yetz auffgehaben hat, so ersicht Gabriotto ein schachbrett an der wand hangen, zu der junckfrawen sprach: ›Junckfraw Philomena, seind ir auch des spils in dem schoch bericht?‹ – ›Ja, sicher‹, sprach Philomena, ›hand ir sein lust zu ziehen?‹ – ›So es, junckfraw, ewer gefallen wer unnd uns die zeit auch so lang vergnunnen wolt bei einander zu bleiben, ich sein ein groß gefallen hett.‹ – ›Ach‹, sprach Philomena, ›edler ritter, ir sont euch gantz nichts besorgen. Dann ich euch nit urlaub geben will, biß das man am abent das nachtmal zu hoff besessen hat; sunst wer euch nit wol müglich on yrrung von hinnen zu kummen.‹ Der ritter das schochtafelbrett von der wand nam, welches alles von kristallin unnd jaspis vertheylet was; die steyn aber waren lauter helffenbeyn und schwartz bilsenhornen, mit subteiler meysterschafft außgraben. Philomena und Gabriotto also anhuben in dem Graben schoch zu ziehen; Laureta ihn mit fleiß zusehen wollte, in dem sich Reinhart unnd Rosamunda ein klein neben sich auff einen banck zusamen setzten, damit sye auch nach dem gefallen mit einander reden kundten. Unnd gleich als Philomena stete trew unnd liebe ewig zu leisten versprochen hatt also auch Rosamunda irem allerliebsten ritter versprach und besagt, der ir auch ein schönes kostliches kleinot zu einem hafftgelt gab. Laureta, welche aller gescheidigkeyt voll was, die sach auch wol verstohn kundt, aber keineswegs dergleichen thet, als ob sie es verstanden hett. Philomena und Gabriotto also die zeit in dem schoch ein gute zeit vertriben. Also die vier lieben den gantzen tag mit freündtlichem gespräch und ander freüd, doch alles so züchtig und erlich, das es nit zu glauben ist, [vertriben].

Als nun der tag vergangen und die zeit kam, das man zu tisch geblasen hat, Laureta die beden ritter durch sicher und verborgene weg von dannen trieb. Die sich mit grossem unwillen von iren allerliebsten junckfrawen scheyden musten, einander freündtlich umbfahen thetten, von dannen giengen, zu hoff kamen, sich mit andren des künigs hoffgesind zu tisch nidersetzten, das mal mit grossem unmut vollbrachten; lieber bei iren allerliebsten junckfrawen gewesen weren, aber wol gedencken kundten, das es nit wol geschehen möcht; darumb ire hertzen zum theil in friden setzten, nach dem nachtymbiß mit einander zu betth giengen.

 

28.

 

Wie der künig bei dem rosenstock argwenig gegen Reinharten und Rosamunda werden thet, auch wie Gabriotto den preiß auff dem turnier behielt.

Dieweil sich nun unter andrem vil und mancherley verlieff mit disen zweyen edlen rittern und iren lieben junckfrawen, das als nit von nöten ist zu schreiben, als sich nun das glück anhub von inen zu wenden unnd ir heymliche liebe an wolt sahen außbrechen, begab sich einest in dem meyen, das die künigin dem künig einen schönen unnd wolgestalten son geberen thet. Davon der künig unnd als hoffgesind mit grossen freüdenn umgeben warde, allenthalben in der statt freüdenfeür entzündt wurden dem jungen künig zu ehren. Als nun das kind zu tauff mit grosser reyligkeyt getragen ward unnd geteüffet, der künig in aller statt auff allen plätzen gelt under das volck werffen ließ. Darnach der künig einen mechtigen hoff außrüffen ließ in allem seinem land, darauff er alle fürsten unnd herren berüffen thet. Der hoff ward angestelt auff den achtzehenden tag des brachmonats, damit sich sich yeder nach seinem gefallen darzu ordnen unnd rüsten möcht. Es was auch angesehen, das die künigin dieweil auß der kindtbett käm.

Sobald nun die beyden junckfrawen von dem hoff vernummen hatten, wol gedachten, ire ritter sich auch darzu rüsten würden. Deshalben sie inen mittler zeit yede ein schöne liberey machen ließ. Die junckfraw Rosamunda irem ritter einen schönen und köstlichen roßenstock von berlin und goldt nach dem allerbesten sticken ließ, welchen er hinden und fornen auch an seinem harnasch köstlichen hat lassen malen, und den köstlichen roßenstock auff seinem helmlin füret. Seinem rossz ließ er machen ein vertheilte seydene decken rosseinfarb und weiß und allenthalben mit rechten nateurlichen roßen behencken; und wo die decke weiß was, da hatt er der allerschönsten roten roßen daran lassen hefften, so er sie gehaben mocht; wo aber das feld rot, was es mit den weissen roßen behencket. Darzu was sein keyrißrock von gleicher farb von gutem kermessein, roseinenrot und weiß unnd auch allenthalben mit roßen gleich der decken behangen. Das dann also schon unnd lustig anzusehen was, das menglich sich darab verwundret. Er hatt auch hinden unnd vornen an seiner brust einen reimen umb sein leibery also gesichriben: ›So gott will, das eim geligt, der mey im vil der roßen bringt.‹

Philomena aber irem ritter ein fliegend hertz mit einer guldenen kron auff sein helmlin befal zu füren, dergleichen hinden und vornen an seiner brust ein ballen mit einem reimen darumb also lautendt: ›Groß freüd ich in meim hertzen trag, als trawren in den lufft ich schlag.‹ Sein rosse, was bedeckt mit einem schneeweißen seidig tuch oder decken, darinn allenthalben von roten kermessein hertzen darauff gehefft waren. So was sein keürißrock ein schwartzer kermessein, an dem an allenthalben ballen gestickt waren.

Als nun die zeit kummen was unnd yetz allenthalben auff das hochzeit kummen waren, da ward keiner kurtzweil vergessen. So lang der küniglich hoff weret, must yederman frölich sein, es wer jung oder alt; dann es der künig also haben wolt. Als nun die hochzeit bei vier tagen geweret hatt unnd der künig meynet, das die frembden herren, so ettwann weither geritten waren, yetzund wol gerugt hetten, deßgleichen ihre pferdt, da ließ der künig ein kurtzen turnier außrüffen, auff welchem sich ein yetlicher nach seinem besten vermögen brauchen möcht, doch kein ander kleinot noch gab da erlangen solt. dann das im die frawen unnd junckfrawen preiß und ehr nachsagen solten und in mit einem krantz begaben; den solten sie nach ihrem gefallen so köstlich machen, als sie wolten. Das gebott des künigs für die junkfraw Philomena kummen was. Als sie das vernam, mit raht der künigin und andren ihren junckfrawen einen überauß köstlichen krantz machet. Daran nun der künig nit ein klein gefallen hat, aber nit haben wolt, das der krantz auff der ban gezeygt würd, so lang biß das stechen geendt ward, unnd damit nit mancher nach der reiligkeyt des krantz unnd auff geyt trachtet: allein wolt er wissen, welcher under ihn den preiß von frawen kennt, um frawen begert zu erwerben.

Als nun der bestimpt tag kummen was, ein lustiger platz darzu verordnet, so zunechst vor der statt was, aller mit schrancken umbgeben und reynem sand überschüttet was. Ein herolt sampt einem trummeter menglichen zu dem stechen verkundten, allenthalben in der statt umbritten zu allen herbergen, da die frembden herren, ritter und knecht in lagen. Deren keiner gern der hindrest sein wolt, sich also fürderlich auff die ban schickten. Eh dann die stund kummen was, alle die, so zu dem turnier geschickt waren, in den schrancken auff iren geulen hielten, nicht mer warten theten dann des künigs und seiner räht, dergleich der frawen und junckfrawen, denen es bald kundt gethon wand. Die auch nit lang verziehen theten, an das ort bekamen, dahin sie dann verordnet waren. Als nun der künig mit sampt seinen räthen einen semlichen wol geordneten zeüg sah, deren dann ein erbare summ was, sich nit gnug vervundren kundt (dann inen gar bei die schrancken zu eng gewesen weren) und vorab, als er sah manchen alten ritter unnd graffen und freyen, die er dann an ihren harnasch und liberey erkennet. Das im dann der künig ein sundere grosse freüd nam unnd seinem herolten befalch außzuschreien, wie ihr dann hernach hören werden.

Da sich nun die frawen unnd junckfrawen ein yede nach irem stand und wirden gesetzt hatten, der herolt anhub auff semliche meynung außzuschreyen: ›Hochgebornen, strengen, edlen, vesten, mein allergnädigster herr der künig laßt euch allen gebieten und einem yeden in sunderheyt, wer der sey, so ein keib gegen einem andren hette, der soll hie keinen neid oder hassz brauchen, sunder freündtlich unnd lieblich einen sper oder so vil in lust den frawen und junckfrawen zu gefallen zerbrechen. Welcher aber ye seinen haß und neid nit erlassen möcht, dem gebeüt ich auß befelch meines allergnädigsten herren des künigs, still zu halten und von der ban ungerennt hin unnd abweg zu reite, so lieb im des künigs huld sei. Darauff heben an in dem namen gottes, wann ir wöllen!‹

Als nun der herolt außgeredt hat, da kamen ettlich, so zu den schrancken verordnet waren, die ordneten, das ye vier zusammen rennen sollten; dann ihr nit mer dann vier in den schrancken platz haben mochten. Als nun auff der einen seyten sich viere mit iren speren herfür gethon hatten, under denen was der ritter Orwin, derselb furt auff seinem helmlin einen abgestimpfften besen, den ersah Gabriotto, von stund an sich gegen im herfür machet; Reinhart allzeit neben seinem gsellen reiten thet. Als sie nun zu beyden seyten eingelegt hatten, die hertrummen mit gantzer macht auff allen beyden seyten der schrancken erthonten, das es eim durch seinen gantzen leib gon thet, die acht ritter mit mannlichem gemüt zusamen rannten; ein yeder meynt des andren mächtig sein. Indem sie nun zusamen kamen, Gabriotto den Orwin mit semlicher macht traff, das er in des ersten ritts zu boden gerannt hett, wo er nit von ungeschicht sich an einem, so neben im rannt, enthalten hett. Also er sich in grossen zorn auff seinem hengst enthielt zu end der schrancken reyt sein sper wider zu seinen handen nam, dem ritter Gabriotto wider begegnet, welcher in mit solcher geschicklichkeyt traff das er von seinem gaul zu der erden fallen mußt. Darzu Gabriotto sein sper zu stucken hoch in die lüfft zersprenget.

Des stolzen ritts meniglich warnam. Philomena unnd Rosamunda die libery deren beyden jungen ritter wol erkannten, aber sunst keine erkennen mochten; gern gewifä hetten, wer der ritter mit dem besen gewesen wer, dem Gabriotto so seüberlich abgekert hat. Der künig selb den ritter Gabriotto nit erkennen mocht, zuletst ein reitknecht fragen thet, wer der ritter mit dem fliegenden hertzen wer. Der im zuhandt antwort gab: ›Allergnädigster herr, es ist Gabriotto, der jung ritter.‹ – ›Fürwar‹, sprach der künig, ›sein wesen mir nit übel gefalt‹. Er fragt weiter nach dein mit dem rosenast; der ward im angezeygt, es wer Reinhart, der ander jung. Davon der künig ettwas unwillens empfieng, sich doch keineswegs nit mer annam: aber von stund an in ein argwon gegen dem ritter fiel, das im Rosamunda, die junckfraw, ein semliche libery angezeygt oder villeicht hett machen lassen. Daher dann der erst unwillen kam von dem künig gegen dem ritter.

Als nun das stechen den gantzen tag geweret hat unnd yetz yederman wider zu hauß geritten, dem ritter Gabriotten von menglich der preiß geben ward: dann keiner des tags auff die ban kummen was, so sich den tag so mannlichen unnd ritterlichen gegen manchem gehalten hat. Das wir yetzund umb kürtze willen underlassen wend unnd sagen, wie sich der dantz des abendts angehaben hat, auch in was gestalt dem ritter Gabriotto das kleinot, so er gewunnen hatt, zugetheilt ward.

 

29.

 

Wie Gabriotten der krantz geben ward, so er auff dem turnier erlangt hat, wie der künig Gabriotten den vordantz mit Philomena gab unnd zu red stalt seines gesellen halben.

Ir hand gehört, wie der ritter sich so mannlichen auff dem stechen gehalten hat. auch wie im von frawen unnd junckfrawen der preiß gemeynglich geben und zugetheilt ward, des nun Philomena grosse freüd in irem hertzen bringen thet. Der künig verschuff durch seinen trummeter und herolten, das sie in der statt umbritten unnd alle frembden herren, ritter und knecht an den küniglichen hoff zu dem nachtymbiß laden solten: das dann alsbald nach dem küniglichen befelch geschach.

Da nun die zeit kam, das menglich zu hoff erscheyn, da ward mancherley seytenspil gehurt, so lang biß man zu tisch saß. Der künig verschuff, das der ritter Gabriotto an den nechsten tisch bei seinem tisch gesetzt ward deßgleichen Reinhart und Gernier, Gabriotten vater, welcher sich den tag auch weydlich gedummelt hat. Der künig dem ritter Gabriotten vor allem seinem hoffgesind den preyß gab. Als nun der nacht ymbiß vollbracht ward und man yetz die tisch auffhaben wolt, der künig zu seiner schwester Philomena sprach: ›Schwester, nun sag an. wem meynest du, das du den krantz geben wöllest? Dann es noch bei disem abendt geschehen soll. Deshalben bedenck du dich! Welchem du ihn under allen herren geben würst, der soll und muß den ersten dantz mit dir haben.‹ Die junckfraw Philomena sprach: ›Allerliebster herr und bruder, wem wolt ich in billicher geben dann dem, so von frawen und junckfrawen der preiß geben würt?‹ – ›Recht unnd wol hast du geredt‹, sprach der künig, ›verschaff, das der krantz bracht werd! Dann man würt zuhand den dantz anfahen.‹

Die junckfraw ir kammermeysterin nach dem krantz schicket, die der junckfrawen gebott gehorsam was. Als sie in nun bracht hatt, der künig in zu seinen handen nam. ›Sicher‹, sprach der künig, ›dem krantz an köstlichheyt nit vil manglet. Wol dem, so ein solcher zu theil würft.‹ In dem ward der dantz angehaben. Philomena den schönen wolgemachten krantz nam, mit grossen freüden zu Gabriotten kam, also sprach: ›Junger ritter, nemendt hin den krantz, so euch von frawen und junckfrawen gemeynlich zugesprochen ist von wegen ewers dapffern und adelichen gemüts!‹ Der ritter von grossen freüden aller in seim angesicht entferben thet, die gab von seiner allerliebsten junckfrawen nam, sie freündtlichen umbfahen ward, das in dann zu beyden seiten unmeßliche freüd bringen thet. Demnach den dantz mit züchten anfiengen. Alle, die da zugegen stunden, sich der beyder schöne nicht gnugsam verwundren mochten. Die andren herren, frawen unnd junckfrawen auch anhuben zu dantzen, also der dantzpalast mit einem schönen dantz erfüllt was.

Als nun der erst dantz ein end nam, der künig dem jüngling ritter Gabriotto befalch, die andren nachgonden dåntz nach seinem gefallen außzutheylen, das er nach des künigs befelch nach allem seinem vormögen vollstrecket. Als nun die hoffspileüt den andren dantz auffmachten, der ritter die junckfraw Rosamunda nam mitsampt einer andren edlen junckfrawen, die Rosamunda Reinharten, seinem gesellen, befahl, die andren einem jungen graffen.

Nun hat der künig sunder acht genummen, wem der ritter Rosamunda zufüren wolt. Als er nun sah, das er sie Reinharten bracht ward, noch mer in argwon gegen inen beyden fallen thet, zuhand dem ritter Gabriotten wincket, zu im sprach: ›Ritter, ich bitt dich, mir des, so ich dich fragen will, ein rechten waren bescheyd geben wöllest. Sag mir, ist dir ettwas von der liebe wissen, so Reinhart zu der junckfrawen Rosamunda tragen thut, so zeyg mirs an! Dann ich ein groß gefallen in dem ritter hab; unnd so ich sein liebe recht erkannt, verhoff, ich wolt zuwegen bringen, das under in ein rechte ehe beschlossen werden solt.‹ Der künig aber solche wort auß lauterem falschen hertzen redt; dann er wußt die beiden ritter einander so liebhaben, das ir keiner wider den andren reden mocht, wo er gedencken mocht, dem andren ettwas args darauß zu erwachsen. Darumb der künig also gegen dem ritter gleiset; es was aber sein fürnemen, wo er erfaren möcht das Rosamunda von Reinharten liebgehabt würd; er er wol in seines hoffs unnd gantzen künigreichs verwisen haben.

Der ritter Gabriotto dem künig mit wolbedachtem mut antwort auff sein frag geben thet, also sprach: ›Allergnädigster herr künig, davon mich ewer mayestet gefragt hat, ich gantz kein wissen trag. Wo aber lützel oder vil an der sach wer, ich glaub, mein gsell Reinhart mir nichts daran verhalten würd.‹ Der künig die bescheyden antwort des ritters in im selbs loben mußt, anfieng und sprach: ›Wolan, ritter, dieweil du ein semliche meynung in dir hast, so laß recht die sach also bei dir bleiben! Dann ich im auch nit weiter nachfragen will.‹ Also dem ritter befalch, nach seinem willen den dantz weiter zu versehen.

Mit grossen freüden der abent biß in die finster nacht vertriben ward, biß die zeit kam, das yederman der rug begert. Urlaub von dem künig namen; yeder an sein herberg an sein rhu gieng, biß der ander tag kam.

 

30.

 

Wie der künig ettlichen seines hoffgesinds befelch gab, Reinharten nachzuspehen; das aber herr Eberhart von der Lilien nit gehelen wolt, vil seiner gsellen davor warnet.

Als nun die hochzeit ettlich tag geweret hat unnd nun ein end nam, die fürsten unnd herren alle wider zu hauß zogen. Dem künig der argwon des ritters halb noch nit auß des künigs hertze was; in im gedacht, ettlich seines hoffgesinds anzurichten, das sye mit alllem fleiß dem ritter zu allen zeiteil nachgon solten unnd mit ernst warnemen, wo sie den ritter bei der junckfrawen ston schen oder ander zeychen an im mercken muchten, das sie ihm ein semlichs unverzogenlich zu wissen thun solten. Des sye ihm gemeynlich zusagten.

Nun was under disen einer, genant Eberhart von der Lilien, ein weydlich jung edelman. Als sie von dem künig gangen waren, er in im selb bedencken ward den gwalt der liebe unnd sagt damit also zu ettlichen under seinen gsellen: ›Ir mein allerliebsten herren und eydsverwanten, ich muß bekennen, das wir all, demnach uns unser eyd weisen thut, unserm allergnådigsten herren dem künig schuldig seind, seinen gebotten gehorsam zu sein. So ich aber hindersich gedenck, so weyß ich, ewer keiner ist, er hat den gwalt der liebe empfunden, mit was starcken ketten unnd banden er zwey zusamen verknipffet. Solten wir uns nun underston, dem ritter der meynung nachzugon unnd sein liebe also von im erfaren, dem künig die anzeygen? Daucht mich fürwar ein unrechts ding sein. Bevor, so dem ritter ettwas args darauß erwachsen solt, werend wir ye verruter an im worden. Nun betracht ein yeder, so im ein semlichs begegnen würd, was gfallens er darinn haben wolt. Darumb wer mein raht unnd enttliche meynung, wir wolten dem künig in dem won lassen, als ob wir dem ritter tåglich nachstrichen. Ich sag aber zu meim theyl, wo ich in bei der junckfrawen sind, ich mich ein andren weg wenden will und gleich thun, als ob ich nichts seh, es geschehe mir doch darumb, was es wöll.‹

Die red, so herr Eberhart gethon, den andren allen wolgefiel, ihm auch dergleichen zu thun versprachen. Also hub einer an under in allen und sprach: ›Fürwar, der raht des herren von der Lilien mir gantz wolgefallen hat. Dann im fürwar also ist, wie er anzeygt. Ich bekenn mich, das ich auch ettwann zu frawen unnd junckfrawen liebe getragen hab. Solt mir dann einer oder mer auff solche meynung nachgezogen sein, ich wolt eiin sein halß abgestochen haben. Yedoch noch eins zu betrachten ist. Ihr wissend, da uns der befelch von dem künig ward, unser noch vil mer gewessen seind, unnd nammlich die, so yetzund nit zugegen seind. Den allen ist wol mit semlicher verråterey, namlich dem Orwin, der warlich an dieser sach, glaub ich, die grußt ursach ist, als ir noch all in frischen gedechtnus haben, wie er den pappagey underricht hat. Derhalb von nöten sein will, das unser einer den ritter mit subteilen worten vor semlichem warnet. Darzu mich keiner besser duncket dann der von der Lilien; dann er sein sunderlich mer kundtschafft hat dann unser keiner.‹

Eberhart zu seinen gsellen sprach: ›Lieben herren nnd guten freund, eh bin willig dem ritter ein semlichs anzuzeygen, damit ihm nichts args darauß erwachs, wiewol mir von seiner lieb mir gantz nichts zu wissen ist. Ich will mich aber dermaßen gegen im mit worten halten, das im kein verdruß davon bekummen soll.‹ Des sie in allsamen yetlicher in sunderheyt freündtlich bitten warden, das in herr Eberhart versprach. Also von einander yeder seinen geschefften nachgieng.

 

31.

 

Wie herr Eberhart von der Lilien Reinharten trewlich warnet, sich vor des künigs auffsatz zu hüten.

Eberhart von der Lilien mit gantzem fleiß betrachtet, wie er sein red mit dem ritter anfahen wolt, damit er ie zu keinem verdruß annem. Nit lang zeit vergieng, das er [und] der ritter mit einander auff eim entenbeysen allerhand zu red wurden. Als nun den von der Lilien zeit daucht mit dem ritter, anhub und sprach: ›Herr Reinhart, ich hett wol ettwas vor lang im sinn gehabt mit euch zu reden, unnd hat sich aber nye als auff dißmal wöllen schicken. Darumb so bitt ich euch zuvor, so ich etwas mit euch reden würd, das euch zuwider wer, ihr wullend mirs vergeben; dann es auß lauter warer und rechter trew beschicht. Es hat sich begeben vergangner zeit, das unser allergnådigster künig unser ettlich zusamen hat lassen beruffen und uns ettwas fürgehalten, das euch dann, wo es also wer, wie im der künig fürnimpt, zu grossem schaden dienen würd. Darumb so hahd unser ettlich mit einander beratschlagt, euch freündtlicher meynung zu warnen.‹

Reinhart die wort mit grossem verwundren zu hertzen nam, nit wissen mocht, was er doch wider den künig misszhandlet hett, kein gedencken hat, das im der künig der junckfrawen halb auffsetzig sein solt. Zu dem von der Lilien sprach: ›Lieber herr, ich bedanck mich auffs höchst gegen euch, auch andren, so nun in solchem fall gedencken, mich vor meinem übel understohn zu warnen. Ich kan aber warlich nit wissen, womit ich mich doch gegen meinem herren dem künig verschuldt hab, das er semlich auffseher auff mich bestelt hat. Ich bitt aber euch, wöllend mir ein sollichs offenbaren, damit ich mich dest baß wiß zu hüten. Dann es möcht ein solche sach sein, so ich villeicht on alles wissen thet unnd ein semlichs nit für unrecht schätzet.‹

Der von der Lilien anhub und sprach: ›Herr ritter, ich will euch die meynung des künigs nit verhalten. Es ist mein herr der künig in einem solchen argwon gegen euch, das er gäntzlich glaubt und haltet, ir unnd Rosamunda die junckfraw seiendt in liebe mit einander vereinbart; davon will er sich gantz nit lassen abwenden. Darumb, edler ritter, euch von nöten ist solchs zu wissen. Dann so ir ettwann von ungeschicht bei der junckfrawen stunden zu reden unnd dann in dem gegen dem künig versagt würden, ir möchten dardurch in groß leiden unnd leyd kummen, das mir dann von gantzem hertzen leyd wer.‹

Der ritter von der red ein solchen grossen schrecken empfieng, das er kaum auff seinem rossz mocht bleiben, ein gute zeit also ungeredt fürreit, zuletst anhub unnd sprach: ›O neid und hassz, o du schandtlicher böser klaffer! Ach gott, wer mag doch der sein, so mich also gegen meinem herren dem künig also fälschlichen dargeben hat! Nun muß mich ymmer rewen, das ich Engelandt all mein tag ye ersehen hab. O schöne unnd tugendtliche junckfraw, was werden ihr gedencken, so ihr ein semlich red von mir und euch hören außgon! Ir mögen wol sagen, das ich euch zu allem unglück in diß künigreich kummen sey, dieweils ir vormals auch in einem solchen gewert, mit mir gewesen sind, als der, schalckhafft vogel mir durch falsche underweiser solcher ding auch zulegen wolt. Gott wöll, ich mich mitlerzeit an solchen meinen widersächern gerechen mög.‹ Demnach zu dem von der Lilien sprach: ›Edler herr, ich sag euch zu dem höchsten danck ewer getrewen und brüderlichen warnung. Ich hoff auch zu gott, er wird mir die gnad geben, semliche guthat um euch zu beschulden.‹

Mit dem gespräch also der statt zuritten. Dem ritter Reinharten seer we zu mut was; mit grossem verlangen er warten mußt, das er zu seinem allerliebsten Gabriotten käm, das er im sein ellend anzeygen unnd klagen möcht unnd seines guten rahts darinnen pflegen, des er dann sunst von nyemandt begeret.

 

32.

 

Wie Reinhart seinem gesellen sagt von der trewen unnd freündtlichen warnung, so im der von der Lilien gethon hat.

Alsbald nun Reinhart von seinem pferdt gestanden, in stiffel und sporen seinen allerliebsten Gabriotten suchen gieng. Den er in kurtzer zeit finden thet, mit einem trawrigen angesicht unnd schweren seüfftzen anhub unnd sprach: ›O mein allerliebster bruder und freündt, das groß verlangen, so ich nach dir gehabt hab, ich dir in keinen weg erzalen mag. O gott, wie oflft hab ich [dich] diß tags zu mir gewinschet, damit ich dir mein grosses ungefell, so mir entgegen ist, het mögen entdecken! O du mein allerliebster bruder und trewer rahtgeber, nun ist mir erst von nöten deines rahts zu pflegen; dann mirs, dieweil wir auß Franckreich zogen seind, übler nye ergieng.‹

Der ritter Gabriotto von seines gsellen worten einen solchen grossen schrecken empfieng, das er im darauff nit wol kundt antworten; dann er nit gedencken mocht, was ihn doch zu solcher schweren, klag verursachet. Yedoch zuletst anhub und sprach: ›Mein allerliebster Reinhart, mich wundert nit ein klein, womit du umbgangest. Was ursacht dich doch zu einer solchen schweren klag? Ich bitt, mirs anzeygen wöllest, damit ich auß dem zweiffel kumm.‹ – ›O mein allerliebster Gabriotto, du solt wissen, das ich nit unbillich ein solche klag vor dir füren thun; dann mirs warlich trübsäliger nit ergon möcht. O Gabriotto, es ist an dem, das ich mein allerliebste Rosamunda wider allen meinen gedanck meyden muß. Dann ich warhafftig zeügen hab, das mein herr der künig auff mich ettlich seiner diener bestelt hat, so uff mich warten und gon sollen; unnd wo sye mich in einicherley weg betretten mögen, sollendt sye im das on allen verzug anzeygen. Darumb, mein Gabriotto, wöllest mir hierinnen raten, weß ich mich halten soll!‹

Als nun Gabriotto seines gesellen wort gäntzlich verstanden hat, kam ihm in gedanken die frag, so der künig an in gethon hat, anhub uund sprach: ›Warlich, Reinhart, es ist nit lang verschinnen, das mich unser gnädigster herr zu red stalt und mich ernstlich von deiner und junckfraw Rosamunda lieb fragen thet. Darauff ich im kein antwort gab, dann das mir von semlicher liebe gantz nichts zu wissen wer. Ein semlichs der künig also bleiben ließ und mich nit weiters fragen thet. Das aber ich dir nit hab wöllen sagen, hat mich auch nit von nöten gedaucht sein. Wo im aber also wer, wie du mir anzeygest, fürwar ein grosse sorg darauff ston würd; dann ich hiebei wol abnimm, das der künig solche frag uß einem lauteren falsch gethon hatt. So hab du nun zumal dein selb gewalt und meyd, so fast du magst, weg und steg, so sich die junckfraw gebrauchet! Begeb sichs dann weiter, das der künig frag hernach haben würd, also das man den auffsatz zu vil besorgen müßt, so will ich dir aber in ander weg mit meinem raht beholffen sein.‹

Der betrübt Reinhart, welcher mit schwerem gemüt beladen was, seinem gesellen versprach, seines raths zu pflegen, wiewol im schwer was, seine liebe junckfraw also zu verlassen. Yedoch ihm furnam, der junckfrawen zu schreiben und ir den brieff bei der ertzettin verborgenlich zu schicken, die dann solcher lieb wol wissen trug.

 

33.

 

Wie Reinhart zu frawen Laureta kam, ihr sein leyd zu wissen thut, irs getrewen rahts darinn begeret.

Reinhart mit gantzem bekümmerten hertzen von seinem gsellen gangen was, manchen schweren gedancken hat, heymlich in sein gemach gieng, nidersaß, auff solche meynung anhub einen brieff zu schreiben:

›Mein hertz, sinn und gemüt, hertzliebste junckfraw, allzeit bei euch bleiben würt, und ob schon der klaffer mit seinem falschen list uns noch einmal so widerwertig wer. Ir sond wissen, mein allerliebste Rosamunda, das uns das glück nun zumal gantz widrig ist. Unnd ist das die ursach, es hat mein allergnädigster herr der künig ein mercklichen argwon auff uns beyde geworffen, also das er Gabriotten von unser liebe ernstlich befragt hat, sich aber an seiner antwort nit beniegen lassen, uns aber zu einem auffsatz vil seiner diener bestellt, welche tag und nacht uff uns warten sollen. Wie sie uns dann bei einander finden ston oder gon, so sollend sye das dem künig zustund anzeygen. Darumb, mein außerwölte Rosamunda, ir zu keinem verdruß annemmen sollen, so ir mich nit als vor gegen euch befinden. Dann wiewol mein weiß und geberd sich endren unnd verkeren, so soll doch mein hertz nymmermer von euch wenden, so lang uns der allmechtig beiden unser leben verlihet. Hiemit, allerliebste junckfraw, wöllend mein nit minder ingedencksein; dann ich ewer zucht und schöne in mein hertz gebildet hab. Gott bewar euch vor allem trübsal!‹

Als nun der ritter disen brieff geschriben hat, ihn auch nach aller noturfft verschlossen, ist er wider gangen, seinen allerliebsten Gabriotten zu suchen. Die zwen edlen ritter umb kürtzung willen ihrer langen weil auffgesessen sind, mit iren falcken nach ir gewonheyt zu feld ritten, ein lang zeit nichts anders reden kundten dann von iren liebsten junckfrawen. In dem einen schönen fasandt antraffen. Reinhart mit seinem falcken dem fasandt so lang nachvolget, biß er in zu der erden stieß. Des der ritter ettwas mutiger ward, im zuhandt furnam, den fasandt seiner allerliebsten Rosamunda zu schicken, wie er das doch zuwegen bringen möcht. In dem wider zu seinem gsellen kam, der sich des fasandts auch erfrewen thet; wider mit einander der stadt zu ritten. Reinhart seinem gsellen seinen anschlag entdecket, ihm auch sagt, wie er der junckfrawen Rosamunda einen brieff geschriben hett, in raths fraget, durch welcherley weg er doch Rosamunda den brieff überantworten und zustellen solt. Gabriotto im antwort und sprach:

›Lieber Reinhart, ich glaub, die sorg, so darauff stat, du selbs wol ermessen kündest. Darumb wer dir von näten fleissig in der sach zu handlen, damit ein semlichs dem künig nit zu wissen würd. So du aber meinem raht volgen wilt, must du die sach dermaßen angreiffen, dich heymlich und still zu Laureta fügen und ir den fasant befehlen Rosamunda zu bringen. Du magst ir auch den brieff, davon du mir gesagt hast, wol vertrawen. Dann du weyst, sie unser beyder lieb gut wissen tregt; derhalben du dich irenthalben nit besorgen darffest.‹

Reinhart seines gesellen raht wol verstanden hat, im mit fleiß understund nachzufolgen, von stund an weg suchet, damit er zu Laureta kummen möcht. Nit lang stund, seinen fasandt nam, den brieff im mit listen under sein flügel verbergen thet, in zuhandt Laureta bracht, die er nach seinem begeren allein fand in ihrem gemach sitzen. Als er sye nun mit freündtlichen worten gegrüßt hat, sich zu ir nidersetzt, anhub und sprach: ›Fraw Laureta, ihr sond euch meiner zukunfft keinswegs verwundren. Dann mein hertz dermaßen zu euch geneigt ist, das ich weyß, mir niemants dann ir in meinen nöten hilfflich sein mag dann allein ihr.‹ Mit dem fraw Laureta all sein leyd zu wissen thet, sie damit bat, junckfraw Rosamunda den brieff zu antworten sampt dem gfangnen vogel. Des alles sie im trewlich versprach, damit den fasandt und brieff nam, das biß zu seiner zeit verwaren thet.

Als nun fraw Laureta die junckfraw Rosamunda on alles fehlen allein wußt zu finden, nam sie den fasandt und bracht in Rosamunda der junckfrawen, also sprechend: ›Rosamunda, edle junckfraw, ewer ritter, so euch ob allen junckfrawen lieb hat, der schickt euch disen vogel, unter welches flüglen ir seines trübsals ein gnugsamen bericht finden werdt.‹ Die junckfraw Rosamunda den vogel mit grossem danck von fraw Laureta empfahen thet, den brieff mit grossen freüden auffschloß, ihn aber sobald nit anhub zu lesen, mit tausentfaltigem leyd umbgeben ward, nit wußt, wovon doch semlicher auffsatz erwachsen wer. ›O glück‹, sprach sie, ›wie hast du mich in einem augenblick so gar aller meiner freüden beraubt und mir all mein trost und hoffnung benummen! Weh dem, der sich gäntzlich auff dich meynt zu verlassen! Dann du mit hönnigsüßem anfang deinen underthonen begegnen thust, aber mit gifft unnd gallen deinen außgang beweisest. Nyemandts auff erden dir getrawen soll. Das hast du an mir unnd meinem allerliebsten ritter verschuldet.‹ Mit solchen und andren, worten Rosamunda sich lang zeit klagen thet, auch irer klag kein end gab, so lang sie von Philomena getröst ward.

 

34.

 

Wie die beyden ritter von ungeschicht vor der statt spacieren gon, und ein nigromanticus zu in kam, sie beyd mit iren nammen nannt und ansprach für schulgesellen.

Nit lang darnach begab sich eines tags, das Reinhart und Gabriotto mit einander vor der statt spacieren giengen, einander ir anligen und leydt klagten. Wie sye nun also in einem ernstlichen gespräch sind und nyemandts kein achtung haben, so kumpt zu in ein mann von viertzig jaren in einem seltzamen frembden kleyd, der hebt an mit in zu reden und spricht: ›Reinhart und Gabriotto, ir beyden jungen ritter auß Franckreich, gott der allmechtig verleih euch gesundtheyt und krafft! Er geb euch auch alles das, so ir an in begeren!‹

Die beyden jungen herren sich nit genugsam von diser frembden red verwundren mochten, den guten mann ansahen, welcher in frantzösischer sproch mit in geredt hat, auch sye beyd mit iren nammen genent hat. Zuletst fieng Reinhart an und sprach: ›Guter freündt, wer du bist, ist uns beyden verborgen. Deine wort aber gend zeügnüß von dir, das du uns alles guts gunnest. Gott wöll, uns nach deinen worten geling.

Aber so es dir nit zuwider wer, wolten wir deinen nammen und herkummen gern wissen.‹

Der gut mann zu ihn sprach: ›Ir jungen edlen ritter, ich bin genant Valentin von Pariß und hab ewer beder, dieweil ihr jung gewesen, gute kundtschafft gehabt. Das aber ihr mich yetzund nit mer erkennen mögen, ist kein wunder nit. Dann ich, dieweil ihr knaben von zehen jaren gewesen sind, von Pariß kummen bin unnd hab seydher mein zeit in der nigromantzey vertriben, auch manchen ferren und weiten weg gezogen, biß ich der kunst nach meinem willen ein geniegen erfaren hab.‹

›O Valentin‹, sprach Reinhart, ›dieweil du einer solchen kunst bericht bist, so möchtest du uns beyden wol zu steür kummen; dann ich offt unnd vil von solcher kunst hab hören sagen.‹ – ›Junger ritter‹, sprach Valentin, ›so meines bleibens allhie wer, wolt ich euch in allem dem, so ich kündt, steüren und euch zu statten kummen. Das ir aber vermeynendt euch ein semlichs zu underrichten, mir in einer solchen kurtzen zeit nit müglich sein mag. So mich aber der weg auß Portugal wider in diß künigreich tragen thut, will ich euch zu dienst, so lang es euch gefallen thüt, bei euch bleiben unnd euch, so vil ihr fassen mögen, underweisen.‹

Des im die beiden ritter danck sagten. Yedoch fieng Reinhart an und sprach: ›Mein Valentin, dieweil du uns yetzund in solchem fal nit geweren magst, so bitt ich doch eines dings, so es dir anderst zu wissen ist, du wöllest mich lernen ein geschrifft schreiben, so nyemandts lesen kan dann der, dem ich das offenbar.‹ – ›Das will ich thün‹, sprach Valentin. Damit zeygt er dem ritter an ettliche materien, damit man auff tuch oder papyr schreiben möcht, und aber nit zu lesen wer dann in einem lauteren brunnenwasser. Des ihm Reinhart grossen danck saget. Er braucht auch nachgonds semliche kunst zum offteren mal gegen seiner allerliebsten Rosamunda, dergleich Gabriotto gegen Philomena, seiner geliebten junckfrawen. Demnach Valentin urlaub von inen nam; ir keiner hernach vernam, wo er hinkummen wer.

 

35.

 

Wie Reinhart von dem künig in dem frawenzimmer: funden ward, was der künig mit im redt.

Als nun Reinhart ein lange zeit mit trauren unnd klagen vertreiben thet, sich eines tages begab, das er mit seinem gselmit Gabriotten in das frawenzimmer gieng. Da sie Philomena mit allen iren junckfrawen funden sitzen, nit wenig freüd empfiengen, allein das sie einander ansehen solten. Als aber nun die falschen zungen, so dem edlen Reinharten täglich auffzetzig waren, ein semlichs vernummen hatten unnd namlich der falsch Orwin, welcher dem ritter zuvor neidig und auffsetzig war, derselb zu stund wargenummen hat, das Reinhart in dem frawenzimmer was, derhalben er sich bald zu dem künig füget, anhub und sprach: ›Allergnädigster herr und künig, so mich ewer küniglich mayestet nit sunderlich verdencken wolt, ich euch warlich anleytung geb, damit ir Rosamunda und iren Reinharten bei einander funden.‹

Der künig anhub und sprach: ›Orwin, du solt dich keins argen zu mir versehen; dann ich dir und manchem meinem diener solchen befelch geben hab. Darumb sag mir nur trostlich, wo ich den ritter finden mag!‹ – ›Gnädiger herr‹, sprach Orwin, ›es ist nit lang, ich ihn sampt seinen gsellen Gabriotten in das frawenzimmer gon sah; darinn ich sye zu vil malen unnd nun ein gute zeit hab sehen sitzen und namlich Rosamunda und Reinharten ihr gesprech mit einander treiben.‹

Der künig von zorn in seinem angesicht erbrann, sich zuhandt in das frawenzimmer fügen thet, da er nach des ritters sag die beyden jungen ritter finden thet. Der künig sich mit grimmigem angesicht gegen dem ritter Reinharten keret, anhub und sprach: ›Einem jungen ritter, Reinhart, als du bist, will nit gebieren, sein zeit also stetigs bei frawen und junckfrawen zu vertreiben. Ich rieht, du stündest solcher sachen, so du vor dir hast, mussig; anderst ich sag dir, du würst größlich dein schaden thun.‹ Mit dem sich umbwandt, von dannen gieng, im zuhandt fürnam, den ritter von seinem hoff zu verschicken, wo er Gernier nit besorgt hett zu verlieren.

Als nun Reinhart von des künigs worten nit ein kleinen schrecken empfangen hat, dergleich die beyden edlen junckfrawen, den worten ernstlich nachtrachteten, in grossem leyd stunden; die beyden jungen ritter urlaub von den junckfrawen uamen, von dannen schieden, nit wußten, was in in der sach zu thun wer. In dem im der künig fürnam, mit dem ritter Gernier zu reden von wegen Reinharten, des jungen ritters.

 

36.

 

Der künig beschicket den alten ritter Gernier, befilcht im, Reinharten mit worten zu straffen seiner liebe halben, so er zu Rosamunda treyt.

Der künig nach disen geschichten im ein gantz unrüigs hertz machet, der liebe des ritters stetigs nachgedacht, im fürnam, mit Gernier dem ritter zu verschaffen, das der jüngling von im mit worten gestrafft würdt, damit er von seiner liebe abstind; also schuff den alten ritter für in zu kuramen.

Sobald der ritter zu dem künig kam, der künig anhub auff solche meynung mit im zu reden: ›Du weyst sunder zweyffel, Gernier, wie du in meinen hoff kummen bist, auch nun ein zeit lang eerlich und wol gehalten; also, wo du die warheyt bekennen wilt, nit klagen magst. Du weyst auch, seydher der zeit ich deinen son Gabriotten sampt Reinharten, seinen gesellen, zu ritter geschlagen, hab mir die sunderlich für ander mein hoffgesind erwölet, und so sie mir beyde fürthin also dienen wöllen, ich sye sunder zweyffel mit der zeit hoch begaben. Nun aber, Gernier, solt du wissen, das sich Reinhart gegen einer junckfrawen in lieb dermaßen entzündt hat, das ich sorg, er werd ihm dar durch groß unrhu anrichten und dardurch mein huld und gnad verlieren. Dann die jünckfraw, so er lieb hatt, im an geburt zu hoch ist; dann sie ist eines mechtigen graffen tochter; deshalben ihr nit zimmen will, einen schlechten ritter zu haben. Nun aber laß ich mich beduncken, das stetig anhalten des ritters hab die junckfraw dermaßen dahin bracht, wo die sach nit bald fürkummen wer, sie weder stammen noch nammen bedencken würt und sich wider aller irer freünd willen mit dem ritter vertieffen, welches im dann nit zu gutem erschiessen möcht. Dieweil nun aber die junckfraw mir an meinen hoff dermaßen vertrawt ist, das ich sye nach meinem besten vermögen bewaren soll, so ist mein bitt, Gernier, an dich, du wöllest unverzogenlich mit dem ritter reden und in von semlicher liebe abwenden, damit im nit mercklicher unraht daraus entstand. Daran thust du mir sunderlich groß gefallen.‹

Gernier, der die wort des künigs wol verstanden hat, mit grossem schrecken umbgeben ward, als er den künig also hat hören reden; nit wol wust, was er darauff antworten solt, zuletst anhub und sprach: ›Allergnädigster herr und künig, der red, so ich von eweren gnaden bericht bin, mich nit gnug verwundren kan, dieweil ich nye an Reinharten ein solichs gespürt hab. Yedoch, demnach ir mir, allergnädigster herr, befohlen hand, will ich ernstlichen fleiß ankeren und, ob gott will, die sach in kurtzer zeit dahin richten, das sich ewer gnad hierinn keinerley weg bekümmern soll.‹ – ›Das thu‹, sprach der künig, ›dann mich der ritter nit wenig dauren würd, solt im ettwas leydts zuhanden stossen.‹

Mit den worten Gernier von dannen schied, Reinharten, den jungen ritter, suchet, mit schweren gedancken beladen was; dann im Reinhart, der ritter, also lieb was, als wer er sein son gewesen.

 

37.

 

Wie Reinhart von dem alten ritter Gernier mit züchtigen worten gestrafft würt, Reinhart bekennt im, das Rosamunda sein eelich gemahel sey.

Als nun Gernier mit bekümmertem hertzen den jungen ritter suchen gieng, nit lang stund, das er Reinharten fand; zu dem er sprach: ›O gott, Reinhart, mein allerliebster freünd, ich hett mich nymmermer zu dir versehen, das du uns also einen ungenädigen künig gemacht hettest. Ach, das ich in Engelandt ye kam, dieweil ich meinen herren den künig also in grossem zorn gegen uns bewegt sind! Was aber die ursach sey, du on allen zweyffel gut wissen tregst.‹

Der jung ritter von der schnellen straff ettwas schrecken empfieng, lang nit gedencken mocht, was doch den alten ritter zu semlicher straff bewegen thet. Yedoch zuletst gedacht, es nichts anders sein würd, dann das er der junckfrawen Rosamunda grosse liebe trieg, anhub und sprach: ›Gernier, allerliebster vatter unnd freünd, die warnung und straff, so mir hie von euch fürgehalten würt, mir gantz verborgen ist, warurmb doch ein semlichs beschehen thu. Dann ich mich keinswegs gegen dem künig also verschuldt hab, das wir darumb all drey ein ungnädigen herren haben solten.‹

Gernier sprach: ›O Reinhart, du meynst villeicht, dem künig dein liebe nit wissen sei, so du zu einer junckfrawen, so in der jungen künigin frawenzimmer ist, tragen thust. Ich sag dir aber sicherlich, das mein herr der künig aller sachen gut wissen tregt; von wem im aber das gesagt sei, mir verborgen ist. Ich sag dir auch, allerliebster Reinhart, so du nit von solcher deiner liebe abstohst, dir würt fürwar vil leyds darauß erfolgen. Darumb biß ermant aller trew und liebe, so wir ye und ye zusamen gehabt hand, und stand von deinem fürnemmen! So dann der künig eins solchen innen würt, würst du on zweifel einen gnädigen herren und künig haben.‹

Reinhart nit lenger verziehen mocht, dem alten ritter auff seine wort antwort und sprach: ›Das, so mir hie von euch fürgehalten würt, ich neymmer leugnen mag; ich würd mich auch davon kein forcht noch trewen lassen wenden. Dann so unmuglich ist dem wasser, so zu thal rinnt, seinen fluß zu wenden und das gegen berg zu richten, also unmüglich ists mich von meiner allerliebsten Rosamunda zu bringen. Mir ist unverborgen, das der künig solcher meiner liebe wissen tregt: dann er mir vor langem nachspeher hat lassen heimlich nachgon unnd mich auch nit lang vergangen selbs mit rauchen worten angefaren, als er mich bei meiner allerliebsten Rosamunda sitzen fand, dabei Gabriotto auch gewesen ist. Was mögendt aber semliche rauche wort an mir verfahen, dieweil ich mir von wegen meiner liebsten junckfrawen den todt zu leiden nit zu schwer acht! Darumb, allerliebster ritter, alle straff an mir versaumpt ist. Eh wollt ich willig in den todt gon dann mein allerliebste junckfraw also zu verlassen.‹

Gernier, der gut alt ritter, nit wenig unmuts von des jungen ritters red empfahen thet, anhub und sprach: ›Fürwar Reinhart, yetz willt du deinem zusagen unnd versprechen nit nachkummen. Dann als wir mit einander auß Franckreich zogen seind, da begabest du dich in mein straff und versprachest, mir auch in allweg gehorsam zu sein als deinem vatter. Yetzundt aber bist du eines andren gesinnet, wie du dich dann mit worten gegen mir beweisest, dieweil du mein warnung und straff also gering achtest, unnd dir dannocht so vil gefar darauff stoht. Wie woltest mir erst in einem mindern gehorsam sein! Mich wundert warlich nit klein an dich, Reinhart, das du dein ritterlich gemut dahin richtest, also das du dich umb liebe willen, so du zu einer junckfrawen tragen thust, understohst in den todt und andere gefar zu begeben. Fürwar, ein semlich fürnemmen den orden der ritterschafft nit wol zieret. Dann du fürwar mer zu gespött kummen würst, so es andre ritter von dir erfaren, dann das du darduch ettwas rhums erholen würdest. Derhalben ich dich nachmals, mein allerliebster Reinhart, gebetten haben will, du wöllest von solchem deinem fürnemen abston, damit du in des künigs hulden bleiben magst.‹

Als nun Reinhart den alten ritter gehört hatt, hub er an und sprach: ›O Gernier, liebster freünd unnd vatter, ich mag dir deiner trew nymmermer vergelten; dann ich wol spür, mir das in aller trew beschehen thut. Das ich mich aber meiner liebe entschlagen solt, so wiß, das ichs weder in meinem gewalt noch gemüt haben mag. Darzu wißt ichs auch gegen gott nymmermer zu verantworten; dann so ich ye die warheyt bekennen muß, so ist Rosamunda mein allerliebster gemahel, welcher ich die göttlich eh versprochen hab, des sye mir noch ich ir in keinen weg nymmermer abred sein werden. Hiemit, Gernier, lieber freünd, wöllest dich nit weiter bekümmern, diweil doch die sach zu spat angefangen ist.‹

Gernier, der gut alt ritter, von den worten so im Reinhart fürschlug, so seer erschrack, das er sich kaum auff seinen beynen erhalten mocht. Vor grossem schrecken kein wort mit dem ritter reden kundt, mit trawrigem ahgesicht von im schied, seinen son Gabriotten süchet, welchem er die sach verborgen sein meynet, im fürnam, seines gesellen meynung zu entdecken unnd seines rahts darinn zu begeren.

 

38.

 

Wie Gernier, der alt ritter, seinem son Gabriotten das fürnemmen Reinharts zu wissen thut; Gabriotto bekennt seinem vatter, er aller sach ein anfenger sei, auch wie er Philomena die er versprochen hab; davon der alt ritter in ein zwyfach leiden kam.

Ir hand gehört, mit was leyd Gernier, der frumm alt ritter, umbgeben was; seinem son Gabriotten sein leiden vermeynt zu klagen, im was aber verborgen die heymlich lieb, so sein son zu der junckfrawen Philomena tragen thet, deßgleich das im seines gsellen liebe mer dann keinem menschen kundt was.

Sobald nun Gernier zu seinem son kam, mit trawrigem angesicht unnd bekümmertem hertzen anhub mit im zu reden unnd sprach: ›O Gabriotto, mein allerliebster son, ich mag wol sprechen, das wir zu einer unseligen stund in Engeland kummen seind, dieweil sich das glück also mit ungestümem lauff gegen uns gewendt hat. Weh mir, das ich an den küniglichen hoff ye kummen bin!‹ Gabriotto von seines vatters wortten ettwas bekümmert ward, nit gedencken mocht, was in doch zu semlicher schnellen klag ursachet, also sprach: ›Allerliebster vatter, die ursach deiner klag ist mir gantz verborgen. Wo es aber dein gefallen wer, wolt ich die gern von dir vernemmen.‹

Der alt ritter hub an und erzalet seinem son alles: das sich mit dem künig und Reinharten, seinem gesellen, verloffen hat. Alsbald nun Gabriotto seinen vatter gehört, hatt er im behend geantwort und also zu im gesprochen: ›Mein hertzlieber vatter, ich bitt, mir meiner antwort, verzeihen wöllest und mir vergeben, so ich ettwas wider dich gethon hab, mir auch durch gott vergeben wöllest unnd dem gewalt der liebe solche ding zumessen, welchem vil mannlicher trewer leüt underwürfflich gewesen seind. Ich bitt dich, lieber vatter, du wöllest meinem gsellen sein liebe nit so gantz für übel auffnemmen; dann ich warlich ein große ursach seiner liebe bin; unnd so ich nit angefangen hett lieb zu haben, fürwar Reinhart gegen Rosamunda nymmer in liebe entzündt wer. Du solt auch wissen, lieber vatter, das ich nit minder gegen Philomena in liebe behafft bin dann mein gsell Reinhart gegen. Rosamunda; ich hab mich auch nit weniger mit ihr verpflicht. Darumb, mein hertzlieber vatter, wöllest mir mein freffelheyt verzeihen und mir hierinn ein vätterlichen raht geben, wes ich mich hinfürt halten soll, dieweil ich doch spür, das unser lang verborgene lieb außbrechen will.‹

Mit was schmertzen der gut frumb alt ritter umbgeben ward, mir nit müglich ist zu beschreiben, dieweil er seinen son vernam mit vil mer sorglicher liebe beladen sein dann Reinharten. ›O gott‹, sprach Gernier, ›mein son, wie hast du; mich so gantz in angst und nodt versteckt! Ach das ich nit in Franckreich bliben bin, dieweil ich doch einen genädigen künig hett mögen haben; so wer ich doch semlicher grossen unnd schweren sorg entladen. O mein son, du hast die sorg, so darauff stat, noch nye genugsam bedacht, dieweil der künig also schweerlich gegen Reinharten ergrimmpt ist. Was würt er dann thun, so er vernommen würt, das du im zuruck sein eigene schwester understohst zu empfuren? Warlich da würt kein ander hoffnung sein, dann das wir all drey von dem künig getödt werden. O mir armen ritter! Vil weger wer mir on ein son gewesen sein, dann eines semlichen schweren urtheils zu erwarten.‹

Als der jung ritter seinen vatter alsü betrübt sah, wolt er nit lenger mit seinem trost verziehen, anhub und sprach: ›Mein hertzlieber vatter, nit wöllest dir die sach dermassen zu hertzen fassen. Dann warlich soltu mir glauben, wo du meinem raht folgen wilt, wöllendt wir on alle sorg der sach zu gutem end kummen und nit also in grossen sorgen ston, als du dann meynest. Darumb, so dirs geliebt, will ich Reinharten, meinen gesellen, beruffen und im mein anschlag entdecken. So mir dann Reinhart volgen würt, wend wir dem künig in kurtzer zeit allen seinen argwon benemmen.‹

Der alt ritter anhub unnd sprach: ›O mein son, wo dir ein semlicher raht zu wissen wer, so wolt ich wol sprechen, du werest nun zumal mit mer vernunfft dann ich begabet. Dann mich warlich sorg und angst dermaßen umbgeben hat, das mir nit muglich ist einicherley darinn zu rathen. Darumb, mein son, wöllest unverzogenlich nach Reinharten, deinem gsellen, schicken, damit mir mein leyd eins theils benummen werd.‹

Gabriotto sich nach seines vatters worten nit lang saumen thet, seinen gesellen beschicket, im sein anschlag in beiwesen seines vatters entdecket, wie ihr hernach vernemmen werdt.

 

39.

 

Wie Gabriotto seinem gesellen seinen anschlag öffnet; wiewol das schwerlich zu vollbringen was, noch verwilliget Reinhart, damit ein ärgers vermitten blieb.

Als nun Gabriotto seinem vatter die sorg eins theils bennumen hat und yetz nach seinem gesellen geschickt hat, welcher sich nit lang saumen thet, zu seinem allerliebsten gsellen kummen was, seines gsellen vatter in grossem trawren bei im finden thet, wol gedacht, was die ursach seines berüffens sein würd, Gabriotto anhub und sprach: ›Reinhart, darumb ich nach dir geschickt hab, solt du dich nit verwundren. Dann es nit umbsunst beschehen ist; dann ich warlichen förcht, unser heymliche liebe, wöll außfindig werden. So dann semlichs bescheh, würd uns warlich nit ein kleine sorg darauff stohn. Dieweil aber die sach noch nit ganz lautbrecht ist, möcht man noch wol weg finden, damit wir beyde. on argwon bei dem künig wonen möchten, das aber in kein andren weg beschehen mag, dann wie ich dir, Reinhart, hie zu verston geben will. Du must dich erstmals begeben, ein zeit lang auß Engelandt zu reysen, es sei ein jar oder mehr, ye nach gstalt der sach, doch mit dem bescheyd, das du und ich beyd urlaub von dem künig begeren, uns auch durch kein mittel noch weg bereden lassen, an disem hoff zu bleiben. Dann ich weyß, der künig nit nachlassen würt, uns du durch bitt understan zu behalten. Sobald er dann unser ernstlich fürnemmen sehen und hören würt, er sich gäntzlich von seinem argwon keret. Wiewol mir diser mein anschlag schwerlich zu volbringen würt, dannocht zwingt mich die liebe, so ich zu meiner liebsten junckfrawen trag, das mir kein weg zu ferr, kein arbeit zu schwer sein soll, damit ich hernach dest unforchtsamer bei meiner liebsten junckfrawen wonen mag. Wer weyßt, in mitler zeit sich begeben mag, das villeicht der künig abgoht oder uns gott durch ander weg helffen mag, dardurch. wir unserem begeren on sorg zu end kummen.‹

Als nun der jung und edel ritter Reinhart seinen gsellen also hort reden, in mit einem grimmen gesicht anblicket, zu im sprach: ›O Gabriotto, nun erst erkenn ich, mit was liebe. du gegen deiner junckfrawen umbgeben ist. Fürwar dein liebe sich nit dermaßen enden will, wie du offt unnd dick gesagt hast. Ich mag nit gelassen dich der ding zu erinnern, wiewol dein vatter zugegen ist Wie offt hast du dich aller not begeben umb deiner junckfrawen willen zu leiden, auch mit deim schreiben deiner junckfrawen offt verheyßen, du wöllest, so es die nodt erfordert, den todt von iretwegen zu leiden, wo es zu schulden kumb. Nun aber begerst du der flucht, und ist doch nyemandts, so dir nachjaget; dann ich weyß, das der künig in keinen weg argwenig gegen dir ist Laßt du dich anfechten, das mir der künig also auffsetzig ist, dieweil es mich doch gantz nichts irret, wie woltest du erst thun, wann du. als ich gegen im stindest? Fürwar, ich glaub, du von dem ersten anrennen entritten werest und dich als einen flüchtigen erst schuldig geben. Fürwar mich kein mensch des bereden soll, und solt ich wissen, das mir der todt als nach wer, als mir das leben ist. Dann mich nyemandts von meiner liebsten junckfrawen scheyden soll dann der todt.‹

Gabriotto wider anhub und sprach: ›Ach mein lieber Reinhart, so du mit fleiß betrachtest, was leyds dir auß deinem hiebleiben entston mag, herwiderumb was grossen glimpffs, freüd und liebs dir dein hinscheyden bringen würt, fürwar du meinen getrewen und guten raht nit so gantz verachten würdest. Ich will dein liebe nit dermaßen urtheylen, als du die mein. So ich aber mein Philomena nit lieber hett, dann ich mich selbs hab, so sprech ich gleich wie du also, das mich kein leiden noch angst von ir bringen solt; ja ich wolt auch mein leben gleich so ring als du das dein schetzen. Sag mir aber, mein Reinhart, so sichs also begeb, das dich der künig also ließ umbbringen oder in gefencknüß werffen oder zu dem gnädigsten dich seines künigreichs verweisen thet, und dein junckfraw also deins trübsals, leiden und leyds täglich gedencken und alsbald mit ihren augen selbs sehen müßt und deiner zukunfft kein hoffnung nimmermehr haben möcht, was freüd würt sye davon nemmen? Warlich du würst sye in ein ewigs leiden unnd kläglich leben setzen. Dasselb dir, so du sye anders lieb hast, mer anligen soll dann dein eygen übel, so dir darauß folgen würt. Dann fürwar so würt dir ein solches widerfaren, wo du meinen guten unnd getrewen raht verschmahest. Das alles, so ich mich begeben thun, nit darumb beschicht, das ich mir fürgenummen hab diß künigreich zu meiden, sunder das wir beyd hinach mit minder sorgen umb unsere allerliebsten junckfrawen wonen möchten. Sye würden auch sunder zweiffel solchen unsern anschlag größlichen loben, wo sye anderst des recht und gründtlich bericht wurden. Ich bin auch sunder zweiffel, das kein ferre des wegs unser liebe außleschen solt. Darzu wolten wir mein vatter allhie bleiben lassen; der möcht uns allzeit verschreiben, wie es in Engelandt stünde. Herwider solt im von und keiner bottschafft manglen, das uns dann ein sundern trost und freüd bringen würd. Darumb, mein lieber bruder wöllest meinen raht nit verwerffen unnd mir an dem ort folgen. Ich weyß du würst mir noch über lang meines rahts dancken.‹

Dem alten ritter Gernier der raht seines sons fast wol gefallen thet. Wiewol im ir abscheyd auch ser zuwider was, noch redt er so vil mit Reinharten, das er zuletst verwilliget seines gsellen raht zu folgen, anhub und sprach also: ›Wiewol ich mit mir entlich beschlossen hab, uß disem künigreich nymmermehr zu kummen, wie mirs doch gangen wer, noch dannocht müß ich bekennen, das mir ewer beyder raht nit gäntzlich mißfallen thut. Jedoch bitt ich dich, mein lieber Gabriotto, du wöllest bedencken, wodurch wir unseren allerliebsten junckfrawen unsern willen und meynung auff das füglichest entdecken wöllen. Dann dasselb zuvor unnd eh geschehen muß, eh dann wir kein urlaub von dem künig genummen haben. Wer weyß, was rahts sye uns darinnen geben mögen, so villeicht erschießlich sein würt!‹

Gabriotto anhub und sprach: ›Reinhart, diß und alles, so du an mich begerest, bin ich willig bereyt zu volbringen, wo du mir versprichest und in mein handt gelobest, deinem zu sagen nachzukummen.‹ Der ritter Reinhart seinem gesellen in sein handt geloben thet, alles das zu thun, so er im gerahten hett. Der sach der ritter Gabriotto wol zufriden was, wiewol im sein fürgenummene reyß mehr leyd dann freüd brachte. Die sach also auff dißtmal rugen liessen, den tag volls mit andren edlen in mancherley kurtzweil und freüden vertriben. Reinhart aber seinem versprechen stätigs nachsinnet; einsteils gerewen was, das er sich so vil gegen seinem gesellen begeben hat, yedoch im entlichen fürnam, seinem zusagen nachzukummen.

 

40.

 

Wie Reinhart seiner liebsten Rosamunda das fürnemen seines gsellen verschreibet, die junckfraw sich fast übel davon gehebt, gäntzlich nit darinn gehellen will.

Reinhart, welcher seinem zusagen ernstlichen nachgedencken thet, sich des andren tags heymlich vor seinem gesellen verbarg, in seinem gemach nidersaß, der junckfrawen Rosamunda einen brieff, wie er von dem zauberer Valentin gelert hat, auff einem schneweisen papyr schreiben thet auff semliche meynung von wort zu wort also lautend:

›So mir, hochgeborne züchtige allerliebste junckfraw, müglich sein möcht, euch ettwas frölichs zu schreiben, wolt ich mich sunder zweiffel diser trawrigen unnd leydigen maß nit gebrauchen, damit ich euch sunder zweiffel weyß grossen schmertzen bringen würd. Dieweil mir aber, allerliebste junckfraw, nit müglich ist mein hinwegscheyden zu verhalten, so bitt ich euch, wöllend ab meinem brieff kein unmüt nemen und gedencken, was mich und meinen gsellen zu semlichen hinwegscheyden ursachet. Ir sond wissen, mein allerliebste junckfraw, das der argwon des künigs noch nit erloschen ist, sunder von tag zu tag ye mehr und mehr zunimpt. Dann seidher er mich bei euch in dem frawenzimmer funden hat, er ein schwere grosse klag wider mich gegen dem alten ritter, meines gesellen vatter, gefürt, hat sich auch dabei hören lassen, wo er mehr dergleichen an mir spür, er wöll mich hart unnd schwerlich darumb straffen. Damit hat mich der künig also angsthafft gemacht, das ich besorg, es möcht uns durch solche practick zugericht werden, das wir von einander scheyden müsten unnd hierinn keinen trost mer haben wider zusamenzukommen, das mir warlich minder dann der todt zu gedulden wer. So ir mir aber, allerliebste junckfraw, erlauben wend, will ich mich sampt meinem gsellen dahin richten, das wir in jars frist on alle sorg wider bei einander sein wöllen und dem künig damit allen seinen argwon benemen. Hiemit befilh ich mich, allerliebste junckfraw, in eweren schirm. Gott bewar euch, ein trost meines lebens!‹

Als nun Reinhart dissen brieff geschriben und volendt hat und aber das papyr gantz lauter unnd weiß was, nam ers und brachts seiner Laureta, also sprach: ›Mein allerliebste Laureta, ich bitt, wöllendt meiner junckfrawen diß papyr eylens überantworten; dann sye es vast von nöten sein würt.‹ Die ertzettin nit anders meynt, dann es wer ein gantz lauters papyr, sich des verwundert, was Reinhart damit gemeynet also offen und nit zugethon; der junckfrawen Rosamunda den brieff überantwort, die sye noch in irem gemach fand; dann es noch fast frü was. Zu ir sprach: ›Rosamunda, nemend hin, junckfraw, diß papyr! Dann als ich bericht würd, seind in sein von nöten.‹ Rosamunda, die yetz der geschrifft langest bericht was, das papyr mit grossen freüden empfahen thet zu Laureta sprach: ›Ja fürwar, liebe Laureta, ich nit venig verlangen nach disem papyr hab getragen. Darumb ich mit großem danck von euch empfah.‹ Laureta urlaub von der junckfrawen nam, von dannen schied.

Rosamunda ein beckin mit lauterem wasser nam, den schneweißen brieff darein legt, der ir bald ires allerliebsten ritters fürnemen zu verstan gab. Ach, die edel und züchtig junckfraw, so mit grossen freüden dos weiß papyr empfangen hat, yetzundt mit tausentfaltigem leyd und schmertzen umbgeben was, vor grossem leyd die geschrifft kümmerlichen zu end lesen mocht, mit manchem heyßen trehen die geschrifft ires allerliebsten ritters übergiesen thet, anhub das gelück zu verfluchen und sprach: ›O du falsches schmeychendes gelück, wie machest du so manch kurtze freüd also schnell zergon unnd übergeißt die mit tausendtfaltigem leyd und schmertzen! Ach warumb hastu doch dem jüngling also vil schöne verlihen und zugetheylt, dieweil du ihm die zu gebrauchen nit vergünnest! Warumb hastu mir anfencklichs zugelassen den ritter lieb zu haben, dieweil du ihn mit solchen ungenaden von mir ziehen woltest! O Reinhart, gott wolt, du auß Franckreich nye kummen werest! So hett ich dich nye erkannt, und werest du auch von vil leiden und leyd behüt gewesen, welchs dir yetzund vilfeltig begegnen würd. O Philomena, solt dir diser anschlag. kundt sein, fürwar, du würdest auch mit tausentfaltigem schmertzen umbgeben.‹

Mit semlichen worten Rosamunda ein gute zeit vertreiben thet So lang sye meynt, Philomena allein zu finden, sye das nassz papyr zu ir nam, zu der junckfrawen gemach gieng, anklopffet bald eingelassen ward. Die junckfraw Philomena an ir gestalt wol abnam, das die sach nit nach dem glückliechsten stünd; derhalben sye grossen schrecken von der junckfrawen zukunfft überkam.

 

41.

 

Wie Philomena des ritters geschrifft selbs lesen thet, nit minder schmertzens dann Rosamunda davon empfieng, irem ritter einen andren brieff schreibt.

Was grossen schmertzens Philomena von der junckfrawen zukunfft überkam, nit not zu beschreiben ist; dann sye einer semlichen trawrigen zukunfft nit an ir gewon was. Da sye nun aller sach von Rosamunda bericht ward, den brieff auch selb gelesen hett, fieng sie erbermblichen an zu klagen und weinen. ›O Gabriotto‹, sprach sye, ›solcher untrew ich mich nymmer zu dir versehen hett, also das du mich heymlich understohst zu verlassen. Ich hett wol gemeynt, du hettest mir die deinen anschlag zu wissen gethon; das mir aber gantz verborgen bliben wer, wo mich des Rosamunda nit wissen gemacht hett.‹ Als nun Philomena den ritter in irer klag vil unnd mancherley schuldiget, sye ir zuletst fürnam dem ritter zu schreiben, damit sye sein entschuldigen möcht hören. Anhub und schreib im ein brieff also lautend:

›Wiewol ich dir, edler ritter, mein hertz und gemüt gantz für eygen geben hab, mich auch zu aller zeit eines solchen zu dir versehen, so sih ich doch wol, mein hoffnung bißher umbsunst gewesen ist. Dann ichs dabei wol abnemen mag, dieweil du mir dein hinwegziehen und heymlichen anschlag also verhalten thust Dann so mich Rosamunda des nit underricht hett, es mir warlich noch verborgen wer. Yedoch will ich dich, edler ritter, nit gantz schuldigen, ich hab dann zuvor und eh dein verantwortung auch gehört; dan mein hertz dir ye solcher ding nit vertrawen thut. Darumb, hertzliebster Gabriotto wer mein will, das du morgen zu primzeit sampt deinem gsellen Reinharten zu mir in Laureta gemach kummen wöllest. Darumb, edler ritter, so es dir zu willen wer, so bitt ich, du wöllest dich noch heüt auff dem lustplatz in grünem kleyd sehen lassen. Wo du es aber nit thun wilt; so laß mich; dich in schwartz bekleydt darauff ersehen; so bin ich doch alles trostes von dir beraubt, des ich dir in ewigkeyt nymmermehr getrawen will. Gott der herr geb dir mein getrewes hertz zu erkennen!‹

Die junckfraw den brieff nam, wol verschloß, irer lieben und getrewen Laureta überantwort, also sprach: ›Mein allerliebste Laureta, ich bitt, wöllest disen brieff unverzogenlich meinem ritter überantworten. Dann mir ist gesagt, wie er willen hab urlaub von dem künig zu nemmen und wider in Franckreich zu ziehen.‹ – ›Das glaub ich nymmermehr‹, sprach Laureta, ›wer doch solche red von im außschlecht! Ich weyß, er eh sein leben verlassen würt dann sich diß hoffs entschlagen, dieweil euch gott das leben verlihen thut Aber. damit ich mich nit ungehorsam gegen euch erzeyg, will ich dem ritter disen brieff zuhand überliffern.‹

Mit dem geredt von der junckfrawen gieng, den ritter Gabriotten in des künigs capellen sampt seinem gsellen fand. Dem sie zuhand wincket, im den brieff gab, wider zu Philomena kam, ir das zu wissen thet Die sich bald in ir gemach füget, acht auff den ritter zu nemen. Dann sye wol gedacht, sobald er brieff gelesen hett, würd er sich auff den platz nach irem befelch fügen, als dann geschah.

Dann sobald der ritter den brieff gelesen hat, sich bald in gantz grün anthett, auff den gemeldten platz kam sampt seinem gesellen. Ein gute zeit darauff spacieren giengen, biß sye irer beyder junckfrawen sichtig wurden; aber von vile der andren nichts mit ihn reden dorfften, also wider von dannen schieden. Die beiden junckfrawen zu Laureta kamen, ir all ire anschleg zu wissen thetten, des in Laureta gäntzlich verwilligen thet Die zwo betrübten junckfrawen des künfftigen tags mit grossem verlangen erwarten thetten. 

 

42.

 

Wie die beiden jüngling sampt iren allerliebsten junckfrawen bei einander in fraw Laureta gemach ir leyd zu beder seyt klagten.

Sobald nun der morgen kummen was, unnd yetz die bestimpt stund kummen war, die vier liebhabenden menschen zusamen in fraw Laureta gemach kamen, aber sich allsamen nit so frölich als andremal sich erzeygten. Der ritter Gabriotto seinem gsellen darvor alle verloffnen sachen zu wissen gethon hat, damit er sich auch dest baß wißt zu bedencken auff seiner junckfrawen red.

Also fieng der ritter Gabriotto mit erst an zu reden unnd sprach: ›Mein allerliebste junckfraw, ich bitt euch, mir meiner red gnädiglich zu verziehen, dieweil ich also unerlaubt anfah zu reden. Dann fürwar mich ewer schreiben dermassen betrübt hat, das mir nit müglich ist lenger mit meinen worten zu verziehen, dieweil ir mir zumessen, das ich on ewer urlaub mir fürgenummen hab von euch zu scheyden. Dann warlich mir nye in mein sinn oder gedancken kummen ist; des sey gott mein zeüg. Damit aber ir, allerliebste junckfraw, des ein gewiß zeychen haben mögen, so ist mein erster anschlag nye anders gewesen, dann das ich mich sampt Reinharten ein kurtze zeit von disem hoff thun wolten, und aber allein darumb, das der künig von seinem fürnemen abstünd. Dann er im entlich fürgenummen hat, in Reinharten meinen gesellen zu wüten, so er ihn mit einem kleinen mehr gegen Rosamunda argwenig find; darauß uns dann allen großer schaden unnd leyd zustohm möcht. So aber ihr mir, gnädige junckfraw, nit glauben geben wöllt, so gedencken doch, wo ich willens wer nimmer in Engeland zu kummen, das mir doch schwer würd, ich wolt meinen vatter nit also hinder mir lassen; derselb uns dann allzeit bottschafft zu beyder seit thun mag. Darumb, mein allerliebste junckfraw, so bitt ich euch von wegen aller liebe unnd freündtschafft, so ich euch trag, wöllend mir gnädiglich erlauben. Yedoch will ich die zeit zu ewerem gefallen gestelt haben und mich auch nit leuger saumen dann nach ewerem erlauben.‹

Die junckfraw Philomena wol ermessen kundt, auß was ursach Gabriotto im semliche reyß fürgenummen het. Deshalben sye irs auch dest leichter sein ließ, anhub und sprach: ›O mein allerliebster ritter so ich deiner widerfart sicher sein möcht, wolt ich dir des lieber erlauben. Wer gibt mir aber sicherung vor dem ungestumen und wütenden mör? Wer weyßt ob dich der künig auß Franckreich wider von im lassen würt. Villeicht wird er dich zu gisel behalten, so lang dein vatter nit wider zu ihm kumpt. Dann ich zum offtern mal von dir gehört hab, wie der künig deinen vatter mit großem unwillen von ihm gelassen hab, dargegen das dein vatter so hoch behalten hab nymmer in Franckreich zu kummen. So dann dein. vatter nit zu im wolt unnd dich der künig nit lassen, so müst ich ye dein all mein tag beraubt sein. Wo aber diß alles nit wer, so möchten dich villeicht die frantzösischen junckfrewlin mit iren süsen und freündtlichen worten von mir abziehen. Dann man spricht gemeynlich, das das gegenwertig allweg angenemer sei dann das, so man erst mit grosser müh und arbeyt suchen müß. Darumb, mein allerliebster Gabriotto, gedenck, ob mich dise stuck nit billich beschweren!‹

Der ritter anfieng und sprach: ›Allerliebste junckfraw, wider das erst, so ir mir fürgehalten hand, kan ich euch nit ein gewisse sicherung zusagen. Dann so mich der allmechtig gott nit bewaren will, mag er mir wol hie in der statt mein end zuschicken. Ich getraw aber gott dem herren so wol, er werd mich yetz und zu aller zeit beleyten. Zu dem andren, aber, das ir meynendt, der künig mich nymmer von im lassen werd, darzu antwort ich, kein mensch auff erden mich nymmer erhalten mag also, das ich ewerem gebott zuwider sein wöll. Dergleichen sprechen ir, ich möcht mich die frantzösischen junckfrewlin lassen bereden oder mir ein ander lieb erwölen. O mein junckfraw, ich bitt, semliche gedancken außschlagen wöllen und mich nit achten, als ob ich solche wanckelmütige lieb trüg. Dann dieweil mir gott mein sinn und vernunfft bewaret, so würt kein ander mein hertz besitzen, dann allein ir. Dann ich euch vor allen creaturen diser welt lieben thun; das sond ir in ewigkeyt von mir erfaren. So aber ihr, mein allerliebste junckfraw, ye nit erlauben wend, will ich gern hie bei euch aller angst und nodt erwarten. Yedoch wann ir die sach im grundt erwegen, so mögendt ir ye mein meynung für die besser erkiessen.‹

Die junckfraw Philomena wol ermessen kundt, das der ritter in allem seinem fürnemen den rechten weg vor im hat Darzu bedacht sye auch den grimm ires bruders; dieweil er dem jüngling Reinharten also nachstallt, gedacht sye: Wie vil mehr würd mir mein bruder auffseher bestellen, so ich sein schwester bin! In den gedancken ir entlich fürnam, dem ritter ein jar lang zu erlauben, also sprach: ›Wo dein hertz nit anders gesinnt wer, edler ritter, ich dir ein jar lang erlauben wolt in Franckreich zu reyßen. Hiezwischen mögen sich vil ding zutragen und verlauffen. Deshalben ich dir, Gabriotto, erlauben will, wann es dir gefalt, das du urlaub von meinem bruder, dem künig, nemen magst. Jedoch solt du von hinnen nit ziehen, du seiest dann noch einmal bei mir gewesen.‹

Rosamunda als sye die wort vernam, kläglichen anhub zu weynen und sprach: ›O Philomena, allerliebste junckfraw, ich hatt all mein hoffnung auff ewer antwort gestellt; dann ich mich der wort, so ir geredt hand, uit versehen hett. Nun aber mag kein anders nymmermer darauß werden, dieweil ir Gabriotten ewer urlaub geben hand, dann das ich meinen allerliebsten ritter auch verlieren muß.‹

Philomena anfieng und sprach: ›Ach mein allerliebste Rosamunda, mir zweiffelt nit, du die sach baß dann ich erwegen und bedencken kanst. Ist nun Reinhart der ritter dir als lieb, als du sprichst, das ich gantz nit zweiffel, wie woltestu in dann in semlich gefar kunmen lassen, in der er sich seins leibs unnd lebens all stund besorgen müßt, und du dannocht seiner beraubt sein, deßgleich kein hoffnung in zu sehen nymmermehr haben möchtest? Darumb, mein Rosamunda, laß von deinem klagen und gedenck mich zu trösten, wie du dann allweg gethon hast!‹

Mit solchen und andren vil tröstlichen worten Philomena ihr liebe junckfraw Rosamunda bewegt, das sie auch gutwillig sich darein ergeben thet, wiewol es von in allen mit grossem unwillen beschah, als dann gut glauben ist. Als sye sich nun ein lange zeit mit einander ersprächt hatten, urlaub von einander namen, yeglichs wider sein straß gieng. Gabriotto seinem vatter, sobald er mocht, all verloffen sachen zu wissen thet.

 

43.

 

Wie Gabriotto und Reinhart an den künig ein urlaub begeren, das in der künig mit grossem unwillen zuließ, wie ir hören werdt.

Als nun Gabriotto unnd Reinhart irer allerliebsten junckfrawen halben kein sorg mehr hatten ihres fürnemens halb, begab sich eines tags, das der künig gutter ding was, auff dem schönen lustplatz seinem hoffgesind irer kurtzweil zusehen thet. Als es nun Gabriotten am füglichsten sein daucht, er mit sampt seinem gsellen Reinharten für den künig kam, mit züchtiger reverentz nach seines vatters underweisung anhub mit dem künig zu reden: ›Allergnedigster herr und künig, wir armen ewer gnaden diener beyd bitten euch, ihr wölt uns gnädiglich erhören und uns nun zumal ein freündtlichs urlaub geben. Dann wir endtlichs willens seind, einmal in Franckreich unser alt gesellschafft zu besichtigen.‹

Der künig, welchem des jungen ritters red nit wenig befrembdet, anhub und sprach: ›Fürwar, Gabriotto, mich befrembdt nit ein wenig, ob dir deiner red ernst sei oder nit. Dann ich meynt nit, das dir so trang an meinem hoff besehenen wer, das du dir understündest einen andren herren zu suchen, dergleichen deinem mitbruder Reinharten. Sagt mir doch, was euch zu einer solchen schnellen reyß bewegen thut!‹

Der ritter Gabriotto weiters anhub unnd sprach: ›Allergnädigster herr und künig, weder ich noch Reinhart umb gantz keiner ursach willen von ewern gnaden urlaub begeren, allein das wir ettlich unser freünd gern einest heymsuchen wolten. Darumb begerendt wir wie vor ein genädig urlaub von euch.‹

Der künig anhub und sprach: ›Gabriotto, ich bin sein noch gantz unbedacht, es were dann sach das dein vatter bei mir bleiben wolt und ir mir auch versprechen, in kurtzer zeit wider her zu kommen.‹ Reinhart gab dem künig kurtz antwort und sprach: ›Allergnädigster herr künig, die zeit also kurtz anzubinden unns nit müglich ist. Dann wir auff das wenigst ein jar oder zwey in Franckreich bleiben werden.‹

Als Reinhart solche wort zu dem künig redt, gedacht der künig in ihm selbs: ›Warlich es würt nichts an der sach sein das Reinhart Rosamunda lieb tregt, dieweil er understaht zwey jar von ir hinweg zu ziehen.‹ Anhub zu gedencken: ›Warlich es mag wol ein ursach sein, das Reinhart von meinem hoff stellet.‹ Der künig sagt: ›Reinhart, junger ritter, mir kumpt in gedancken, mit was rauchen worten ich dich vergangnen tagen angefaren hab, als ich dich bei Rosamunda in dem frawenzimmer sitzen fand. Du solt aber wissen, das mir solche wort nit in ernst heraußgefaren seind. Dergleich hab ich mit Gabriotten vatter geredt, das er dich davon ziehe. Nun aber kan ich wol gedencken, wo du also in liebe gegen Rosamunda behafft werest, du würdest dich nit also ein lange zeit begeben von ir zu sein. Darumb, mein Reinhart, wo das ein ursach deines hinwegziehens ist, so bleib frölich hie! Ich soll dir nichts mehr in dein sach reden.‹

Reinhart gedacht in im selbs: ›O gott von himmel, solt ich wissen, das wort unnd werck gleich außgiengen, mich solt das sterckst pferdt, so in Engelandt ist, nit von hinnen bringen noch ziehen.‹ Als nun der ritter Gabriotto des künigs meynung verstanden hat, ward er von gantzem hertzen erfrewt und gedacht: ›Nun wend all mein anschleg glücklich zu end gon.‹ Zu dem künig sprach: ›Allergnädigster herr, dieweil ich vernimm, das wir beid ein semlichen gnädigen herren an euch haben, so bitt ich von wegen unser beyder, ir wöllendt uns dieser reyß vergunnen. So versprich ich dagegen für mich und meinen gsellen, das wir beyd innerthalb einem jar wider in Engelandt sein wöllend. Unnd so uns müglich wer in einem monat wider zu kummen, es soll beschehen.‹

Reinhart seinen gesellen lang zeit nye also gern hort reden, dann da er im sein ziel also kurtz steckt. Der künig dem jungen ritter antwort und sprach: ›Gabriotto, so dein vatter hie bleiben will, so sey euch beyden ewer reyß vergundt. Doch wöllend euch auff das firderlichest wider herfügen!‹ – ›Das soll geschehen,‹ sprach Gabriotto, ›on all irrung.‹

Damit urlaub von dem künig namen, sich mit aller nodtdurfft zu irer reyß schickten, damit ir heymfart dest ehe wider käm; dem alten ritter Gernier alles, so sich mit ihn unnd dem künig verloffen hat, zu wissen thetten. Des ihm Gernier guten mut nam, hoffet, die sach sich noch zu dem allerbesten enden solt. Wiewol in seines sons hinwegscheyden nit grosse freüd bracht, noch meynet er ein solchs baß dann ein bösers zu gedulden. Also sich die beyden ritter zurichteten, das sye den nechst zukünfftigen tag darvon wolten. Dann eben zu derselben zeit ein schiff in der englischen port stund, so in Franckreich faren wolt, wie ir hernach hören werdt.

 

44.

 

Wie die beyden jungen ritter urlaub von iren liebsten junckfrawen namen, und was sye dem alten ritter nach irem abscheyd empfohlen hand.

Demnach und die beyden ritter all ir notdurfft, so ihn zu irer reyß notwendig was, fertig gemacht hatten, seind sye on alle forcht zu iren allerliebsten junckfrawen gangen, welche sye bei andren junckfrawen in der alten künigin palast fanden, hand also die alt künigin sampt allen andren junckfrawen gesegenet, die all gemeynlich von ires abscheyds wegen bekümmert waren.

Philomena die junckfraw bald irer vertrawten Laureta zu ir rüffet, sye zu Gabriotten dem ritter schicket, das er gedecht unnd nit von land schied, sye were dann zuvor bei im gewesen; unnd damit aber das bald geschehen möcht, so solt sye die beiden ritter in iren wurtzgarten füren; da wolt Philomena sampt Rosamunda zu ihn kummen. Laureta sich nit lang saumet, zu den beyden rittern kam, inen der junckfrawen willen ansagt. Sye beyd mit ir giengen in iren wurtzgarten, da sye der junckfrawen mit grossen freüden warteten. Die junckfrawen urlaub von der alten künigin namen, beyd mit einander in den wurtzgarten zu iren rittern kamen.

Philomena so bald sie iren ritter ersach, erbermblich anhub zu weynen und sprach: ›O Gabriotto, das ich den tag deines hinwegscheydens ye erlebt hab! Ich förcht, du werdest mein in Franckreich bald vergessen haben.‹ – ›Junckfraw‹, sprach Gabriotto, ›ich bitt euch, mich semlicher wort vertragen wöllendt; dann ihr mir mein hinfart darmit noch harter und schwerer machen. Nun seind ihr doch meiner liebe so gantz sicher, das mich wundert, was ir doch damit gemeynen. Was soll ich viel bewerens, dieweil mir mein hinwegscheyden des genugsam bezeuget! Aber ich hoff zu gott, ehe dann ein halb jar verscheinet, ich wöll euch, mein allerliebste junckfraw, wider mit lieblichen augen ansehen. Dann ich dem künig ein solchs versprochen hab.‹

Philomena von des ritters worten nit wenig trosts empfahen thett, als sye hort, das Gabriotto sein ziel also kurtz gesetzt hat; dergleich Rosamunda nit minder freüd empfieng. Philomena die junckfraw irem ritter einen köstlichen guldinen ring schanckt. ›Nimb hin disen ring,‹ sprach sye, ›mein hertzliebster ritter; darbei biß mein zu aller zeit ingedenk! Dann so du ihn herwider bringst, so mag ich wol sprechen, das du mein nye vergessen habest.‹ Gabriotto der junckfrawen trewlich versprach, er ir zu aller stund ingedenck sein wolt, und zu einem zeychen wolt er den ring in irem beiwesen anstecken und nymmer vonseiner handt lassen kummen, es wer dann sach, das er wider zu ir käm.

Damit die beyd einander freündtlich umbfahen thetten, einander mit betrübten hertzen begnadeten; dergleich auch Reinhart und Rosamunda mit bekümmerten hertzen einander letzten und gesegneten. In dem Gernier, Gabriotten vatter, zu den zweyen jungen rittern kam in beisein irer liebsten junckfrawen, sye zu beyder seit freündtlich tröstet. Darnach die drey ritter mit einander zu dem schiff giengen.

Gabriotto zu seinem vatter sprach: ›Mein hertzliebster vatter, dieweil sich unser sach also schicket, so bitt ich dich, du wöllest dich bei weilen zu unsern lieben junckfrawen thun unnd sye in unserm abwesen trösten. Dergleich so dir zu zeiten brieff von uns werden, würstu ettlich gantz schneeweiß darunder finden. Auff welchen du dann ein rosen gemalt sihst, die gib Rosamunda; welche aber mit einer kronen gezeychnet seind, die gehören meiner allerliebsten Philomena. Darzu bitt ich dich, du wölst uns allzeit wissen lassen, wie es umb dich und unser junckfrawen stand. Das wend wir auch nach unserm vermügen thun, wie offt wir bottschafft haben mögen.‹ Der vatter seinem son versprach, seinem begeren nachzukummen.

In dem die zeit kam, das man zu schiff bließ. Gernier die beyden jungen gesegnet. Mit dem sye in das schiff tratten, mit grossem leyd von dannen schifften. Gernier an dem port stund, in manchen segen nachwünschet. Dergleich die beyden junckfrawen zu dem obristen in dem küniglichen palast stunden, dem schiff mit grossem jamer nachsahen, manchen hertzlichen seüfftzen und süsen segen ihn nachhin sandten, so lang biß sye das schiff nit mehr gesehen mochten. Demnach die übrig zeit mit trawren und klagen vertriben, biß sye zuletst mit irer zukunfft wider getröst wurden. Als nun Gernier das schiff nit mehr sehen mocht, zoch er trawrig und gantz bekümmert wider gen hoff. Dann im der groß unfal, so den edlen rittern begegnen thet, gäntzlichen vor was, wie irs dann nachmals vernemen werdt. Dann in groß ungefell auff dem mör zuhanden stieß, also das sye kümmerlich mit irem leben davonkamen.

 


45.

 

Wie den beyden jungen rittern ein grosse fortun auff dem mör begegnet, in grossen sorgen irs lebens stohn musten.

Das unstet und wanckelmütig glück sich noch nit benügen ließ an dem schmertzlichen unnd trawrigen abscheyd, so es den zweyen edlen rittern zugefügt hat, auch die edlen und züchtigen junckfrawen noch in vil mer leyd und schmertzen setzet; dann nit lang nach dem abscheyd der edlen jüngling inen eine fast leydige und schwere bottschafft von inen kam. Wie aber das geschach, ir kürtzlich verston sollendt.

Als der jüngling Gabriotto auß Engelandt faren thet, nam er mit im zwen schöner englischer hund, welche er dem künig zu Franckreich gebracht wolt haben, im die für ein beüt verehret. Als sye aber mit ihrem schiff kamen in das möhr, entstund ein sorglicher grosser wind. Derselb das schiff mit grausamen wellen umbgeben thet, dardurch alle die, so in dem schiff waren, in grossen sorgen stunden, zum offternmal gott den allmechtigen anrufften. Zuletst der wind das schiff dermaßen erwischet, mit gewalt an einen felsszen so mit grosser ungestümigkeyt werffen thet, also das es sich von einander reyssen must. Alle die, so in dem schiff waren, mit grosser not in ettlich barcken, so an das schiff gebunden waren, sprungen, auch ettlich auff brittern außschwammen; dann sye nit sunders ferr an das landt hatten. Das gut aber, so in dem schiff gewesen war, alles zu grundt gieng; allein ein yeder seiner barschafft acht nam, so im anderst so vil zeit werden mocht. Die beiden hund aber nit außschwammen, sunder sich mit kläglichem geschrey an dem felßen erhalten theten, biß sich der ungestüm wind yetz gestillet. Als nun Gabriotto sampt Reinhart mit grosser angst und nodt das landt erreycht hatten, erst an ihre hund gedachten, aber deren zu bekummen sye sich gantz verwegen thetten, deßhalben in grossen unmut von newem kamen.

Nun aber mocht das leyd, so inen zuhanden gangen was, ihren allerliebsten junckfrawen nit verborgen bliben, damit sye auch dest mer betrübt würden. Sich von ungeschicht begab, das ein ander schiff, so in Engelandt faren wolt, noch bei den felssen anckern must, darauff sich die gedachten hund erhulten. Dieselben yetz der hunger bezwingen thet, das sye sich in das mör wagten, dem angeanckerten schiff zufuren. Als ir nun der schiffherr gewar ward, mit ersten nit erkennen mocht, was es wer, so lang das er der köstlichen halßband an inen gewar ward, wol erkannt, das es hund weren, die man hoch geacht hett, was wunders sye doch dahin getragen het, inen zuhandt in das schiff halff, also mit ihm gon Lunden furt. Das schiff so bald nit an das landt kam, die beyden hund gon hoff lieffen, mit ihren geberden sich dermassen erzeygten, das menglich gedacht, die sach nit recht umb die beiden ritter ston kündt.

Semlichs bald für den künig kam, der sich der mähr nit gnug verwundren mocht, bald an das port schicket, ob villeicht die beyden ritter kummen weren. Als nun die, so von dem künig befelch hatten, den beiden rittern nachfragten, kundt ihn nyemandts kein bescheydt nit geben. Der schiffherr sunderlich von wegen der hund gefragt ward, der dann alle ding, wie sich die verloffen hatten, erzalet. Das ward dem künig auch verkündet, die schiffleüt für in fordern ließ.

Als sye nun beschickt und für den künig kamen, aller sach von dem künig erfragt wurden. Der künig anhub und sprach: ›Ir herren, ich hab verstanden, wie ir heüt an unserm port ankummen seind unnd namlich zwen hund mit euch bracht, welche vor wenig tagen von zweyen unsern rittern hinweggefürt worden seind der meynung, das sye die dem künig zu Franckreich geschenckt wolten haben. Nun aber mögendt wir all nit wissen, wie es umb die beyden ritter stand, dieweil die hund kummen unnd sye nit kummen seind. Darumb ist mein beger an euch, wo ir der sach wissen trügen, wöllendt uns nichts daran verhalten, damit wir auß dem argwon kummen mögen.‹ Die kauffleüt und schiffherren gemeynlich anhuben und sagten dem künig also, wie ir dann oben gehört hand. Ihm under andren anzeygten, das sich die hund irs bedunckes die zeit her auff dem felßen erhalten hetten; dann inen sunst nit müglich gewesen wer also lang auff dem mör zu schwimmen.

Der künig zuhand befalch ettlichen seinen schiffleüten, mit parcken und andren kleinen schiffen an das ort zu faren, den felsszen zu umbfaren, auch darauff zu gon, soweit in müglich wer, mit schreien und rüffen zu versuchen, ob sye doch deren ritter keinen darauff funden. Das alles nach des künigs befelch geschehen thett; aber umbsunst was. Zuletst mit ettlichem zeüg in das mör wurffen, wol befunden, das ein schiffbruch da geschehen was. Das alles sye dem künig ansagten. Der künig nit wenig unmut davon empfahen thet.

Das geschrey gar bald dem alten ritter Gernier fürkam; bedarff auch nyemandt fragen, ob er nit tausentfeltig leyd davon empfangen hab, dieweil er seinen einigen son also ellendtlich vermeynt verloren haben. Von stund an zu Philomena der junckfrawen kam, die er mit seiner zukunfft erstlich erfrewen thet. Als sye aber die leydig bottschafft von im vernam, so kläglichen anhub zu weinen und klagen, das sye Gernier mit ir bewegt zu weinen. In dem Rosamunda die junckfraw von ungeschicht auch kam, in ein getrewe gesellin in ihrem leyd gab.

Philomena anhub unnd sprach: ›O du mein allerliebster ritter Gabriotto, wie bist du so schnell gewesen zu deinem schaden zu eylen! Ach der verfluchten stund, in deren du disen raht mit dir selb beschlossen hast! Nun mag ich wol klagen den tag, in welchem ich dich mit ersten erkennt hab, dieweil ich doch ein einige ursach deines verderbens unnd ellenden tods bin gewesen. Warumb hab ich in dein hinwegscheyden verwilliget, dieweil du mir doch allen gewalt gabest! Warumb bin ich nit bei dir bliben und sampt dir und deinem liebsten gesellen umbkummen und den todt erlitten! Mein sterben solt mir nymmer also wehe haben gethon.‹ Rosamunda, als die verstund die ursach der klag irer liebsten junckfrawen, bitterlichen anhub zu klagen iren liebsten Reinharten.

Als nun der gut alt ritter Gernier die beiden junckfrawen so gantz kläglich geberen sah, sye, so best er mocht, anhub zu trösten. Als er aber solchs alles befand umbsunst sein, mit betrübtem hertzen von ihn schied, täglich an das port des mörs gieng, ob er doch nirgendt gewisse bottschafft vernemen möcht, wiewol er nach der schiffleüt sag kein ander gedencken hat, dann sein son wer in dem mör versuncken. Deshalb ein lange zeit mit weynen und klagen verzeret. Deßgleich die edlen junckfrawen ein harte zeit hatten, biß sich zuletst das glück über sye erbarmet, inen all ir klag in freüd verkeren thet, wie ir es hernach gründtlich bericht werden solt.

 

46.

 

Wie die beyden jungen ritter iren allerliebsten junckfrawen bottschafft thund, dardurch sye von newem erfrewt werden.

Als nun Gabriotto und Reinhart yetzund in Franckreich kummen waren, ires schreckens gantz vergessen hatten und yetzund mit andren rittern und edelleüten mancherley freüd und kurtzweil suchten, doch under andrem irer allerliebsten junckfrawen nye vergessen theten. Sich eines tags begab, das sye mit einem alten ritter auff ein halbe tagreyß von Pariß auff einen seinen sitz ritten, ettlich tag mit beyßen, jagen und fischen ir zeit vertriben. Als sye nun eines tags sich fast uff dem gejäg geübt hatten, also das sye fast müd heym kamen, das nachtmal namen; demnach die speiß abzudewen mit dem ritter in einem schönen garten spacieren giengen.

Der jung ritter Reinhart unter andrem lust, so in dem garten war, ein schöne roßenheld ersehen thet. Im sein allerliebste junckfraw zu gedancken kam; allein sich zu dem roßenheld füget, under andern schöne roten roßen eine mit seer bleycher farb erblicket. Dieselb an einem ort stund, da sye aller rauher lufft anwehet, darzu sye die sonn mit irer hitz den gantzen tag anscheinen mocht. Der ritter von diser roßen auß der maßen seer betrübt ward, anhub zu gedencken: ›O du mein außerwölte Rosamunda, warlich dise roß gibt mir deiner gestalt ein gnugsame anzeygung. O gott, wiewol ich weyß, das du nun zumal mit manchem trübseligen wind angewehet würst, dieweil dir verborgen ist, wie mirs in Franckreich goht, so würst du auch on zweyffel täglich von dem künig angeschinnen, der dann ein ursach unsers scheydens gewesen ist. Dann ich weyß, so er dich anblicket, er dich allzeit unsers scheydens ermanet, dardurch dir on zweyffel dein schöne farb, die vor alle junckfrawen übertroffen hatt, erbleychen muß.‹

Mit solchen gedancken Reinhart den gantzen abent vertreiben thet, so lang das man zu bett gieng, in solchen gedancken entschlieff. Deßhalben im ein schwerer unnd harter traum zustund; ihn gedaucht, wie er sein allerliebste junckfraw in Philomena kammer seh, unnd die beyden junckfrawen von im unnd Gabriotto redten; in dem Gernier mit trawrigem angesicht zu in käm, in yeder hand ein große kettin trüg, mit weynenden augen zu den beyden junckfrawen sprach: ›O ir züchtigen und edlen junckfrawen, mir ist leydt, das ich diß mein ampt an euch vollbringen muß.‹ Damit ein scharpff schneydendt schwert nam, die beyden junckfrawen durch ire edlen hertzen stach, aber ihnen an ihrem leben nit schaden bracht, wiewol sye grossen schmertzen davon erlitten. Demnach Gernier, der alt ritter, die kettin nam, die beyden junckfrawen zusamen an ein grosse seulen binden thet, mit einem malhenschlossz hart zusamen verschloß, also sprach: ›Dises schlossz und bandt nyemandts macht hat auffzulösen dann mein son Gabriotto und Reinhart sein gesell.‹ Damit aber diß dest sicherer verhüt würd, legt er die beyden hund, so sye verloren hatten, zu in, damit, so yemandts sye von solchen banden lößen wolt, das sye von den hunden abgetriben würden. Demnach Gernier mit weynenden augen von in gieng, die züchtigen junckfrawen also in leiden unnd schmertzen behafft bei den grausamen hunden sitzen ließ, die mit jämerlicher klag ir zeit vertriben, iren lieben rittern umb hilff zuschruwen. Reinhart aber daucht sich so weyt von in sein, das er sye keinerley weg trösten mocht, wiewol ers zum dickern mal versuchet. Sich so fast in seinem schlaff übet, das er davon erwachet, den übrigen theyl der nacht mit seüfftzen unnd klagen zu end bracht.

Da nun der tag anbrach, Gabriotto auffstund; dann sein gewonheyt nit was lang zu schlaffen. Lang in der kammer hin und her gieng, das er Reinharten schlaffen meynt, in nit wecken wolt, wiewol er manchen schweren seüfftzen von im hören thet; aber alles im in dem schlaff geschehen meynet, so lang das sich Reinhart mit einem schweren unnd grossen seüfftzen auff ein seiten warff. Gabriotto des ein klein schrecken empfieng, zu seinem gsellen kam, also sprach: ›Was ist das, Reinhart? Was bedeüten die schweren und grossen seüfftzen, so du von deinem hertzen gon laßt? Ich bin lang in der kammer umbgangen, hab dich gemeynt noch mit dem schlaff beladen sein, so lang biß ich das schwer seüfftzen von dir vernummen hab. Stand auff unnd laß uns kurtzweil in den grünen feldern suchen! Villeicht würt dir dein schwermütigkeyt benummen.‹

Reinhart sprach: ›O mein Gabriotto, mein schwermütigkeyt mir mit keiner kurtzweill benummen werden mag. Ich glaub auch, wo ich dir mein anligen entdecke, du werdest sampt mir in grossem trawren ettlich zeit vertriben.‹ Gabriotto von im die ursach seines trawrens begert zu wissen. Des ihm Reinhart nit versagen wolt, die ursach seines traums im zu wissen thet, auch was im des andren tags mit der roßen begegnet wer.

Als nun Gabriotto von seinem gsellen aller sach bericht ward, in ihm selb gedacht: ›Fürwar die ursach meins gesellen trawren nit umbsunst ist. Ich glaub auch on zweiffel, diser traum nit on ursach beschehen sei.‹ Yedoch er ihm ein hertz fasset, zu seinem gsellen sprach: ›Nit also, mein Reinhart! Der sachen würt noch guter raht funden. Stand auff, so wend wir raht suchen, damit wir in kurtzer zeit erfaren, wie es umb unser allerliebsten junckfrawen stand, die ich on zweiffel hoff noch frisch und gesundt sein.‹

Also ließ sich Reinhart von seines gesellen worten ettwas trösten, auffstund. Mit einander giengen an ein heimlich ort; ein yeder seiner allerliebsten junckfrawen einen brieff schreyb auff gantz weiß. Gabriotto auff den seinen ein schöne vergulte kron machen ließ, Reinhart auff den seinen ein roßen, wie sye dann solchs mit Gernier dem alten ritter verlassen hatten. In disen brieff schriben sie allen unfall, so in auff dem mör begegnet was. Sye schriben auch iren junckfrawen, das sie in irem abwesen sich gegen menglich frölich solten beweisen, damit sye nyemandts ursach geben, sie zu verargwonen irs abwesens halb; baten sie auch hiemit, iren nit zu vergessen. Als sie nun nach irem willen ein schiff fanden, so in Engelandt faren wolt, sie einem getrewen kauffman die brieff überantworten mit ettlichen schönen kleinoten, so sye iren liebsten junckfrawen auß Franckreich zu einem krom sckickten; dem kauffmann befahlen, die ding dem ritter Gernier treuwlich zu überantworten. Das alles in kurtzer zeit nach irem begeren vollbracht ward, wie ihr hernach hören werdt.

Als nun Reinhart und Gabriotto wider zu irem alten ritter auff sein geseß geritten waren, wider ir zeit mit mancherley kurtzweil zu vertreiben, Reinhart wider sein altes wesen anfieng. So er sich von Gabriotto verstelen mocht, an das ort kam, da die roßen stunden; acht nam, wann sich doch die farb an der bleychen roßen ändren wolt; dann er endtlich meynet, sie im sein allerliebste junckfraw bedeütet. Zuletst aber, als er sie fand gar verrisen und den butzen on bletter ston, nam er im erst ein newe fantasei für, gieng ein klein davon, setzt sich under einer linden an ein schattigs ort, fieng da an sein allerliebste junckfraw als eine, die yetzundt dem todt ergeben wer, zu klagen. Nam im auch endtlich für, da dannen nit zu kummen, sunder von seiner allerliebsten junckfrawen willen zu sterben; das dann auch beschehen wer, wo Gabriotto und der alt ritter in nit davon abgewendt hetten.

 

47.

 

Wie Gabriotto seinen liebsten Reinharten einen halben tag lang verloren hat; derhalben er und der alt ritter in mit bekümmertem hertzen suchten.

Gabriotto, der edel ritter, an einem tag vom morgen an seinen gesellen Reinharten verloren hat, kundt in an keinem ort finden. Zuletst in den garten kam, in bei den rosen suchet, aber nit fand. Des er im grossen kummer nam, wider auß dem garten gieng, zu dem alten ritter kam, im sein anligen seines gesellen halb zu wissen thet. Des der ritter auch betrübt ward; von newen anhuben Reinharten zu suchen. Aber alles umbsunst was, sich biß auff den mittag verziehen thet. Also kein ort in dem gantzen geseß was, das sye nit durchsucht hatten, allein under der linden, so in dem garten an einem ort stund. Sye mit einander zu red wurden, sye wolten in außerhalb dem garten und hoff suchen, ob er villeicht ettwann leg unnd schlieff.

Als sye yetz nun lang umbhergangen unnd umbsunst gesucht hatten, sye zuletst außerhalb des gartens an das ort bekamen, da Reinhart under der linden saß. Der alt ritter so nah an der mauren des gartens gangen was, das in daucht, er hett ettwas in dem garten gehört; Gabriotten zu im wincket. Stillschweygendt sich der mauren nehern thetten. In dem Gabriotto vernam, das Rosamunda genent ward; nit lenger verziehen wolt, mit dem alten ritter in den garten an das ort gieng, da sie Reinharten in grossem jamer mit schweren gedancken beladen fanden. Der ir erstmals nit warnam; dann er sein klag so gantz hertlichen fürte, das er nyemandts warnam. Gabriotto zu im under augen stund.

Des Reinhart seer erschrack; yedoch sein klag für sich füren thet, anhub und sprach: ›O mein getrewer und lieber bruder, ich bitt, mich an meiner klag nit wöllest verhindern unnd mich also hie in meiner rhu lassen sitzen. Dann mir hinfür zu leben nit mehr liebet, dieweil ich weyß mein allerliebste junckfraw von diser zeit gescheyden sein. Des ich dann ein gewisse ursach bin; dann ich weyß sie sich nach meinem abscheyd dermaßen gekrenckt haben, das sie darumb ir edels leben hat müssen geben. Dasselb ich ir in keinen weg nymmer vergelten mag, es sei dann sach das ich auch also in trauren und klagen mein seel zu der iren schick. Zu dem hab ich mir dises ort außerlesen.‹ Mit disen worten Reinhart sein red endet.

Gabriotto nit wenig von den worten seins gesellens betrübt ward; dann er meynt, Reinhart des gewisse bottschafft hette. In im selb gedencken ward: ›O gott, ist dem also, wie Reinhart sagt, on zweyffel so ist mein allerliebste Philomena mit grossem und schweren leyd umbgeben, dieweil sie einander also lieb gehalten hand.‹ Anhub, zu seinem gesellen sprach: ›Mein Reinhart, ich bitt dich zu dem ersten, du wöllest dir den todt deiner junckfrawen nit also schwer lassen anligen, das du darumb dein leben auch verlassen woltest. Was möcht sie dein todt gehelffen! Sag mir doch, durch wen dir solichs zu wissen worden sei! Es möcht villeicht ein andre Rosamunda und nit die dein sein.‹ – Antwort Reinhart: ›O Gabriotto, ich sorg, ich sei ires todts und sterbens vil zu gewissz. Dann mich die gestalt der roßen nit betrogen hat; so ist mir auch der draum, so ich unlang gehabt hab, ires todts ein gewisse anzeygung.‹

›Hast du kein anders wissens‹, sprach Gabriotto, ›dann mit der roßen unnd dem draum, so bist du on zweyffel betrogen.‹ – ›O Gabriotto‹, sprach Reinhart, ›die verkerung der gstalt der roßen hat mich nit betrogen. Dann als ich sie mit erst in dem garten under andren rosen ston fand, kam mir gleich in mein gedancken, sie Rosamunda die junckfraw bedeüten solt. Demnach sie under andern roten roßen von tag zu tag ye mehr bleycher ward, biß sie zuletst auch irer bletter gantz beraubt worden ist, das mir das verderben meiner allerliebsten junckfrawen anzeygen thut.‹

Antwort Gabriotto: ›Mit was dorheyt, Reinhart, du umbgast, kan ich mich nit gnug verwundren, dieweil ich von dir vernimb, das du dich ein einige blum laßt aller deiner freüd berauben. Meynst du, ein blum in Franckreich einer junckfrawen in Engelandt zu gleichen? Ist nit das die eygenschafft einer yeden blumen, so sie schier verderben und abrisen will, das sie zuvor ir farb verliert? Du hast mich schier gleubig gemacht. Dann ich meynt, dir wer ein gewisse bottschafft kummen, wiewol mich nit wenig verwundren thet, das mir mein vatter nit ein semlichs zugeschriben het. Ich bitt dich, stand auff und laß uns ander kurtzweil suchen. Woltest du dir semlich fantaseien fürnemen, so sag ich dir, möcht wol dein lieb bei lebendigem leib sterben. Was meynest, das ihr Rosamunda gedencken würd, wann sie dich in einem solchem leben wißt? Fürwar sie würd dich gleich andren für einen narren und tollen menschen achten.‹

Der alt ritter, so bei ihn was, Reinharten auch mit worten straffen ward, also sprach: ›Ritter, mir ist verborgen die ursach deiner klag und fürgenummenen trawrens. Aber soweyt ich mich nach Gabriotten red darinn bedenck, so beduncket mich warlich, du ein grosse thorheyt vor dir habest, dieweil du dir selb also von blumen und treümen ein ursach fürnimbst. Stand auff und erweg den stand, in welchem du yetz bist, und laß die blind liebe nit also über dein ritterlich gemüt herrschen! Gedenck, zu was grossen spott du kummen würdest, wo man die ursach deiner klag vernemmen würd! Es würden dich alle edlen ritter verspotten, darzu die edlen unnd züchtigen frawen und junckfrawen über deiner thorheyt mußen lachen; ja den jungen kinden möchtest du spottens nit entrinnen.‹

Mit disen und andren worten sie den jungen ritter also schamrot machten, das er nit wußt, was er darauff antworten solt; sich bekennen mußt alles sein fürnemmen ein grosse thorheyt sein, uffstund, inen beyden danck saget irer leer unnd straff. Dem ritter nit anderst was, dann wer er von dem schlaff erwachet. All drei mit einander zu feldt ritten, mit weydwerck mancherley kurtzweil triben. Demnach der alt ritter den jungen ritter Reinharten offt mit der roßenhürst schamrot machet. Also lange zeit auff dem geseß freüd unnd kurtzweil suchten, zuletzt wider gen Pariß ritten.

 

48.

 

Wie dem ritter Gernier die brieff kummen von seim son und Reinharten; das er bald den edlen junckfrawen zu wissen thut, frölich und wol zu mut seind.

Ir hand gehört, wie Reinhart unnd Gabriotto ihr zeit in Franckreich vertriben. Nun wend wir wider kummen an die schönen unnd züchtigen junckfrawen, welche keinen trost nye empfangen hatten, sunder gäntzlich glaubten, ire beiden ritter im mör versuncken weren, derhalb sie ir zeit lang in trawren und klagen verzerten.

Als sich nun das glück ir anfieng erbarmen, fügt es sich, das die kauffleüt mit gutem wind an dem englischen port ankamen, von welchem oben meldung beschehen ist. Nit lang stund, dem ritter Gernier zu wissen kam, wie das ettlich frantzösisch kauffleüt in ihrem englischen port ankummen weren. Gernier sich nit lang saumet, an das port reit, da er die kauffleüt nach aller sag finden thet, deren er ettlich, so von Pariß waren, fast wol erkannt. Zu den er sich füget, sie freündtlich empfieng, demnach fragt, ob in neüt von seinem son zu wissen wer. ›Ja sicher,‹ sprach der ein, ›vil guts. Er hat mir auch ettlich kleinot und brieff geben, euch die zu überantworten.‹ Als der gut alt ritter den kauffmann also reden hort, vor grossen freüden nit wußt, was er in zu antwort geben solt, nit lenger warten mocht, urlaub von inen nam.

Den beiden junckfrawen die frölich bottschafft nit lenger verhalten wolt, sich zuhandt zu Philomena gemach füget, anklopffet, von ungeschicht Philomena und Rosamunda bei einander fand: in irem alten wesen einander ir leyd klagten. Als sie aber den alten ritter also frölichs angesichts erblickten, dann es lang nit sein gewonheyt gewesen was, ettwas freüd von seiner zukunfft empfiengen. Der in zustund der beiden jüngling wolfart zu wissen thet; des die schönen junckfrawen mit unzalicher freüd umbgeben wurden, zustund der brieff von dem ritter begerten. Der er aber noch keinen hat; dann sein begirdt zu groß gewesen was inen die bottschafft zu verkünden, das er die brieff und kleinot nit an die kauffleüt begeren thet.

Des die beyden junckfrawen aber seer betrübt wurden; dann sie meynten, Gernier die ding erdicht het, damit er sie von irem trawren unnd klagen wenden möcht. Deßhalb Philomena anhub unnd sprach: ›O Gernier, mit diesem trost uns unser klagen unnd trawren nit benummen werden mag. Dann wir wol ermessen künden, warumb solchs geschehen thut.‹ Der ritter in die red so theür behalten thet, das sie im zuletst glauben gaben; in bitten thetten, die brieff auff das fürderlichest zu überkommen. Damit aber sie der ding gewiß weren, schicket Philomena ir vertrawte Laureta sampt irer magt mit dem ritter und seinem knecht an den port, da die kauffleüt ir güter außluden.

Als nun der kauffman, so die brieff hat, den ritter widerkummen sah, sich nit gnug verwundren mocht, das im der ritter nit zum ersten die brieff abgefordert hat, ihm fürnam stillzuschweygen und des ritters wort mit fleiß zu vernemen. Der ritter so bald nit zu im kummen was, anhub unnd sprach: ›Herr kauffmann, hab ich nit verstanden, wie ihr ettlich brieff haben, so mir zustanden?‹ – ›Ja‹, sprach der kauffmann, ›ich meynt aber sye wider in Franckreich zu füren, dieweil ir sie zuvor nit von mir hand wöllen empfahen und also stillschweygendt von mir gangen seind.‹ Damit im die brieff sampt den kleinotten überantwort. ›Das nempt nit zu ungnad,‹ sprach der ritter, ›dann mich also grosse freüd umbgab, als ich vernam mein son noch bei leben sein, das ich an kein brieff noch kleinot gedencken mocht.‹

Als er nun dem kauffmann mit höchstem fleiß gedanckt hat, sie auch batt nit hinweg zu scheyden, er wollt ihn vor gut gsellschafft halten, des sie im zu thun versprechen thetten, der ritter mit seiner gsellschafft wider heym kam, zu den beyden junckfrawen gieng, die dann sein mit grossem verlangen warteten, inen die brieff überantwort. Erst wurden sie mit grosser freüd umbgeben, von stundt an die handtschrifft irer lieben ritter erkannten. Inen auch bei disen kauffleüten wider schriben alles, das sich in irem abwesen verloffen hat, auch wie sie also lange zeit irenthalb in grossem leyd gewesen weren. Die junckfrawen demnach mit mehr freüd und kurtzweil ir zeit vertriben.

Das alles wend wir umb kürtze willen underlassen unnd sagen, was sich weyters mit Reinharten und Gabriotten in Franckreich verloffen hab. Dann es inen zuletst auch nit nach irem gefallen gon wolt, wie ir hören werdt.

 

49.

 

Wie der künig in Franckreich understund die beyden ritter zu verheyraten, des sie im aber gantz abschlugen.

Lange weil nem zu erzelen, mit was freüd und leyd die beyden jungen ritter das jar zu end brachten. Sie wurden auch an dem hoff zu Franckreich wol von yederman wol gehalten. Der künig auch nit anders meynt, dann ir bleiben würd hinfür in Franckreich sein; derhalb er im fürnam, Gabriotten mit einem weib zu versehen: vermeynt, so ers zuwegen bringen möcht, Gernier würd auch nit lenger in Engelandt bleiben, sunder wider in Franckreich bei seinem son wonen. Des künigs fürnemen aber gantz umbsunst was.

Eins tags er nach Gabriotten schicket, also mit im anhub zu reden: ›Junger ritter, uns gefalt wol dein widerfart, und so es deinem vatter gefallen wolt, uns ein sundere freüd wer, so or sich auch wider zu uns füget. Damit aber dein vatter vernem, wie wol du von uns gehalten würst, so ist mein entlich will und meynung, dich mit einer wolgebornen frawen zu begaben, so auch gott mit schöne irs leibs und zeitlicher narung reichlich begabt hat.‹ Der ritter dem künig schnell antwort gab, wie sein sinn und will nit wer in Franckreich zu bleiben, sunder, so bald es ymmer sein möcht, wolt er wider in Engelandt zu seinem vatter faren. Dann er im nit lenger dann ein jar erlaubt hat; solt er dann über die zeit außbleiben, so möcht sein vatter dardurch in angst und nodt gesetzt werden. Deßhalb wer sein bitt ihm zu verziehen und in solcher anmutung zu erlassen.

Als nun der künig des ritters willen und meynung verstanden hat, wolt er nit weiter mit im davon reden; er nam im aber für mit ettlichen jungen edlen zu reden, so der junckfrawen verwandt, im auch sunder gut gsellschafft hielten, ob doch die selben ettwas an im vermöchten. Der künig zuhandt die gedachten jungen edlen beschicket, in sein anschlag zu verston gab, sye damit batt, das sie sich freündtlich mit dem ritter hielten, sagt in dabei vil guts und freündtschafft zu, wo sie es zuwegen brechten. Des sye im all trewlich versprachen: wo es müglich wer, wolten sie dem ritter so liebs thun, das er ihn willfaren müßt; sie meynten auch, es würd nit vil span haben; die junckfraw wer schon, wo sich dann der künig so freündtlich unnd gnädig gegen im erbeüt, was ihm dann weiter von nöten sein würd, dieweil in doch beyden an reichthumb nit manglet. So es sich dann schon zutragen wolt, das er seines gsellen halb nit bleiben wolt, so müßt man Reinharten auch dermassen mit einer schönen junckfrawen versehen, damit sie beide also verhafft bleiben mußten. Diser rahtschlag dem künig wolgefiel; sie damit batt, im entlich von nachzukummen. Das sie im versprachen, also urlaub von dem künig namen, iren anschlag machten, wie sie dem ritter zulieb gon wolten, damit sie in bereden möchten, ein weib zu nemen.

Als sie aber semlichs durch vil und mancherley sach versuchten und doch alles umbsunst gethon hatten, wie willig sie sich gegen dem ritter erzeygten, wiewol ers zu grosser freündtschafft annam, noch dannocht verfieng es nichts an ihm. Dann kein auff erden in von seiner allerliebsten Philomena wenden mocht.

 

50.

 

Wie die junckfraw auß anweißung irer freünd die beyden ritter zu gast lud, auch noch ein schöne junckfraw bei ir hat, welche meynt Reinharts huld zu erwerben.

Als nun der junckfrawen freünd verstunden, das sie sich umbsunst arbeyteten gegen dem ritter, erdachten sie einen andren anschlag, dardurch sie den ritter behemmen meynten, Sie giengen mit einander zu der junckfrawen, zeygten ir an des künigs fürnemen, auch wie sie den ritter nit darzu bringen möchten, ein weib zu nemmen; so hetten sie dem künig verheyßen semlichs zu thun; wo in dann an dem ort mißlingen solt, würden sie sich vor dem künig seer schammen müßen. Derhalb ir bitt an sie wer, das sie weg sind, damit sie den ritter zu ir lied; so wolten sie dann heymlich ston und warten; wann dann die nacht anbrech und sie also allein bei im ob tisch seß, wolten sie den ritter überfallen, erstmals gütlich an in muten, das er nach irem willen leben wolt; wo er sich sein aber ye widern wolt, sie in mit gwalt darzu nöten und bezwingen.

Auff solch anmutung die junckfraw iren freünden antwort und sprach: ›Ir mein allerliebsten brüder und freünd, mich wundert, ob euch der ding, so ir an mich begeren, ernst sei, dieweil ir wol in euch selb bedencken mögen den nachtheil, so mir in allweg darauß entston möcht. Mit erst will mir als einer junckfrawen nit gebieren, ein solchen jungen ritter zu laden, dieweil ich vatter und muterloß bin; es würd mirs auch der ritter zu grosser schand messen. Zum andren, das ir meynendt den ritter also zu bededigen, würt kein weg haben, dieweil ir so vil mit ihm versucht hand. So will ich auch nit gestatten, in mit gwalt dahin zu dringen. Was guter tag meynendt ir ich nach solchem zwang soll bei ihm haben? Würd fürwar kein anders, dann das ich stetig von im hören müßt, er wer gezwungen mich zu haben. Solchs mir dann ein schwere harte zeit sein würd. Darumb bitt ich euch all, wöllendt mich zuvor in disem anschlag bedencken. Dann welchen weg das loß fiel, so würd ich schwerlich darunder verdacht.‹

Als nun die junckfraw iren brüdern und freünden ihren willen gantz entdeckt hat, fiengendt sie an schwerlich über sie zu erzürnen, ir auch des künigs ungnad offt under augen schlugen, mit vil worten ir trewten sie zu verlassen. Damit sie die junckfraw dahin brachten, das sie in verwilligt irem raht zu folgen und sprach: ›Damit ich nit also gantz in ungnaden gegen euch stand, so will ich mich in ewern willen begeben, wie groß ich meinen ungewinn damit thun würd.‹ Des nun die freünd und brüder wol zufriden waren, der junckfrawen befahlen, so sie den ritter geladen und im ein stund angesetzt hett, so solt sie es in zwissen thun. Das alles sie in versprach.

Als nun ir freünd von ir gangen waren, schickt sie nach einer irer vertrawten gespilen, zeygt ir die meynung an. Derselben war baß damit dann ir; deßhalben sie ir rhiet dem also nachzukummen, dieweil ir so vil trost und zusagung von dem künig bescheh; derselb würd ir wol vor allem unrhat sein, so es darzu käm. In dem die junckfraw anhub zu betrachten, wie sie der sach einen anfang geben wolt. O Philomena, du edle junckfraw, solt dir diser anschlag zu wissen sein, fürwar du würdest ein newes leyd überkommen haben!

Eins tags begab sich, das die junckfraw zu kirchen gewesen was mit sampt irer gspilen. Als sie nun wider zu hauß gon will, bekumpt ir Reinhard unnd Gabriotto. Die ritter die beiden junckfrawen züchtiglichen grüßten, sie in herwider mit züchtiger geberd danckten. Die junckfraw mit schamhafftem angesicht anhub und sprach: ›Ir edlen zuchtigen ritter, so ir mir mein red nit in übel auffnemmen wolten, wer mein will ein bitt an euch zu legen.‹ Antwort der ritter Gabriotto: ›Züchtige edle junckfraw, wie möcht ein ritter oder ander mann so hartes gemüts sein, das er einer semlichen schönen junckfrawen ir bitten abschlagen solt, ich geschweyg, die zu undanck anzunemmen!‹

Die junckfraw anhub: ›Dieweil ich dann, edler ritter, gnad bei euch funden hab, so ist mein bitt an euch, ir wöllen den mornigen tag beyd mit mir das mal essen, damit, so euch die fart wider in Engelandt tregt, das ir auch guts von den frantzösischen junckfrawen sagen mögt.‹ Die beiden ritter sich ab der junckfrawen nit wenig verwundren thetten, yedoch in entlich fürnamen irem begeren nachzukummen. Gabriotto anhub und sprach: ›Jungfraw, wir bedancken uns der willigen ehrerbietung, dieweil mirs doch nymmer verdienen künden. Damit ir uns aber nit achten als ungütig jung unverstanden ritter, so seind wir willig bereyt, ewer gebott allzeit willig zu volbringen.‹ Damit sie es der junckfrawen in ir handt versprachen, von einander schieden.

Sobald die jungen ritter von den schönen junckfrawen kummen waren, allererst anhuben zu bedencken, warumb sie von den junckfrawen geladen weren. Gabriotto anhub und sprach: ›Reinhart, mir falt erst ein, was das freündtlich erbieten der junckfrawen bedeüten will; dann mich warlich bedunckt, ein auffsatz darinn verborgen lig. Im sei aber wie im wöll, so will ich ye meinem verheyßen statt thun. Understaht mir dann yemandts ettwas widerdrieß zuzufügen, er soll mich warlich nit schlaffen finden.‹ Also die beyden ritter entlich miteinander beschlusszen, irem verheyßen ein genügen zu thun.

Als nun die zeit kummen was und die junckfraw iren freünden die stund ernennt hat, die beiden ritter nach irer zusagung kamen. Die junckfrawen sie freündtlich empfiengen, demnach die tisch köstlich zubereyt warden. Mit freüden zu tisch saßen, die zeit mit vil kurtzweiliger schimpfflicher red vertreiben thetten. Wiewol sich die beyde ritter ettwas besorgten, noch thett ir keiner dergleich, damit sie die junckfrawen nit trawrig machten.

Als nun die zeit kam, das der junckfrawen freund zeit daucht ihrem anschlag nachzukummen, fügten sie sich heymlich in der junckfrawen hauß mit gewerter handt. Die ritter das heymlich gemürmel eins theils horten, sich auch glimpfflich in den handel schickten, von dem tisch auffstunden, in dem sal auff und ab giengen, mit unerschrocknem hertzen ire widerpart warteten. Die sich nit lang saumpten, mit einem grossen rumor in den sal trungen. Die zwen unverzagten ritter sich zusamen an ein wandt stalten, beyde schwerter zu iren händen namen, also sprachen: ›Ir herren, warumb ir uns also mit einem rumor überlauffen, ist uns verborgen. Darumb begeren wir von euch zu wissen, was doch ewer fürnemmen sei.‹

Ein junger, welcher der junckfrawen bruder was, anhub und sprach: ›Ir unverschampten ritter, uns befrembdt seer, wer euch also zu meiner schwester erlaubt hat zu gon. Und namlich du, Gabriotto, ich beger sunderlich von dir zu wissen, in welcher meynung du hinnen seyest, ob du meiner schwester zu ehren begerest oder nit. Dann wo wir ein anders von dir vernemen, es solt dir on zweiffel nimmer gut thun.‹ Gabriotto sich kurtz bedacht hat antwort zu geben und sagt: ›Junger guter herr, ich bin deiner schwester weder zu schand noch zu laster nachgangen, so beger ich auch auff dißmal weder ir noch keiner junckfrawen zu den ehren. Mich würt auch dein stoltze red in kein weg dahin bewegen; darnach wissendt euch all zu richten! Welcher mich aber weiters treiben wolt, der müßt sich warlich mein erweren.‹

Als nun der junckfrawen freünd den ritter also horten reden, gedachten sie inen wol, das da kein anders sein würd, oder sie müßten aber mit grossen schanden weichen. Derhalben sie gemeynlich zu iren wehren griffen, auff die guten jungen ritter schlugen, so best sie mochten. Gabriotto und sein gsell sich auch nit lang saumpten, ire schwerter zu beden händen namen, sich so ritterlich werten, das sie bald iren zweyen ir köpff der massen zerhackten, also das sie kaum zu dem sal hinaußgesahen zu kummen. Die ander drey noch ein kleine zeit stunden, biß einer under in von Reinharten durch sein halß gehawen ward, das er todt zu der erden fiel. Da das die letsten zwen ersahen, zuhant flucht gaben. Die junckfrawen in solchem rumor auß dem hauß fluhen.

Also gieng Reinhart und Gabriotto on alle irrung auß dem hauß zu irem wirt, bezalten dem alles, so sie bei im verzert hatten. Am morgen frü ritten sie on alles urlaub auß der statt Pariß den nechsten wider auff Engelandt zu; dann sie wol gedachten, irs bleibens in Franckreich nimmer sein würd. Als nun morgens der künig vernam, das sie hinweg waren, het er die ursach gern gewißt, die er aber erst nach langer zeit erfaren thett. Hiemit im der künig wol gedacht, der ritter keiner mehr in sein landt kummen würd.

 

51.

 

Wie Gabriotto und Reinhart in grossen freüden unnd gutem wind wider in Engelandt schifften.

In kurtzen tagen die zwen edlen ritter wider an das mör kamen, zu allem glück ein schiff funden, welchs in Engelandt faren wolt. Daruff sie saßen, mit gutem wind in kurtzer zeit in Engelandt ankummen thetten. Das bald Gernier dem alten ritter zu wissen kam, welcher bald ein ehrliche gesellschafft uffgetriben hat; seinem son und Reinharten mit grossen freüden entgegenritten; dann yederman irer zukunfft fro ward. Ire allerliebsten junckfrawen auch irer zukunfft bald innen wurden, mit grossen freüden zu obrist in dem küniglichen palast giengen, sie von weitem herreiten sahen.

Als nun Gabriotto und Reinhart von seinem vatter, auch andren herren, rittern und knechten eerlich empfangen ward, all mit einander der statt zuritten. Gabriotto seinem vatter anzeygt, wie er in Franckreich hett müsen scheyden. Demnach sye nun abgestanden waren, auff den palast miteinander giengen. Der künig die beiden jungen ritter auch mit grossen freüden empfahen thet, ihrer widerkunfft wol zu mut was. Als nun Gernier und die zwen jungen ritter ein gute zeit bei dem künig gewesen waren, Gabriotto nach seiner liebsten junckfrawen größlich verlangen ward; heymlich zu seinem vatter sprach, das er urlaub von dem künig nemmen solt, damit er zu seiner liebsten Philomena kummen möcht; des ihm der vatter bald verwilligen thet.

Also von dem künig schieden, den nechsten weg zu Laureta gemach kamen; allda vermeynten sie irer junckfrawen zu erwarten. Laureta bald den beyden junckfrawen solchs zu wissen thet. Die sich nit lang saumpten, mit Laureta in ir gmach giengen, allda sie ire allerliebsten ritter fanden, sie beid mit grossen freüden empfahen thetten. Zusamen nidersaßen, aller verloffnen ding berichtet wurden, so sich der zeit her irs abwesens zugetragen hatten. Des die junckfrawen mit grossem verwundren vernamen; Philomena anhub unnd sprach: ›O mein allerliebster Gabriotto, erst nimpt mich nit mehr wunder, das ich in deinem abwesen mit solchen schweren gedancken beladen gewesen bin. Dann mir warlich die anstöß, so dir begegnet sind, täglich vor meinen augen geschwebt hand; mich auch kein nacht nye fürgangen hat, in deren mir nit ein schwerer traum deinethalb zugestanden sei. Des alles aber mir die zwen hund mit irem widerkummen geschafft hand. Du solt auch, edler ritter, sicher und gewissz sein, wo nit dein schnelle bottschafft mich getröstet hett, du würdest mich in leben nimmer funden haben. Des mir Rosamunda ein ware zeügnüß geben würt, welche mir auch ein getrewe mitgesellin in meiner klag gewesen ist. Dann ir nit minder leyd zugestanden wer irs liebsten ritters halb, wo er also on alle hilff uff dem wütenden mör solt den todt gelitten haben. Das alles aber gott der allmechtig fürkummen hat, dardurch gewißlich ewer wolfart mag erkennt werden, also das gott der allmechtig noch vil wunder mit euch wircken will.‹ Mit disen worten Philomena ir red endet.

Gabriotto anhub: ›Allerliebste junckfraw, der grossen trew, so mir in meinem abwesen von euch begegnet ist, kan ich mich nit gnugsam bedancken. Ich mag auch die freüd, so ich von ewerem lieblichen angesicht hab empfangen, nit gnugsam außsprechen; dann sobald ich euch ymmer erblicket, mir mein langwiriges trawren, das mich, seid ich von hinnen schiffet, gekrenckt hat, mir yetzundt in einem augenblick benummen ist. Mich soll auch kein trübsal noch unglück nimmer rewen, so mir auff diser fart begegnet ist, dieweil ich euch, mein allerliebste, mit meinen augen leiblich ansehen thu.‹

Mit semlichen und dergleichen worten Reinhart und Rosamunda auch ir zeit vertreiben thetten. Als sie nun alle vier nach irem willen ein gute zeit bei einander gewesen waren, mit freündtlichem urlaub von einander schieden. Yedoch zuvor ein yetlicher seiner allerliebsten junckfrawen iren krom, so er ir auß Franckreich bracht hat, welches dann waren köstliche guldine stuck und andere schöne kleinot, davon sich dann die liebe zu beyden seiten noch mehr erheben thet.

Hie wend wir gnug von der widerkunfft der beyden jungen herren gesagt haben unnd wöllendt weiter anzeygen, wie sie sich nachmals an dem küniglichen hoff gehalten hand.

 

52.

 

Gabriotto würt von newem von dem künig verargwönet von wegen eines rings, so im Philomena geben hat, den die künigin an Gabriotten finger ersehen hat und das dem künig offenbart.

Als nun die edlen und züchtigen jungen ritter mit grossen freüden wider an dem küniglichen hoff woneten, auch ir altes wesen mit mancherley kurtzweil wider an die haut namen und sich yetzundt gantz selig sein meynten, begab sich von ungeschicht ein new unglück, davon sie in grösser leyd kamen dann nye. Dann sich eines tags begab, das der ritter in der alten künigin frawenzimmer von dem künig geschickt ward. Die künigin, sobald sie den ritter erblicket, ihm ir handt bod und freündtlichen willkumm sein hieß. Dann sie in, von dem an er in Franckreich gewesen was, nye gesehen hat. Als aber der ritter der künigin sein handt bodt, so ersicht sie den ring, so im Philomena die junckfraw geben hatt, an seinem finger. Davon sie in ein grossen argwon fallen thet, ir entlich fürnemen was, dem künig die sach zu entdecken, als dann geschach, wie ir nachmals vernemen werd.

Die künigin gantz stillschweygendt die sach vor dem ritter verbergen thett; alsbald sie aber zu dem künig kam, hub sie also an mit im zu reden: ›Gnädiger herr‹, sprach die künigin, ›mich nimpt nimmer wunder, das ewer schwester Philomena so lang in trawren und verlangen ir zeit hat müßen vertreiben. Dann als mich beduncken will, so hatt sie lang zeit ires lieben bulen manglen müßen. Darumb, gnädiger herr, zu sorgen ist, wo ir die sach nit bei rechter zeit fürkummen, sie werd sich selb mit einem mann versehen, es sei euch lieb oder nit.‹

Da der künig semliche wort von seiner frawen vernam, von grossem zorn sich als sein gemüt erschütten thet, wiewol er erstlich vermeynt die künigin die red erdacht haben. Darumb er ir dann mit zornigen worten antwort gab. ›Fraw‹, sprach er, ›von wannen kummen soliche erdachte und verlimpte wort? Wamit hat doch mein schwester ein solichs umb euch verdienet, das ir sye also underston gegen mir zu vertragen? Meynendt ir nit, das ich wiß, wamit mein schwester umbgang? Ich sag euch, gedencken mir solcher nit mehr, oder ir werdent mich in grossen zorn wider euch bewegen.‹

Die künigin von des künigs worten ettwas schrecken empfieng, yedoch fieng sie an also mit dem künig zu reden: ›Allergenädigster herr‹, sprach die künigin, ›ich bitt, mir ewer gnad verzeihen wöll und mir noch ein kleines vergunnen zu reden. Dann ich fürwar auß keinem neyd reden will, sunder euch das, so ich selbs erfaren hab, anzeygen.‹ Der künig als er verstund die fraw der sach ein wissen tragen, erlaubt er ir nach irem gefallen zu reden, was ir von seiner schwester zu wissen wer.

›Allergnädigster herr‹, sprach die fraw, ›es hat sich in kurtz verschiner zeit zugetragen, das ir einen ritter ewers hoffgsinds nach mir in mein frawenzimmer geschickt hand. Derselb einen ring an seinem finger tregt, welcher nit eins kleinen werdt ist; dann ich in lang zeit in grosser achtung gehalten hab, bis ich in ewer schwester zu einem newen jar hab geschencket Darumb, genädiger herr unnd künig, ir mir meiner vorigen red verziehen und vergeben wöllen.‹

Als nun der künig von der alten küngin soliche wort verstanden hat, ist er zuhandt in einen argwon gegen Gabriotto, dem edlen ritter, gefallen, hat also nit weiters von der künigin begert zu wissen. Er gedacht ihm aber mit allem fleiß nach, durch was weg er der rechten mähr möcht innen werden. In im selb gedencken ward, die ersten ursachen gewesen weren seiner schwester trawren und klagen, das der ritter sich so lang in Franckreich gesaumpt hette. Manchen grossen unnd schweren seüfftzen von seinem hertzen gon ließ, in im selbs gedencken ward, wie oder womit er doch Gabriotten, des edlen ritters, ledig werden möcht, aber keinen weg bedencken möcht, so on argwon zugon möcht. Dann er allweg in sorgen stund, seiner schwester würd ettwas nachtheils darauß erwachsen: entweders sie würd dem ritter nit abston, sunder mit grossem zwang, also das sein menglich müst gewar werden, oder aber würd sie underston dem ritter durch heymlich und verborgen weg nachzufolgen, welchs ihm dann zu grossem nachtheil gedient hett. Deßhalb im der künig fürnam, sobald er der ding waren und rechten bericht empfahen möcht, wolt er underston durch heymlich practick den ritter mit gifft umbzubringen. Als nun der künig ein semlichs böß fürnemen wider den edlen ritter erdacht, auch mit im selbs gantz beschlossen hatt, ist er eylents zu raht worden, ein reyß zu thun durch sein gantz künigreich, darab nun alles sein volck ein groß verwundren gehabt. Warumb aber das beschehen sei, will ich euch kürtzlichen zu verston geben.

 

53.

 

Wie der künig das gantz Engelandt durchreyßet mit einem kleinen volck, damit er seinem fürnemmen ein genügen thun möchte.

Der künig nach solcher angenummener reyß bald sein ordnung geben thet, mit einem kleinen volck zu Lunden außreyt, Gabriotto und Reinhart aber zu solcher reyß nit haben welt; dann er in dieweil ander geschefft außzurichten befolen hatt.

Als nun der künig in seinem landt ein ferren weg umbgeritten was und noch nyemandts sein geschefft wissen mocht, da beschickt er einen graffen, so dann auch seiner underthanen einer was. Mit dem redt er also: ›Mein allerliebster und getrewer freünd, was mich zu solcher meiner reyß verursachet, noch nyemandts dann mein eygens hertz gewißt hat; dir aber hab ich mir fürgenummen ein solichs zu entdecken. Du solt wissen, das ich an meinem hoff hab einen weydlichen unnd mannlichen ritter; und so er sich nit mit einer person an meinem hoff vertiefft hett, wolt ich in all mein tag nit von mir gelassen haben; bin auch noch des willens, in bei mir zu behalten, so lang das ich ein waren unnd rechten bescheydt seinethalben erfaren mag; welchs mir aber zu thun gantz unmüglich ist, ich hab dann einen guten und vertrawten freünd, so mir zu der sachen dienstlich und beholffen sein wöll. Zu solchem ich dich vor allen andren meines landts hab außerkoren; wo du mir aber an disem ort nit woltest willfaren, das du mir doch einen andren zu dem handel geschickt zuwegen bringen wöllest. Damit du aber meinen anschlag vernemmen mögest, so wiß, das ich in mir selbs beschlossen hab, sobald sich ymmer erfindet, das der ritter schuldig ist des, so man in zeücht, will ich verschaffen, das im mit gifft vergeben werden muß, damit ich ander sorgen gäntzlich entladen würd.‹

Der graff des künigs worten mit gantzem fleiß zugehört hat, nit gedencken mocht, wamit der ritter solch übel umb den künig verschuldt hett, also stillschweygendt vor dem künig ston blib. Der künig wider anhub und sprach: ›Guter freünd, du darffest dich ab meiner red nit entsetzen. Dann mein anschlag fast gut zu vollenden sein würdt, dieweil ich den handel mit höchstem fleiß erwogen hab; deßhalben du und ein yeder, sich sein underzeücht, in [kein] sorgen ston darff. Es müßt aber also angefangen werden, das sich der, so sich der sach underziehen wolt, für einen narren außgeben müßt, demnach sich allwegen umb und bei dem ritter halten, seins thun und lassens mit gantzem fleiß warnemen, damit die heimlich unnd verborgen weg des ritters erkündigen und erlernen; dann gewißlichen würt der ritter nichs vor im verbergen. Also mag ich all sein thun unnd lassen erkunden.‹

Als nun der graff des künigs willen und meynung gantz vernummen hat, sprach er zu dem künig also: ›Allergnädigster herr und künig, ewer gnad wol abnemmen mag, das der, so die sach underston will, ettwas sunderlicher geschicklichkeyt an im haben muß, damit man ihm sein angenummene narrenweiß nit anspüren mög. Dann wiewol mir der ritter unbekandt ist, noch glaub ich, sobald er den anschlag vernemmen würd, er understünd einem sein leben zu nemmen. Dieweil ich mich dann darzu gantz ungeschickt befind, so darff ich mich der sachen gar nit underziehen. Damit mich aber ewer mayestet erkenn als ein getrewen diener, so will ich euch einen jungen, so mir nah verwandt ist, anzeygen. Derselbig zu zeiten so gantz närrisch geberen thut, also das all die, so in nit erkennen, für einen rechten natürlichen narren halten. Er hat auch allwegen sein rüstung zu solcher seiner narrenweiß auß der maßen gut.‹

Der künig von des graffen red größlichen erfrewt ward, ihm zuhandt befahl, den jungen graffen für ihn zu bringen in seiner rüstung. Er gebodt auch allem seinem volck sich eylens zu rüsten; dann er willens wer den nechsten weg wider gen Lunden zu reiten. Diß alles der künig allein darumb also anschicket, damit der schalcksnarr von nyemandts dann im allein erkannt würd.

Als nun der narr für den künig kummen was, vil und mancherley kurtzweil vor dem künig und dem alten graffen üben thett. Der künig groß freüd davon empfieng, in zuhandt fraget, ob er mit im gen Lunden reiten wolt; des im der obgedacht narr gäntzlich bewilligen thet. Der künig sich nit lang saumet, urlaub von dem graffen nam, im ein reiche letze ließ, den nechsten weg wider gen Lunden reiten thet. Alles sein hoffgesind nit anders glaubt, dann den ein natürlichen und gebornen narren sein, so der künig mit im heymfurt, wiewol nach langem sein angenummene narrenweiß mit verlust seins lebens außbrach, wie ir das kürtzlich hernach vernemmen werdt.

 

54.

 

Der künig yetz mit seinem volck wider zu landt kam, den narren, davon ir oben gehört handt, mit im bracht hett. Nyemandts anders meynet, dann es ein rechter natürlicher narr wer, derhalben alles hoffgesind vil kurtzweil mit im hatten. Nun was der narr schon von dem künig dermassen abgerichtet, das er sich zu keinem mehr gesellet dann zu dem ritter Gabriotten. Des im der ritter ein sundere freüd nam; dann im verborgen was, das ihm diser narr also nach seinem leben stellen thet. Der ritter in dermassen lieb hat, also wo er ston oder gon thett, den narren allwegen bei ihm hat.

Nun begab es sich eins tags, das Gabriotto zu seiner allerliebsten Philomena gon wolt und sich nach seiner gewonheyt mit ir ersprächen, seinen narren bei im het, der junckfrawen ir zeit mit im vermeynt zu kürtzen. Der narr aller wort, so von ihnen beyden geredt ward, mit gantzem fleiß warnam, das nachmals dem künig alles zu wissen thett. Den künig dermassen in zorn gegen dem ritter beweget, das er ihm fürnam, nach dem alten ritter Gernier zu schicken und im seinen dienst gäntzlichen abkünden; doch so ließ er es underwegen und beschicket in allein, gütlich mit ihm zu reden.

Alsbald nun Gernier für den künig kam, fieng der künig also an unnd sprach: ›Ritter, mir seind unverborgen die trewen dienst, so du mir sampt deinem son Gabriotten und Reinharten an meinem hoff vollbracht hand. Nun aber kumpt mir under andrem, wie sich dein son understand meiner schwester Philomena lieb zu tragen, und ist sein entlich fürnemmen sie zu einem ehelichen gemahel zu haben, das mich dann, wo ihm also wer, nit wenig verkleinen würd. Darumb ich dich dann zuvor gebetten haben will, die sach gegen deinem son zu fürkummen, damit ich nit ursach hab in zu straffen.‹

Gernier, der gut alt ritter, nit wenig schrecken von des künigs red empfieng; dann im die liebe seines sons nit verborgen was, er hat auch wol von im verstanden, das im nit müglich wer von seiner liebe zu lassen, dieweil er der junckfrawen die ehe versprochen hat. Darumb er nit gedencken mocht, wamit er die sach verkummen solt; yedoch zu dem künig sprach: ›Allergenädigster herr und künig, wo mein son oder ich nit thund alles das, so ewer küniglichen mayestet willen und gefallen ist, soll es mir von hertzen leyd sein. Ich will auch mein son nach allem meinem vermögen davon entziehen unnd straffen.‹

Mit disem geredt urlaub von dem künig nam, mit bekümmertem hertzen seinen allerliebsten son suchen gieng, im alles, so der künig mit im geredt hat, anzeygen thett; davon Gabriotto grossen schrecken empfieng. ›Ach gott‹, sprach er, ›wer mag doch mich unnd mein allerliebste junckfraw also schandtlich verrahten haben! O du schandtliches glück, wer soll auff dich hoffen, wer soll dir vertrawen? Fürwar nyemandts. Dann so mehr du dich freündtlicher ansehen lassest, so mehr ist sich vor dir zu besorgen. Hastu mich nit langest genug mit angst und nodt angefochten! Bin ich nit in grossen sorgen auff dem wütenden mör gewesen, darnach meines leibs halben in Franckreich in grossen gferden gestanden! Magstu je nit dolest ein genügen an meinem trübsal haben! O du mein allerliebste Philomena, nun hab ich dich doch nun dolest theür erkauffet, wo mir das glück nur dich vergunnen wolt. Ach mein liebste junckfraw, was würst du sprechen, so du solches wider uns vernemen würst! Nun bin ich doch yetzund gantz der hoffnung gewesen, alles unser leyd soll ein end haben. So sih ich wol, es will sich erst größlichen hauffen.‹

Mit solchen worten Gabriotto sein leyd klagen thett, das so hart an sein hertz trucket, das er es kümmerlich verbergen mocht. Zuletst gedacht seiner allerliebsten Philomena semlichs zu schreiben.

 

55.

 

Wie Gabriotto seiner liebsten Philomena einen brieff schreibt im beisein des narren; derselbig dem künig alle wort ansagt.

Nit lang nach solchem verloffnem handel der künig den narren fraget, oh er nicht an dem ritter mercket. Dem der narr zuhandt antwort: ›Nein, nit sunders, dann das der ritter nun ettlich tag mit schweren gedancken beladen ist, manchen grossen seüfftzen von seinem hertzen lasset. Was in aber darzu ursacht, ist mir verborgen; kan auch weder mit meinen worten noch geberden den ritter wie vormals zu lachen bewegen.‹ Der künig von des narren worten wol abnemmen kundt, was dem ritter zu solchen seüfftzen und klagen bewegen thett. Darumb er dann den narren nit weiter fragen wolt; er befahl ihm aber mit fleiß auffzuschawen, was doch der ritter weiters begünnen wolt.

Des ihm der schalcksnarr versprechen thet, also von dem künig schied, den ritter Gabriotto suchen gieng, den er noch trawrig in seinem gemach sitzen fand. Der narr seine angenummene bossen vor dem ritter treiben thet, aber gantz nichts an im verfahen wolt; stetig sein gesicht yetz über sich, dann under sich wenden thet, zuletst auffstundt, sein unsichtbare dinnten zu handen nam, seiner allerliebsten junckfrawen Philomena einen brieff schreiben thet, welches inhalt was, wie nachstat:

›Ich wünsch euch, mein allerliebste junckfraw, vil glück unnd freüd, wiewol mir des gantz wenig beschert ist. Dieweil ich in hoffnung gewesen bin, das glück werd nun zumal an uns ein vernügen haben und mit seinen genaden handt ob uns halten, so sorg ich aber, es sei umb unser liebe nye sorglicher gestanden. Dann als ich von meinem vatter bericht bin, so ist der künig solichermassen in zorn wider mich ergrimmpt, das er understaht mich an meinem leib zu straffen. Wer aber daran schuldt tregt, mir gantz verborgen ist, kan auch auff nyemandts nit zweyffeln. Darumb, mein allerliebste junckfraw, hab ich euch die ding keinswegs wöllen verhalten, damit ir euch auch dest baß vor unsern feinden mögen bewaren. Ich beger auch hierinn mir eweren getrewen raht nit zu verhalten. Hiemit, allerliebste junckfraw, befihl ich euch in den schirm gott des allmechtigen.‹

Der ritter disen brieff also schreiben thet, den ungetrewen narren also bei im sitzen ließ, welcher der feder nach den brieff gäntzlichen lesen thet, des sich aber der ritter nit zu im versehen hat. Darumb im zuletst grosses leyd zu handen gon thet, als ir es hernach wol bericht werden sollen.

Sobald nun der ritter den brieff verschlossen hatt, ist er damit auß seinem gemach gangen, den narren von im hinweggeschicket; dann er sich dannocht ettwas von im besorget. Es war aber gantz zu spat. Der narr seiner schalckheyt nach schnell gieng den künig suchen, dem er zuhandt wortzeychen gab, dabei der künig verstund, das im der schalcksnarr aber newe mehr bracht. Deßhalben er in bei seiner handt nam, mit im allein in einen sal gon thet, nyemandts dann einen jungen kammerbuben mit im nam. Der künig nit meinet, das der bub auff ire wort acht haben solt; es wolt sich aber ye dahin schicken, das dem verräther auch sein verdienter lon werden solt. Dann gemeynlich geschicht es, so einer einem andren ein gruben delben thut, das er selb hinnein fallet; also disem schalcksnarren auch geschach.

Als nun der künig sampt dem narren yetzundt in den sal kummen was und der künig aller ding von dem narren bericht ward, der künig in zorn gantz gegen Gabriotten wüten thet, im zustund den todt schweren thett, zu dem schalcksnarren sprach: ›Du hast mir bißher mit gantzem fleiß gedienet, darumb ich dir dann schuldig bin widergeltung zu thun. Derhalben ist mein bitt, du wöllest der sachen ein end machen, damit mir der schandtloß ritter auß meinen augen kumm. So das geschicht, solt du reichlich von mir begabt werden; wills auch gantz zu deinem gefallen und willen setzen; so du wilt, magst du hie bei mir zu Lunden bleiben oder gen Idenburg zu deinem vettern ziehen.‹

Der schalcksnarr dem künig antwort unnd sprach: ›Allergnädigster herr und künig, alles, so mir ewer künigliche mayestet gebeüt, bin ich willig unnd zu vollenden. Darumb zeyg mir ewer gnad an, durch was weg ich euch zu willen werden kan; will ich mich unverzogenlich darein schicken.‹

Der künig antwort und sprach: ›Du solt wissen, das ich in künfftigen tagen ein jagen anrichten will. Hiezwischen will ich dir zulassen bereyten ein starcken gifft, mit dem solt du einen apffel vergifften. Und wann man dann auff das gejäg zeücht, so will ich vor allen andren dich dem ritter befehlen, das er acht auff dich haben soll. Sobald ich dann mit meinen andren dienern von euch kumb, so lug du und verhinder dich mit deinem esel; so muß dann der ritter meinem befelch nach bei dir bleiben. So will ich zuvor dem ritter bescheydt geben zu einem brunnen, dabei er mich und das gantz gejäg finden soll. Sobald du dann mit im zu dem brunnen kumpst, werden ihr nyemandts dabei finden; dann ich mich mit fleiß auff einen andren weg richten will. So zeüch du dann deinen apffel herauß unnd gib ihn Gabriotten; der würt ihn dann gwißlich von dir nemmen. Alsbald aber er den von dir empfacht und im des gifftes ein kleines stücklein in seinen leib kumpt, so muß er schnell on alle hilff sterben. Er würt auch einen schritt nit von statt kummen mögen. Deßhalben du dich in keinen weg vor im besorgen noch entsetzen darffest.‹

Der narr dem künig versprechen thett, seinem befelch also nachzukummen. Also im ernstlichen gespräch sie beyd mit einander redten, das sie des kammerbubens gantz kein acht nit hatten; welcher allein iren anschlag gäntzlich vernummen hatt, in im selbs gedacht: ›O gott, hilff, das ich von nyemandts gesehen werd! So will ich underston den grossen mordt zu wenden.‹ In dem der künig sampt dem narren von dannen giengen, des buben gantz kein acht nit hatten. Zuhandt der bub nach Gabriotten dem ritter schawet, damit er im solchen falsch und verrähterei zu wissen thun möchte.

 

56.

 

Wie Gabriotto durch des künigs kammerbuben vor dem schalcksnarren gewarnt würdt, unnd wie Gabriotto mit im selbs zu raht würdt.

Der kammerbub allen seinen fleiß ankeren thett, damit er zu Gabriotten dem edlen ritter käm. Nit lang anstund, den ritter an einer zinnen ligen fand. Der knab zu im kam, also sprach: ›O edler ritter, wie mögendt ir also rewig hie an diser zinnen ligen und betrachten aber gantz wenig den mortlichen und falschen anschlag, so wider euch erdacht und beschlossen ist!‹ Der ritter nit wissen mocht, was er doch von des jungen worten abnemmen solt, anhub und sprach: ›Mein lieber junger, deine wort mir warlich nit klein verwundern bringen. Darumb bitt ich, mir anzeygen wöllest, was deine wort gemeynen. Ein solichs ich fast gern von dir vernemmen will.‹

›O edler ritter‹, sprach der jung, ›so ich nit in sorgen stohn müßte, das ihr mich vermelden würden, ich wolt euch warlichen ein solichen seltzamen anschlag, so wider euch ist erdacht unnd zum theyl ewer leib unnd leben berieren thut, wo ir euch anderst nit darvor underston zu hüten.‹ Der ritter noch mehr schrecken von des knaben red empfieng, von newem anhub unnd sprach: ›Mein lieber junger, ich bitt, mir solichen schweren anschlag wider mich erdacht nit verhalten wöllest. Hergegen versprich ich dir, dich in keinen weg zu vermelden, und solt mir schon mein leben daran stan. Daruff solt du dich frölichen verlassen. Darzu soltu von mir ein eerliche schenckung warten sein umb die trew und freündtschaftt, so mir von dir bewisen würt.‹

Der knab anhub und sprach: ›Edler ritter, es hatt sich heüt begeben, das ich in dem königlichen sal allein gewesen bin, also heymlichen gestanden, keines dings wargenummen, so lang biß ich gehört hab den narren, so mein gnädiger herr newlich an den küniglichen hoff bracht hatt. Derselb mit dem künig so weißlich geredt hat, das ich mich größlich darab verwundert; dann ich ihn bißher für einen natürlichen narren gehalten hab. Derselbig euch gegen dem künig fälschlichen verrahten und verkaufft hat, im erst heüt einen brieff, so ir geschriben haben, von wort zu wort angezeygt, den künig dermassen in zorn gegen euch bewegt, das der künig ewern todt geschworen hat; dermassen den schandtlichen angenummenen narren mit grosser zusagung dahin bracht, das er bewilligt hatt euch mit gifft in einem apffel zu vergeben. Darumb, edler ritter, seind gewarnt vor dem schandtlichen verrähter! Dann wie ihr hie von mir bericht seind, also und nit anderst ist im. Ir werdts auch in kurtzem selb erfaren.‹

Dem ritter die sach seer frembd was; doch von des knaben worten wol abnemmen kundt, das im also was. Mit auffgehabnem angesicht also sprach: ›O gott, wie seind deine wunder so manigfaltig! Nun sih ich wol, das all mein hoffnung gar umbsunst, dieweil also schwere unnd sorgliche netz gespannen sind, denen ich in keinen weg empfliehen würd, ich woll mich dann meiner liebsten junckfrawen gäntzlich verwegen. Das mir warlichen ein schweres creütz sein würt. Dann was möcht mich helffen, das ich vor dem schandtlichen verrähter gewarnet wer und mich wol wißt vor im zu hüten! So mir doch der künig den todt geschworen hat, würt er warlichen nit abston, er hab dann seinem fürnemmen ein genügen gethon. Derhalben ich mir kein andern weg weiß, so mir sicherer sein mag, dann das ich mich hinweg mach. Wer weyßt, glück mag sich villeicht zuletst mein erbarmen und mich als meins leyds mit hauffen ergetzen. Yedoch will ich von disem hoff nit, ich hab mich dann zuvor an dem schandtlichen verräther gerochen.‹

Darumb er im fürnam der zeit, so im der kammerbub angezeygt hat, zu erwarten, als er dann thet. Den knaben von wegen seiner getrewen warnung mit einer schenck begaben thet, im auch darumb grossen danck saget. Der knab den ritter batt, das er in keinerley weg vermelden wolt; des im der ritter von newem versprechen thet, also von einander schieden. Gabriotto manchen frembden gedancken hat, wamit er sich doch an dem schalck rechen wolt.

 

57.

 

Wie Gabriotto Reinharten seines leyds underricht, wie im Reinhart rieht, seiner lieben junckfrawen semlichs zu offenbaren.

Gabriotto nach des knaben abscheyd Reinharten, seinen allerliebsten gesellen suchen gieng, damit er ihm sein leyd klagen möcht. Als er in nun fand unnd im sein anligen gäntzlich entdecket, Reinhart mit grossem leyd umbgeben ward, nit wissen mocht, mit was fugen, doch der sachen zu begegnen wer. Dann das in auch der nechst weg sein daucht, wie im dann Gabriotto selbs fürgesetzt hatt, wiewol im schwer was mit im zu ziehen. Dann in die liebe, so er zu seiner allerliebsten Rosamunda trug, hindersich zoch, wiewol seiner Gabriotto nit begeren thet; dann im sein gsell lieber in Engelandt was, damit er ihm nach seinem abscheyden embieten möcht, wie es umb Philomena, sein allerliebste junckfraw, stünd, auch was seinenthalben an dem küniglichen hoff geredt würd. Als sie nun zu beyder seit ires scheydens halben manchen frembden anschlag umbsunst machten, zuletst eins wurden, mit einander zu der junckfrawen Philomena zu gon und ir den anschlag zu wissen thun, so über Gabriotten gemacht was.

Als sie nun nach irem begeren die junckfraw Philomena und Rosamunda an irem gewonlichen fenster fanden, die beyde von der zukunfft irer ritter grosse freüd empfiengen; dann inen ir leyd noch gantz verborgen was. Dann Gabriotto der junckfrawen Philomena den brieff noch nit geantwurtet, darumb sie noch nichts von dem handel wissen mocht; aber nit lang anstund, sie es mit grossem leyd erfaren thett. Als nun Gabriotto und Reinhart ire allerliebsten junckfrawen ersehen hatten, sie sich nit frölichen wie andre mal erzeygten. Davon die züchtigen und schönen junckfrawen zum theil zu trawren bewegt wurden, wol gedachten, die sach nit nach irem willen stünd.

In dem Reinhart zu inen nahet, zu der junckfrawen Philomena sprach: ›Allergnädigste junckfraw Philomena, Gabriotto, der betrübt ritter, begert, wo es müglichen wer, ein klein mit euch zu reden; dann im ein seer schwere sach angelegen ist.‹ Die junckfraw Philomena dem ritter antwort: ›So sag im, das er sich gleich zu unser Laureta gemach fügen thu! Dann ich sein daselbs warten will.‹

Reinhart seinem gesellen zuhandt solche bottschafft zu wissen thet. Der sich nit lang saumet, mit Reinharten seinem gesellen zu Laureta gemach kamen, die thür auffgeschlossen funden, hinein giengen, ire allerliebsten junckfrawen mit gantzem fleiß ir warten funden.

 

58.

 

Wie Reinhart und Gabriotto zu iren junckfrawen in Laureta gemach kummen, inen ir leyd klagten, und wie Gabriotto urlaub von seiner liebsten Philomena begeret.

Mit grossem verlangen Philomena ires allerliebsten ritters warten thett; Rosamunda nit minder dann Philomena ires allerliebsten Reinharten wartet, damit sie von inen vernemmen möchten die ursach ihres trawrens. Nit lang stund, Gabriotto und Reinhart mit einander kamen, sich aber nit frölich wie andre mal erzeygten, das sie zuhandt zu trawren thet bewegen.

Philomena die junckfraw nit lenger beyten mocht. Nachdem sie iren allerliebsten ritter empfangen hatt, hub sie an und sprach: ›Ach mein allerliebster ritter, ich bitt, mir anzeygen wöllest, was doch dich zu semlichem trawren bewegen thut. Dann ich an deiner gestalt abnimm und erkenn, das dir nit alles nach deinem willen und gefallen goht.‹

Der ritter der junckfrawen mit einem schweren seüfftzen antwort und sprach: ›O mein allerliebste junckfraw, die ursach meines trawrens nit wol ärger sein möcht; dann nichts uff erden mich zu solchem ellendt bewegen künd, dann so ich gewiß bin, euch, mein allerliebste junckfraw, zu verlassen. Nun mag es ye nun zumal nit mehr andre weg haben, dann das wir uns gäntzlich müßen scheyden. Das mir dann mein hertz dermassen zu trawren bewegen thut, das ich meinem leben gantz feind worden bin. Gott wolt, das ich mich an dem rechten sächer rechen möcht, der mich also fälschlich umb mein leben understat zu bringen. Das ich alles nit so seer klag, als das ich euch, mein allerliebste, meyden muß.‹

Als nun Philomena den ernst von irem ritter vernam, fieng sie an bitterlichen zu weynen also kläglich, das Laureta und Rosamunda auch zu weynen und klagen bewegen thet. Gabriotto und Reinhart, so best sye mochten, sie trösten thetten. Nach langem klagen und weynen die junckfraw Philomena anhub und sprach: ›Ach mein allerliebster ritter, wie hast du mir mein hertz mit deinen worten so gantz bekümmert, dieweil ich dich willens vernimb von mir zu scheyden. Die ursach aber, warumb das geschicht, mir gantz verborgen ist. Gott wöll, der, so schuldt daran hatt, frölicher zeit nymmer erleb, dann ich yetzundt an meinem hertzen trag!‹

Gabriotto der junckfrawen alle ding nach der lenge erzalen thet, auch wie in der knab so trewlich vor dem schandtlichen narren gewarnt hat. Er erzalet ihr auch, was er mit ihm selbs hett beschlossen. ›Dann sobald‹, sprach Gabriotto, mir der verrähter den apffel bieten und geben meynt, ›will ich in mit außgezogenem schwert dahin dringen, das er den vergifften apfel selb essen muß, demnach mich gott dem allmechtigen in seinen schirm ergeben, von land scheyden. Wo mich dann der weg hintregt, will ich mein narung und wonung suchen und dann mein zeit in trawren und klagen biß an mein end verzeren. Darumb, allerliebste junckfraw, ich ein gnädig urlaub von euch beger, bitt euch, mein im allerbesten allzeit gedencken und nit meynen, darumb das ich mit leib von euch scheyd, das darumb mein hertz ewiglich von euch scheyden werd. Lond mich meines hinwegscheydens nit entgelten, dieweil ir doch sehen mich nit schuld daran tragen!‹

Die junckfraw von des ritters worten also grossen schmertzen empfahen thett, das sie ihm auff seine wort kein antwort geben kundt, anders nichts thett dann ire schneeweiße händ winden und kläglichen weynen. Kein trost an ir nichts verfahen noch helffen wolt, als sie da keiner andren zuversicht mer warten was dann ihren allerliebsten ritter zu verlassen. ›O gott‹, sprach sye zuletst, ›mein außerwölter ritter, ich bitt, on mich von hinnen nit scheyden wöllest, sunder mich dir ein getrewe nachfolgerin in deinem ellendt sein lassen. Dann mir nit müglich sein wirt on dich hie zu bleiben.‹

Der ritter mit seiner allerliebsten junckfrawen groß mitleiden und erbermbd tragen thett, wiewol er sie in keinen weg trösten kundt. Noch dannocht ward er bedencken, was grosser gferlichkeyt inen beyden daruff stünde, so er die junckfraw also mit ihm underston solt hinwegzufüren, anhub also mit ir zu reden: ›Mein allerliebste junckfraw, ich bitt euch, wöllendt selbs bedencken die grosse geferligkeyt, so uns darauß erwachsen würd, so wir mit einander understünden von hinnen, zu scheyden. Wer wolt uns doch vor dem gewalt ewers bruders entschütten! Dann er zuhandt alle weg und straßen verlegen würd. So mögendt wir auch auß disem künigreich nit kummen dann zu wasser. An welche porten des mörs wolten wir uns dann wagen, da wir nit gwißlich ewers bruders volck finden werden! Wie möchten wir dann von in kummen, das sie uns nit beyd gefencklich für den künig furten, der uns dann sunder zweiffel fast schwerlichen straffen würd! Darumb, allerliebste junckfraw, folgendt meinem raht und geben mir ein freündtlich urlaub! So will ich an meiner statt hie lassen meinen vatter, auch meinen allerliebsten gsellen und bruder Reinharten mit der hoffnung, das glück werd sich schier über uns erbarmen, also das wir on alle sorg umb und bei einander wonen mögen. Was sich dann hiezwischen zutregt, mag mir allweg durch sie zu embotten werden. Darumb, mein allerliebste junckfraw, mein nit vergessen wöllendt, dieweil ich mit leib nit bei euch wonen mag; dann mein hertz dannocht nymmermehr von euch scheyden würt. Damit aber ihr, mein allerliebste junckfraw, dannocht wissen mögen, wo mein meynung hin sei zu reyßen, so wissen, das ich willens bin mich in dem künigreich Portugal niderzulassen und daselb in trawren mein zeit zu vertreiben, so lang mir wider von dem glück verleihen würt, bei euch, mein allerliebsten junckfrawen, zu wonen. Ich will auch, sobald ich ymmer in Portugal kumm, euch embieten, wie es umb mich stand, es sei doch in welchen weg es wöll. Wer es dann sach, das ich euch disen ring schickt, so seind gewiß, das ich mit todt abgangen bin. Aber dieweil ich leb, soll und würt er von meiner handt nit kummen. Nun aber mag ich nit gründtlich wissen, wann die zeit kummen würt, das ich von hinnen scheyden muß. Darumb, allerliebste junckfraw, ich nun zumal meinen abscheyd mit euch machen will. Gott gesegen euch, mein freüd, mein hoffnung und all mein trost, darzu ein auffenthalterin meiner armen seelen! Verflucht muß der sein, so ein ursach ist an meinem kummer und leiden. Ich winsch, das er nymmer frölicher stund und tag erleben mög, dann er mir nun zumal schaffen thut. Wee mir, das ich mich nit nach meinem willen an im rechen soll! Verflucht sei der tag und stund, an welchem diser falsch anschlag über uns erdacht ward!‹

Mit solcher kläglicher red der ritter sein allerliebste junckfraw dermassen von newem zu trawren unnd leyd bewegt, also das sie vor in allen in grosse omacht fallen thett. All die, so umb sie waren, bitterlichen ob ir stunden weynen und klagen. Als nun die junckfraw wider zu ihr selb kummen was, hub sie an vor inen allen zu reden und sprach: ›O du mein allerliebster ritter, der du bist ein kron in meinem hertzen, ein ursacher aller meiner freüden, ein hoffnung meines lebens, wie mag ich ymmer frölich werden, dieweil ich deines lieblichen angesichts beraubt werden soll! O du unbarmhertziger bruder, der du mir, deiner einigen schwester, in kurtzer zeit ir leben nemmen würst, verflucht sei die stund, in deren ich dein schwester worden bin. Gott wolt, ich eines armen ritters tochter wer, damit ich nit also von meinen freünden in hut gehalten würd! O mein allerliebster ritter, ich behalt dir bei meiner seel, wo ich nit deines lebens besorgen mußt, es solt mich in disem Engelandt kein mensch behalten; ehe wolt ich in einer bilgerin weiß auß disem künigreich ziehen. Aber ich hoff, gott werd an unserem leyd bald ein verniegen haben unnd uns unsern trübsal in grosse freüd verkeren.‹

Das kläglich klagen und weynen der zweyer lieben nun lang zeit geweret hatt. Mit vil erbermblichen worten ir leyd klagten, zuletst urlaub von einander namen, mit grossem schmertzen iren letsten abscheyd machten; dann keins dem andren nymmermehr zu gesicht kam. Gabriotto seim vertrawten gsellen Reinharten sein allerliebste junckfraw befehlen thett, in freündtlich batt, das er sie nach seinem abscheyd trösten solt. Damit von einander schieden. Der ritter sich von stund an zurüst, ein barschafft zusamen macht, nyemandts dann seinem knecht davon sagen thett, des angeschlagnen jagens mit grossem trawren erwartet.

 

59.

 

Hie würt ein jagen von dem künig angericht, auff welchem Gabriotto von dem narren umbracht solt werden, welchs als widersinns außgieng; dann der narr von Gabriotten erstochen [!] ward.

Nit lang nach dem abscheyden des ritters und seiner allerliebsten junckfrawen der künig als sein hoffgesind für sich berüffen ließ, in allen ein gemeyn jagen verkünden thett, dabei gebot, das sich menglich darzu rüsten solt. Gabriotto wol gedacht, diß der tag seines abscheydens sein würd, seinem knecht empfahl, sich nach dem besten mit einem verborgenem harnasch anzulegen, auch seinem pferdt dieselb nacht kein mangel am füter lassen; sobald dann mornigs der tag anbrech, solt er zu im in sein gemach kummen, wolt er ihm ettlich bulgen geben, dieselben solt er unverzogenlich an der Portugaleser port füren und dann seiner zukunfft warten. Das alles thet der ritter darumb, damit er nach seinem willen möcht mit dem verrähter, so in umb sein leben bringen wolt, handlen möcht, als ir dann nachmals wol vernemmen werdt.

Als nun yederman sein ordnung geben ward, wes er sich den zukünfftigen tag auff dem jagen halten solt, der künig dem ritter einen sundern stand in dem holtz anzeygen thett, davon nit weit zu einem brunnen was, auch nyemandts dann den ritter allein dahin schuff. Zustund des im der ritter zuhandt verwilliget zu thun, urlaub von dem künig nam, seinen gesellen allein auff ein ort nam, also zu im sprach: ›O mein allerliebster Reinhart, nun ist es an dem, das wir scheyden müßen, und kein anders nit sein mag. Dann der bestimmpt tag, so der künig über mich gesetzt hatt, ist der morndig tag, an dem er hofft, mein leben mit gifft zu enden.‹

Dieweil nun die beyden ritter also mit einander reden, so kumpt der verrähter hinzu und meynet nach seiner gewonheit ettwas von dem ritter zu vernemmen, damit er im dest nachtheyliger sein möcht. Sobald nun der ritter den narren erblicket, sich in seinem angesicht gäntzlichen entferbet, nit so mit schimfflichen worten den narren entpfahen thet wie andre mal, sunder in gantz stillschweygendt bei im ston ließ.

Davon der narr auch sunderen grossen schrecken empfieng, von dannen zoch, zu dem künig kam, also sprach: ›Allergnädigster herr und künig, mich will beduncken, Gabriotto sei meiner angenummenen narrenweiß innen worden; von wem aber, ist mir verborgen. Dann als ich einig bei im gewesen bin, hatt er mich gar nit wie andre mal mit schimpfflichen worten angeredt. Deßhalben ich in sorgen stand, meinem fürnemmen nachzukummen.‹

Der künig von des narren worten nit groß gefallen empfieng; doch hub er an und sprach: ›Das sich der ritter nit in gleichem fal wie andre mal frölichen erzeygen thut, nit zu verwundren ist. Dann ein solchs einem yeden menschen von natur angeboren ist, das er ein zeit mehr frölich dann die ander sein thut. Dann sich etwann zutragen thut, das eim nit all sein anschleg nach seinem willen außgon. Dasselbig dann einen dermassen also entrüsten thut, das er nit allzeit gleich frölichen sein mag; als mir dann auch nit zweiffeln thut, dem ritter auch ettwann seine anschleg zuruckgon. Darumb du gantz on sorg deinem fürnemmen nachkummen magst. Daran würstu mir warlichen ein groß gefallen thun, solt auch von mir einer reichlichen belonung warten sein. Derhalben du dich nach dem fürderlichsten dahin richten unnd schicken solt und das, so dir zu dem handel von nöten sein würt, auff den morndigen tag bei dir haben; dann es nit lengern verzug haben mag.‹

Der narr, wiewol in die sach anhub zu rewen, yedoch versprach er dem künig sein willen zu vollstrecken; damit von einander schieden. – Der verrähter zuhandt den apffel zubereytet und vergifftet mit einem seer starcken gifft, damit er meynet den edlen ritter umbzubringen.

Nun was der ritter und sein allerliebster gsell noch nit von einander gangen; dann sie dieselb gantz nacht bei einander bliben. Gabriotto Reinharten freündtlich batt, das er im sein allerliebste junckfraw befohlen solt lassen sein. Die gantz nacht also ongeschlaffen vertriben, so lang das der tag anbrach, einander ir leyd klagten. In dem des ritters knecht auffgestanden was, zu seinem herren kam, der im zu stund ein schöne barschafft von gold geben thett. Der knecht gantz stillschweygendt zu rossz saß, den nechsten nach seines herren befelch an der Portugaleser port reiten thet, seines herren allda ein kleine zeit warten mußt. Der sich nit lang saumet, sobald er seinem begeren zu end kummen was. –

Als nun der tag kummen was, an dem der künig seinem bösen fürnemmen vermeynt stattzuthun, der ritter, wie ir oben gehört hand, urlaub von seinem allerliebsten gesellen nam, ihn hatt, das er nach seinem abscheyd seinem allerliebsten vatter alle sach entdecken wolt und im die ursach seines hinwegscheydens anzeygen; dann im noch alle ding verborgen was. Damit schieden die zwen getrewen gesellen von einander mit grossem jamer und leyd; es gesah auch keiner den andren nymmermehr.

Der ritter nach seinem befelch an das ort reyt, so im der künig bestimmpt hat. Der narr sich bald zu im machet, im nachfolget biß an das ort, da er meynt seinem bösen fürnemmen stattzuthun. Als sie nun dahin kamen, der ritter anhub und sprach: ›Nun wundret mich nit klein, was mein herr der künig damit gemeynet, das er mich an ein ort bescheydet, da weder hund noch jäger hin kummen werden. Ich glaub schier, ein betrug dahinder verborgen lig. Nun wolan, was gott will; ich hab mich gantz darein ergeben.‹

Als nun der ritter sein red mit einem schweren seüfftzen endet, der narr in grossen ängsten was, nit gedencken mocht, wie er sein sach angreiffen wolt; dann er besorget, der ritter hett von der verrähterey bericht empfangen. Also auff im selb stund, zuletst gedacht: ›Nun muß ich ye meinem verheyssen nachkummen.‹ Mit dem zoch er seinen vergifften apffel auß seinem kappenzipffel unnd sprach zu dem ritter mit erschrocknem hertzen: ›Den apffel hab ich dir behalten von gestern an unnd hab dich aber nye künnen finden, damit ich dir in geben hett.‹

Der ritter, sobald er die wort von dem narren verstanden hatt, mocht er sich nimm enthalten; von stund an sein schwert zucket unnd in grossem zorn zu dem verrähter sprach: ›Du schandtlicher verrähter, umb deinen fälsch hab ich vor langem gewißt. Noch hat mich dein schalckheyt allzeit betrogen. Du bist ein ursach, das ich in ungnad gegen dem künig kummen bin; du hast zuwegen bracht, das ich von meiner allerliebsten junckfrawen scheyden muß. Darumb ich dir deinen verdienten lon mit disem meinem schwert geben will; aber du must zuvor disen bereyten apffel, so du mir bereyt hast, selbs in deinen verrähterischen schlauch fressen, und soltest du daran erworgen. Dann hie mag dich nyemandts fristen.‹

Der narr zittern vor dem ritter stund, in mit flehen und weynen bitten ward, im zu verzeihen. Aber alles umbsunst was; der ritter anhub und sprach: ›Nun wolan, du schandtlicher verrähter, gedenck, das du den apffel essest; oder ich will dir mit meinem schwert dein leben nemmen.‹

Da nun der schalcksnarr sah, das kein frist noch besserung da was, fieng er an und sprach: ›Mir beschicht warlich hie recht; nachdem und ich understanden hab zu thun und an einem frummen unnd theüren ritter zu vollbringen, das würt yetzundt an mir vollendt, wie billich und recht ist. Darumb, o mein gott unnd mein herr, wöllest mir mein sünd und misszhat verziehen!‹ Damit beyß er mit gantzen krefften in den apffel. Nit lang anstund, an allem seinem leib ufflauffen und groß geschwellen thet. Als er nun befand, das sein end nahendt, hub er an unnd sprach: ›Edler ritter, ich bitt, mir nit weiter leyd zufügen wöllest; dann du wol sihst, das ich zu meinem todt steür genug hab. Ich bitt dich aber, durch gott mir verziehen wöllest, damit mir gott auch meine sünd verziehe.‹ Mit dem geredt seinen geyst auffgab und von diser welt schied.

Der ritter widerumb auff sein pferdt saß, von dannen reyt, den nechsten weg an der Portugaleser port kam. Daselbs seinen knecht noch warten fand. Nun was zu derselben zeit kein schiff an dem port. Davon der ritter in ein new leyd kam, nit wußt, wie er seinen sachen ein end geben solt. Zuletst mit seinem knecht zu raht ward, auff ein klein schiff zu sitzen und sich gott und dem glück zu ergeben; dann da wer kein ander flucht mehr; sobald der künig sein hinwegscheyden vernemmen, würd er im eylens nachhangen und in underston zu fahen und umbzubringen.

Zuhandt mit einem schiffman überein kam, der im und seinem knecht ein jagschiff zurichten solt unnd in in Portugal füren. Des im der schiffman versprach, aber nit gantz in Portugal zu schiffen; er wolt sie aber an ein ander port füren, so sie im anderst lonen wolten, da sie gwißlich portugalische schiff funden, die sie gwißlich in Portugal bringen würden, wo ihn anderst von gott wetter unnd glück verluhen würd. Der ritter des schiffmanns zusagen wol zufriden was, seine bede pferdt an dem port verkauffet, allein mit seinem knecht, dem schiffmann und zweyen schiffknechten sich auff das ungestimb wütende mör wagen thet, mit glückseligem wind, aber bekümmertem hertzen auß Engelandt schiffet. In kurtzer zeit an das ort kamen, da sie zwey grosser schiff auß Portugal fanden, welche yetzundt gantz ferig waren, also das sie den nechstkünfftigen tag von land faren wolten. Der ritter seinen schiffman eerlichen bezalen thet, in auch mit einer sunderen schenck verehret. Der frölich unnd wol zu mut wider heym fur. Demnach sich der ritter anderwert verdinget, zu vollem in Portugal zu faren.

Den lassen wir also in grossem leyd dahin faren und sagen fürbaß, wie es in Engelandt an des künigs hoff ergangen sei. Als nun das jagen den gantzen tag gewert und der künig meynt, seinem bösen willen wer yetz ein geniegen beschehen, reyt er mit grossen freüden wider heym. So bald nit heym kummen was, nach dem ritter und narren fragen thet, aber von nyemandts nichts erfaren mocht. Der künig zuhandt grossen schrecken empfahen thet; dann im von stund an zu gedancken kam, wo der ritter an dem narren gemerckt hette, wes willens er gegen im gwesen wer, so würdt er ihn umbracht haben. Deßhalb der künig von stund an die ort schicket, da er den ritter und narren hinbescheyden hatte.

Als sie aber dahin kamen, nyemandts dann den narren allein todt ligen fanden, gantz groß auffgeloffen und zerschwollen, auch eins theils von dem vergifften apffel bei im; aber von dem ritter mochten sie nichts erfaren. Die diener des künigs eylens wider heymkerten, dem künig alle sach zu wissen thetten. Der groß leyd umb den narren hat und noch vil mehr, als er verstand den ritter noch in leben sein, wiewol er gegen nyemandts dergleichen thett.

Hiebei wöllendt wirs lassen bleiben und wider sagen von dem trawrigen ritter Gabriotten, wie es im nach seinem abscheyd ergangen sei.

 

60.

 

Wie Gabriotto in ein grosse kranckheyt auff dem mör fallen thet, und was er seinem knecht empfahl.

Mit grossem leyd der edel ritter Gabriotto uß Engelandt schiffet. Aber alles ein kleins war, biß das er anfieng seiner allerliebsten junckfrawen recht zu gedencken; sich in dem grossen schiff zwischen ettliche ballen legen thet, sein Philomena erst anhub zu klagen und redt also mit im selbs: ›O du mein allerliebste junckfraw, ich klag die stund unnd auch den tag, aufs welchem ich deiner edlen zucht und schöne immer beraubt ward. Ach, warumb hab ich mich nit in alle gefar in Engelandt willig begeben! Was wolt mir doch der künig mehr zugefügt haben, dann das er mich zu todt hett lassen schlagen! Ich hab den todt geflohen und bin aber im mit gantzem gewalt entgegen gezogen; das muß ich ymmermehr klagen. Dann ich wol befind, das mein leben sich bald enden würt. Ach, das mir nit also vil glück hat mögen zuston, das ich bei meiner liebsten junckfrawen gestorben wer, damit ich ires angesichts nit also lang hett dörffen beraubt sein! Verflucht seiendt ihr grausamen wallen auff dem mör. Warumb hand ir mich nit gantz verdilcket, als ich in Franckreich schiffet, da ir mich also mit ewerem ungestümen zwirbeln umbgeben hatten! O ihr unseligen jüngling, so in Franckreich von mir erschlagen seind, warumb habendt ir mich nit mit ewern schwertern entlibet! Dann ich damals in guter hoffnung was, mein allerliebste junckfraw wider zu sehen, des ich nun zumal gantz keinen trost mer haben darff. O des unseligen tags, an dem ich in Engelandt mit meinem pferdt also einen schweren und harten fall gethon hab unnd aber nit allda mein end hab mögen nemmen! Allda wolt ich kein sterben nit geklagt haben, sunder mit grossen freüden gestorben sein; dann ich noch nye angefangen hat lieb zu haben.‹

Mit semlichen und dergleichen worten der ritter sein leyd klagen thet, sich nyemandts trösten wolt lassen, weder essen noch trinken wolt. Davon dann seinem diener grosses leyd zustund; thett sich zu seinem herren allein und sprach mit trostlicher stimm also: ›Ach mein allerliebster herr, was ist es doch, das euch in semlich groß leiden und leyd bringet? Was ursachet euch zu solcher köstigung, das ir euch understohn also umb ewer leben zu bringen? Ich bitt euch, ir wöllendt ein mannlich unnd ritterlich gemüt haben unnd nit also ein weibisch leben füren, damit man nit sprechen mag, Gabriotto, der edel, der unverzagt und mannlich ritter, hatt ihm selbs on alle ursach sein junges leben gekürtzet‹.

Nun wußt des ritters knecht noch nit, von weßwegen der ritter ein semliche harte und schwere klag furte. Das wußt der ritter wol, darumb hub er an und sprach: ›Mein allerliebster diener, die ursach meines trawrens magst du nit wissen. Damit du aber mir glauben mögest, will ich dir semliche ursach zu wissen thun. Dann ich mich wol befind nit lang mehr zu leben; so beger ich auch gantz keiner hilff meines lebens, dieweil ich meiner allerliebsten junckfrawen beraubt sein muß, von deren wegen ich auß Engelandt hab mußen entweichen; und aber mich seidher offt gerewen hat, das ich mich nit bei meiner allerliebsten junckfrawen enthalten hab, was mir doch darauß entsprungen wer. Gott wolt, ich den vergifften apffel, so mir von dem künig bereyt worden ist, gessen hett, damit ich meinem leben in Engelandt ein end gemacht hette! So wer ich doch von meiner allerliebsten junckfrawen geklagt worden. Die aber yetzundt nit wissen mag, wie mirs goht; das ich dann zum allermeysten klagen muß.‹

Nachdem der ritter solche wort mit seinem knecht geredt, hatt er im allen handel entdecket. Davon der knecht gross verwundren empfangen, seinen herren, so best mocht, tröstet. Aber alles umbsunst was. Zuletst sprach der ritter: ›Mein allerliebster und getrewer diener, ich bitt, mich nit lenger mit deinen worten bekümmern wöllest; dann sie nicht an mir verfahen mögen. Ist aber dein gemüt in trewen gegen mir geneygt, als ich dir dann vertraw, so gewer mich meiner letsten bitt; darumb soll dir wol gelonet werden. Nimb war, wann ich meinem leben ein end geben würd, so soltu alle mein kleinot sampt dem baren gelt on aller welt einred von mir erben. Allein den ring, so ich an meinem Finger hab, den mustu wider in Engelandt füren, denselben der schönen Philomena überantworten mit sampt meinem hertzen. Das solt du mir mit eygner handt außschneiden und mit gantzem fleiß wol verwaren und palsamiern, damit du es also frisch in Engelandt bringen mögest. Das ist an dich meine letste bitt, deren du mich wol geweren magst.‹

Der knecht, als er seinen herren also reden hort, mit bekümmertem hertzen zu ihm sprach: ›Ach mein allerliebster ritter und herr, ich hoff, es sei noch nit an dem, das ir also sterben. So sichs aber ye zutragen wolt, das ir also ellendtlich sterben solten, wolt ich nit allein das, so ir mir anzeygen, in Engelandt füren, sunder ewerem vatter als ewer verlassen gut bringen und überantworten. Des sond ir euch in allen trewen zu mir versehen.‹

Der ritter dem diener seines erbietens freündtlich dancket, im darnach schuff dinnten und federn zu langen, einen brieff an seinen vatter schreiben thet uff soliche meynung lautendt:

Hertzlieber vatter, wiewol mich küntliche trew und liebe darzu reytzet, dich in keinen weg weder mit worten noch geschrifften zu beleyden, so wills doch yetzundt die zeit also geben dir zu schreiben, davon ich weyß, du grossen schmertzen empfahen würst. Dann wiß, lieber vatter, das diß mein letste geschrifften seind, so von deinem son Gabriotten außgon; dann sich kurtz hernach der todt mit mir vereinget hatt. Darumb, lieber vatter, ist an dich mein bitt, wöllest disem meinem trewen diener alles mein verlassen gut willig folgen lassen unnd ihn anstatt deines sons befohlen lassen sein; das ist an dich mein letste bitt. Lieber vatter, gehab dich wol und laß dich meinen todt nit krencken! Sih an, das ich in trawren und ellendt mein übrige zeit hett müßen vertreiben! Gott verleih dir und meinem liebsten bruder Reinharten ein frölicher zeit, dann ich, seidher ich auß Engelandt geschiftt, gehabt hab!

Mit disen worten der ritter sein brieff beschloß, den mit fleiß underschreib mit disen worten: Dein ellender, verjagter, trostloser, abgestorbener son Gabriotto.

Hie möcht einer sagen, warumb der ritter also geschriben hatt, dieweil er noch bei leben was. Darzu antwort ich: der ritter hatt am allerbasten entpfunden, wie im an seinem hertzen gewesen ist; als sich dann nachmals wol beschinnen hett, wie ir das gründtlich vernemmen werdt.

Nachdem Gabriotto seinen brieff verbittschet hat, gedacht er seiner allerliebsten junckfrawen auch den letsten brieff zu schreiben. Derselbig auff semliche form lautet:

Ich entbiet euch gern, mein außerwölte junckfraw, mein wolfart, das mir aber nit mehr gebieren will. Dann mich ewer schöne unnd edle liebe dermassen so schwerlichen kräncken thut, dass ich von allen meinen krefften kummen bin und nichts mehr erwart dann des todts, der warlichen bald meinem trawren ein end geben würt. Darumb, allerliebste junckfraw, ich euch verschafft hab mein hertz zu bringen. Dasselbig mein unsichtbare seel nimmer verlassen soll. Darumb wöllendt diß mein hertz bei euch behalten und gedencken, in was trewen es euch gemeynt, mit was freüden es euch gedient und in was eeren es euch geliebt hat, da es noch in seinem leib gewesen ist. Nit schlagen im auß herberg zu geben, darumb das es nit in leiblicher gstalt bei euch wonen mag! Dann wo diß mein hertz ist, daselbs würt auch mein edle seel sein und euch beiwonen, solang mir beid zusampt an unser verordnete wonung kummen. Darumb, mein allerliebste junckfraw, nit seind bekümmert umb meinen todt! Dann ich vil neher bei euch sein würd dann in meinem leben. Gott gesegen euch, mein außerwölte ob allen junckfrawen; der geb euch frölicher zeit und stund, dann mir seidher verluhen gewesen seind!

Damit der ritter seinen brieff, welchen er mit trehen gantz übergossen hatt, zuschloss, in in ein liderins ledlin, welches mit einem silberin schlößlin gantz subteil verschlosszen was, verschliessen thet, seinem knecht befal, so er von diser zeit schied, das er dann sein hertz auch darein sampt dem ring legen solt und das Philomena der junckfrawen überantworten, den andren brieff seinem allerliebsten vatter bringen. Des im der diener versprach mit gantzem fleiss zu volstrecken, wie er dann understund; aber nit nach seinem willen ergon mocht, als irs dann nachgohns wol hören werden.

 

61.

 

Wie der ellendt Gabriotto, demnach er lang auff dem mör gefaren was, in einer port in eim kleinen stettlin verschied, unnd wie in sein diener auffschneiden ließ, sein hertz wider in Engelandt fürt.

Ir hand gehört, mit was schmertzen unnd ellend der edel ritter Gabriotto uff dem mör fur. Nach dem begab sich, das sie an landt schifften. Nit weit von dannen ein mechtig schlossz was, aufs welchem ein grosser herr sein hoff hielt; unden an dem schlossz stund ein kleines stettlin. Darinn ließ sich der betrübt ritter Gabriotto füren; dann er yetzundt von allen seinen krefften kummen was, wol entpfand, das die stund seines letsten ellendts nit ferr was. Darumb ließ er eylens die obersten desselbigen stettlins zu im brerüffen, fieng an und erzalt in sein kranckheyt und sagt also: ›Ir allerliebsten herren unnd freünd, dieweil ich empfind, das meines lebens zu disem mal nit mehr ist, so bitt ich, ir wöllendt mir in mein letsten willen nichts tragen und meinem knecht zulassen, das er mich nach meinem todt uffschneid und mein hertz auß mir nemme, dasselbig hindersich wider füren an die ort, so ich im dann befohlen hab, auch mein verlassen gut meinem vatter wider überantworten. Daran thundt ihr mir ein sunder wolgefallen.‹

Die herrn, so zugegen waren, groß mitleiden mit dem ritter hatten, im zuhandt versprachen zu willfaren, yedoch die sach zuvor hinder sich an iren herren brachten, der dann auff dem obgedachten schlossz ein wonung hatt. Als er der sach vernam, sich zuhandt auffmachet, den ritter in seinem leben zu sehen.

Als er nun zu dem ritter kam, wol sah, das er nit eines schlechten herkummens was, wiewol er sein schein und adeliche gestalt gantz verloren hat. Darumb der landsherr ein groß mitleiden mit im hat, in freündtlich batt, im sein anligen und kranckheyt zu entdecken. Des im der ritter zuletst nach der leng erzalen thet, dadurch den herren bewegt, das er das zehern nit verhalten mocht; dem ritter, so best er mocht, seinen trost mittheylet; aber alles umbsunst was. Dann er im kurtz hernach in beisein des landtsherren mit lachendem mund also sprach: ›Frew dich, mein edle seel; dann du würst in in einer kleinen weil dein allerliebste Philomena sehen.‹ Nach disen worten sich gott dem herren in seinen schirm befehlen thet unnd mit frölichem angesicht seinen geyst auffgeben thet.

Alle die, so umb in stunden, groß leyd davon empfiengen. Wiewol der ritter nit lang umb sie gewonet hat, noch dannocht hat er ein solich sunder genad von gott, alle die, so in sahen, im zuhandt alles guten gundten. Als nun Gabriotto verscheyden was, sein knecht gross leyd davon entpfangen hat, seinen allerliebsten herren mit grossem leyd klagen thet, darnach schuff, das man in auffschneyd, sein edles hertz mit grossem fleiß in das liderin ledlin balsamiert; demnach in eerlichen zu der erden bestatten ließ.

Als nun das alles vollendt was, der knecht sich wider zuricht in Engelandt zu schiffen, aber nit nach seinem begeren schiff finden mocht; dann er ein gute zeit allda verharren mußt, allen tag zu seines herren grab gieng, in von newem anfieng zu klagen, so lang das die zeit kam, in der er seines gefallens ein schiff fand. Seinen wirt abzalt, sich zu dem patronen verdingt zu faren biß gen Lunden an das port; also mit grossem leyd von seines herren begrebnus schiffet, allen tag sich zu undrist in das schiff füget, seinen allerliebsten herren mit gantzem fleiß klaget.

 

62.

 

Wie des ritters knecht wider in Engelandt schiffet und seines herren hertz mit im in einem ledlin verschlossen füret, und als er zu undrest in dem schiff lag, seinen herren klaget, im das hertz gestolen ward, wie ir vernemmen werdt.

Als nun des abgestorbnen ritters knecht mit grossem leyd auff dem mör allen tag zum wenigsten seinen herren ein stund klagen thet, sich eines tags begab, das er sein ledlin ab dem gürtel gethon unnd das an seiner gemeynen legerstatt ligen hatt lassen, aber zu undrest in dem schiff sein klag füret – begab sich, das ein portugalesischer bub, eines kauffherren son, welcher seinem vatter ein grossen theil seins guts verthon hat, derselb lotter in sunder wargenummen hat, das des ritters knecht das ledlin also wol verwaret. Darumb er meynt, er wer ein zollerier und furt köstlich steyn, so er dem künig gon Engelandt bringen wolt. Deshalb er fleißig acht nam, wo der knecht das ledlin hat ligen lassen, sich heymlich dahin schmeychet, das ledlin nam, zuruck des schiffs in ein finstern winckel verstossen thet, da sein nyemandts warnemmen mocht. Sein rechnung machet, das ers bei nacht auffbrechen wolt, die kleinot, so darinn weren, heraußzunemmen und heymlich in seine kleyder vernegen, demnach das ledlin in das mör zu werffen.

Als nun der knecht seiner klag ein end geben hatt, wider heruff kam, allererst gewar ward, das im die lad an seinem girtel manglet, grossen schrecken empfieng, allenthalb hinder im unnd vor im suchen thett, aber nichts fand. ›O gott‹, sprach der knecht, ›der ellenden stund, so ich erlebt hab! O du mein frummer und allerliebster herr, nun wie mag ich dir deinen letsten willen erfillen, dieweil mir das, so du mir in allen trewen hast empfohlen, gantz entwert ist! Ach, das mir nit all mein hab dafür genummen ward!‹

Der knecht mit solchem jämerlichen schreien und klagen sich also übel gehub, das alle die, so mit im zu schiff waren, groß mitleiden mit im hatten. Der patron sie allsamen zu dem höchsten ermanet, ihm das sein wider zuzustellen. Aber nyemandts daran schuld tragen wolt, wiewol yederman auff den schalckhafften buben zweiffelt. Der sich aber mit ersten zu dem betrübten knecht füget, im allenthalb suchen halff, sich erzeyget, als wenn er groß mitleiden mit im hett.

Als nun der knecht sich des ledlins mit dem hertzen gantz verwegen hatt, der obgemeldt naß knab sich zu im satzt, im mit listigen worten außerfaren thet, was doch in dem ledlin verborgen wer. Des ihm der knecht nit verhalten wolt, sunder im alle ding zu wissen thet. Als nun der schalck vermarckt, das nichts anders in dem ledlin was dann einn hertz, so balsamiert wer, gedacht er: ›Was ist mir das hertz nütz, unnd das ich den guten jüngling umbsunst bekümmern soll! Ich wills im heymlich wider an das ort legen, da ichs genummen hab.‹

Als nun die nacht kummen was und yetz yederman zu rhu sich gelegt hatt, der knecht die gantz nacht ungeschlaffen vertrib, der dieb, so ihm das ledlin gestolen hat, heymlich hinzuschleych, nit anderst meynt, dann er schlieff, und legt im das ledlin zu seinem haupten. Der arm knecht seer erschrack; dann er meynt, er wolt in seines gelts auch berauben; zuhandt auffwuscht, in bei einem arm fasset, so lang hub, biß ihm die andern zulieffen; dann er mit seinem schreyen alle, so zu schiff waren, erwecket.

Als nun der patron mit andren kauffleüten hinzugelauffen kam und den schandtlichen buben also fanden, bezwungen sie in, das er die warheyt bekennen mußt. Als nun der knecht sein verlornes hertz wider überkummen hat, frölich und guter ding ward. Der patron mit raht aller andren kauffleüt den buben in das schiff schmiden ließ, da er nachgohns an dem riemen ziehen mußt und darzu mit grossen streychen geplagt, so lang biß sie das engelisch port erreychten.

Yederman den patron abrichtet; vom schiff tratten, iren geschefften nachgiengen. Des ritters knecht sich nach seinem besten fleiß verstellet, damit er onangefochten an dem küniglichen hoff sein befelch außrichten möcht. Aber nit nach seinem willen zu end gieng, wie ir das nachgohns wol vernemmen werdt.

 

63.

 

Wie der junckfrawen Philomena ihr allerliebster ritter einer nacht fürkam und mit einem schweren seüfftzen on alles reden wider von ir schied.

Als nun des abgestorbnen ritters knecht mit dem hertzen wider in Engelandt kummen was, und aber nit weg finden mocht, das er zu Philomena der junckfrawen kummen und ir das hertz überantworten kündt. Dann sich die junckfraw, von dem an der ritter auß dem landt gefaren was, sich gantz nit sehen ließ, dann so sie es eren halben nit underlassen kundt. Sie hat auch in solcher zeit kein fröliche kleydung nye angelegt sunder als eine, so ire liebste freund verloren hett, in gantz schwartzer kleydung sich sehen lassen. Es ist auch nit ein klein von ir schöne abgewichen, ja als wann sie mit einer schweren kranckheyt beladen wer gewesen, welches irem bruder, dem künig, nit kleinen schmertzen bracht hat. Dann er sie zum dickern mal understund davon abzuwenden; die junckfraw aber gantz keinen trost annemmen wolt.

Eines tags begab es sich, das der künig aber zu seiner schwester in ir gemach kummen was, sie aber von irem fürnemmen vermeynt abzuwenden, auff semliche meynung mit ir anhub zu reden: ›Mein allerliebste schwester Philomena, was ist doch das, so dich also in schwere gedancken gesetzt hatt? Ich bitt, mir das anzeygen wöllest. Fürwar kein ding auff erden nit sein soll, so es mir anderst müglich ist zu bekummen, es soll dir werden. Du solt mir aber keineswegs dein anligen verhalten.‹

Die junckfraw Philomena, wiewol sie noch nie ir hertz gegen irem bruder auffgethon hat, noch bewegt er sie mit seinen guten worten, das sie ims nit lenger verbergen wolt; dann sie meynet, so der künig ye hören würd, was irs fürnemmens wer, er würd sie irs begerens geweren. Darumb hub sie an und sprach: ›Allerliebster bruder und herr, ir sond wissen, das ich nye willens gewesen bin euch mein anligen zu entdecken. Dann mir ist zuvor wol wissen, das euch die ding unverborgen seind. Damit ich euch aber ein gantzen entscheyd geben mög, so ist das mein entlich fürnemmen und meynung, nymmer kein küniglich kleinot anzulegen, so lang ir mir nit meinen allerliebsten ritter zu kummen verschaffen, welchen ir von meinetwegen befohlen hand mit tödtlichem gifft hinzurichten. Das aber gott gewendt hat; dann der, so im das netz gespannen hat, selb darin gefallen ist. Wo aber mein außerwölter ritter hinkummen sei, mir gantz verborgen ist, allein das ich sorg, ir habendt im so lang nachgestellt, das er umbkummen sei. Gott wolt, ich das wissen möcht! Ich wolt im ein trewe nachfolgerin sein.‹

Als nun der künig das steiff fürnemmen seiner schwester vernam, auß falschem hertzen also zu ir sprach: ›Schwester Philomena, biß getröst! Glaub mir, solt ich gewißt haben, das du also ein grosse liebe zu dem ritter getragen hettest, er solt von meinem hoff nit kummen sein. Ich hab aber sorg getragen, dir sei die liebe des ritters zuwider und, wiewol du sein nit achtung gehabt, noch möcht er dich mit seinem wesen in ein verdacht bracht haben; das mir dann deinethalb seer leyd gewesen wer. Doch so biß getröst und stand auff! Dann ich mit allem fleiß nach dem ritter will fragen lassen. Ist er noch bei leben, er soll in kurtzer zeit wider an meinen hoff kummen.‹

Die junckfraw sprach: ›Das wöll gott! Aber ich besorg, die wort und hertz, so ir mir versprechen, nit gleich seiendt, oder aber stat es nit wol umb den edlen unnd theüren ritter Gabriotten. Dem aber sei, wie im wöll, so würt mich kein mensch nymmer frölich sehen, ich hab dann ein gewissen buchstaben von meinem lieben Gabriotten.‹ Der künig seiner schwester von newem versprach, nach dem ritter zu fragen; also urlaub von ir nam, von dannen gieng.

Die junckfraw wider anhub nach Gabriotten zu gedencken. In dem die zeit kam, das man zu rhu gon solt. Philomena sich zu bett niderlegt, nach langem weynen und klagen entschlieff. In dem schlaff bedaucht sie, wie sie iren allerliebsten Gabriotten in einem weissen kleyd vor ir ston seh, welcher sie mit einem dieffen seüfftzen und trawrigen angesicht ansehen thet, also ungeredt von ir schied. Die junckfraw im mit gantzer begierd nachsah; als sie aber marckt, das er von ir gohn wolt, hub sie an mit lauter stimm zu schreien: ›O mein ritter Gabriott ker wider zu mir, deiner allerliebsten junckfrawen!‹

Die junckfraw also mit voller stimm geschrawen hat, das sie selbs auß dem schlaff erwachet, deßgleichen ire kammerjunckfrawen erweckt hat. Deren eine schnell auffstund, zu der junckfrawen kam, sie fraget, was ir gebrech. Die junckfraw züchtiglich antwort: ›Nichts‹, sprach sie, ›dann das mich ein schwerer traum angefochten hat. Gond hin und seind rüwig!‹ Als nun die junckfraw von ir gieng, Philomena die übrig nacht nirgendt mit anderst dann mit weynen, seüfftzen und klagen zu vollem zu end bracht, so lang der morgenstern die duncklen wolcken mit seinem liechten schein verjagen thet.

Die junckfraw auffstund, on alles rumor auß der kammer gieng zu Rosamunda gemach, an dem sittlichen anklopffen thett. Die junckfraw Rosamunda, welche yetzundt auch ihren schlaff geendt hat, das züchtig klopffen wol erkannt. Derhalben bald uffstund, sich, so schnellest sie mocht, anthet, die kammer auffschloß, ir allerliebste junckfraw empfahen thet; ires frügen auffstons wunder nam.

Philomena nit lang verzog, zu Rosamunda sprach: ›Ach mein allerliebste junckfraw, ich bitt, on alles saumen mit mir in mein gemach gon wöllest. Dann ich fürwar sunst von allen meinen sinnen kummen muß; dann gewißlich würd ich in kurtzen tagen ein schwere und trawrige bottschafft von meinem allerliebsten ritter vernemmen.‹ Die junckfraw Rosamunda sich nit lang saumet, mit Philomena zu ihrem gemach gieng, allda sie die thür noch offen fanden. Hinein giengen, zusamen sassen, ir leyd einander klagten, den tag also in grossem trawren vertriben.

 

64.

 

Wie der künig von seinem hoffgesind underricht ward, das des ritters knecht wider in Engelandt kummen wer; der künig zuhandt gebot, das man in für in bringen solt, das zuhandt geschah, und wie es hernach gieng

Ir hand gehört, mit was sorgen des ritters knecht in Engelandt umhergieng unnd wie er sich verkleydt hat. Noch mocht er sich vor ettlichen des künigs hoffgsind nit verbergen. Dieselben vermeynten, dem künig ein groß wolgefallen daran zu thun, derhalben sie sich gantz schnell zu im fügten, im die zukunfft des knechts zu wissen thetten. Sobald der künig des gewar ward, von stund an ettlich seiner diener bestellet, die solten im des ritters knecht zuhanden bringen. Dann der künig besorgt, der knecht wer darumb zu landt kummen, das er im sein schwester heymlich hinwegfüren wolt, dieweil er hort, das er sich niemant zu erkennen geben wolt.

Als nun die, so befelch von dem künig hatten, zu dem knecht kamen, in mit seinem nammen nannten, im anzeygten, was des künigs befelch wer, fieng er an sich gantz unbekannt zu stellen. ›Lieben fründ‹, sagt er, ›ir mögendt wol seer unverstanden leüt sein. Ir wend mich eines nammens bereden, welchen ich nie an mir gehabt, noch von keinem menschen also genennt ward. Ich bitt euch, sagendt ewerem herren dem künig, wie ir euch selb geirrt haben, damit ich nit für sein majestet kummen dörff.‹ Die red thet er zu inen. Es was aber alles umbsunst; dann sie in uß der maßen wol erkannten, und wie fast er sich widert, noch furten sie in mit gewalt zu dem künig, davon er seer grossen schrecken empfahen thet.

Als er nun für den künig kam, der künig in zuhant mit ruhen und erschrocklichen worten anfaren thett, also sprach: ›Jüngling, wer hat dir gerathen, so unverschampt in mein künigreich zu kummen und dich also schnöder verrähterig wider mich zu gebrauchen? Gedenck und zeyg an, was du willen habest! Du würst sunst mit grosser marter dazu bezwungen werden. Dann ich ye dein fürnemmen wißen will, auch wo dein herr sei, mit dem du heymlich on alles urlaub uß disem künigreich entritten bist.‹

Der gut jung von dem grausamen anfaren des künigs nit wenig schrecken empfieng, anhub und also sprach: ›Allergnädigster herr und künig, ich bitt, mir verziehen wöllen, das ich mich also schwerlich gegen ewern küniglichen gnaden übersehen hab. Dann mir warlich verborgen gewesen ist meines herren fürnemmen, welcher yetzundt dem todt ergeben ist. Dann ich, weil er mein herr was, ye verbunden gewesen bin im gehorsam zu sein. Darumb ich gantz kein schuld daran hab.‹

›Was ursacht dich aber‹, sprach der künig, ›das du also dein nammen und gstalt verkert hast? Das dann nirgendt umb geschehen, dann das du mich uß befelch deines herren understanden hast zu verrahten. Dann ich weyß, das er noch nit todt ist.‹ – ›Sicher‹, sprach der jüngling, ›er ist in Portugal an einem port gestorben, allda hab ich in zu der erden bestatten lassen.‹

›Warlich‹, sprach der künig, ›ich befind, das du mir mit grosser verrähterey umbgahst.‹ Befahl damit seinem volck, den guten jungen in gefencknus zu legen und die schergen zu im zu füren, die solten mit grosser marter an in setzen und sein heymligkeyt von im erfaren.

Davon der jüngling grossen schrecken empfieng, für den künig uff die erden fiel, also sprach: ›Genadent mir, allergnädigster herr und künig, und glaubendt meinen worten! Das ir meines herren todt ein gewiß zeichen haben, so nemment war, in disem ledlin hab ich sein hertz, das ich uß seinem leib hab lassen schneiden, deßgleich einen ring sampt einem brieff, so mir der ritter befohlen hat an seinem letsten end, an die ort zu überantworten, wie das ewer majestet wol lesen würt. Ein semlichs ich im als meinem lieben herren versprochen hab. Gott wolt, er noch in leben wer, was mir doch darumb zustünd zu leyden! Dann er mir warlich ein lieber herr gewesen ist. Ich wolt auch, so mir das nit fürkummen wer, seinen befelch vollzogen haben. Darumb bin ich alles, so mir zuhanden gat, willig zu leiden.‹

Der künig nun zumal ein gut vernügen hat, alles von dem jungen empfieng, yedoch verschafft er in zu verwaren; das dann nach des künigs befelch on als verhindern vollstreckt ward. Demnach der künig mit im selbs beraht schlug, was er weiter mit seiner schwester fürnemmen wolt, also beschloß, das er ir alls, das von dem ritter geschickt wer, überantworten wolt, als er dann zuletst thet.

 


65.

 

Wie der künig seiner schwester alles, so ir von dem ritter geschickt was, selb überantworten thet, auch wie die edel junckfraw begert den botten zu ir zu bringen, des ir der künig verwilliget, und wie ir Gabriotten hertz über tisch bracht ward.

Als nun der gut jung in grossen sorgen stund, auch fast fleißig verwart ward, hub er erst an seinen allerliebsten herren zu klagen. Den lassen wir also sein zeit vertreiben und sagen fürbaß, wie es mit dem hertzen gangen sei.

Eines morgens umb primzeit sich der künig zu seiner schwester fügen thet, das hertz, brieff und ring heymlich zu im nam, zu seiner schwester kam, ir einen guten morgen wunscht. Die junckfraw im mit züchten dancket. Der künig anhub und sprach: ›Schwester, so ich gesichert wer, das du von deinem trawren abston woltest, du müßt bald bottschafft von deim Gabriotten vernemmen. Du must mir aber zuvor versprechen, sunst mag dir solicher brieff nit zu sehen werden.‹

Die junckfraw vor freüd und leyd nit wußt, was sie daruff antworten solt; zuletst hub sie an und sprach: ›Ach bruder, nit verziehendt lang mit solchem brieff! Dann er sei, wie er wöll, so seind des sicher und gewiß, das er meinem trawren ein end geben würt. Des hand euch mein trew zu pfandt.‹

Der künig sprach: ›Liebe schwester, ich glaub, wo du des ritters wolfart, gesundtheyt und vermüglichkeyt vernemmest, du werdest dich größlich erfrewen. So aber das widerspil vorhanden ist, wie wilt du dich dann halten?‹ – ›Ihm sei, wie im wöll‹, sprach Philomena, ›so würt sich mein trawren enden.‹ Damit sie aber irem bruder volß herußhalff, sprach sie weiter: ›Was ist mir von nöten weiters zu trawren, so ich vernimb, das es wol umb meinen ritter stat! Was hilfft mich dann klagen und weynen, so er gestorben ist! Dann ich in damit nit widerbringen mag.‹

Der künig von den worten seiner schwester zum theyl ettwas freüd empfieng; yedoch wolt er ir noch nichts verjehen; dann im zuhandt ein ander gedancken fürkam. Zu seiner schwester sprach: ›Wolan, Philomena, dieweil ich die trostlich antwort an dir erlangt hab, so will ich nit lenger verziehen dann disen künfftigen ymbiß. Yedoch so wiß zuvor, das ich dir die ding nit vor allen deinen junckfrawen offenbaren will. Darumb so erwöl dir eine oder zwo, den du am basten vertrawen thust, die schaff zu dir in dein gemach zu kummen! So will ich dir den brieff und das, so damit kummen, bei meinem truckseßen schicken. Ich hoff auch, du werdest deinem zusagen statt thun.‹

Die junckfraw an den worten des künigs wol abnam, das die sach nit so gantz wol umb den ritter stünd. Damit aber sie die recht warheyt erfaren möcht, sprach sie: ›Allerliebster bruder, herr und künig, dieweil mir semlich gnad von euch widerfaret, so bitt ich, wöllent mir noch einer bitt gehorchen und mir den brieff bei dem botten, wer der sei, so in bracht, überschicken. Hergegen ich euch versprich und zusagen will, allem meinem zusagen statt zu thun.‹ Der künig seiner schwester gäntzlich versprach zu willfaren, demnach von ir schied. Philomena zuhand nach Rosamunda und Laureta schicket; die sich nit saumpten, zu ir kamen, aller sachen von ir verstendigt wurden.

Als nun der künig meynet und gäntzlich in hoffnung was, sein schwester Philomena würd nach irem zusagen iren unmut hinlegen, nam er des ritters knecht uß gefencknüs und redt mit im also: ›Jüngling, demnach du gefangen worden bist, alles darumb geschehen, das ich in zweiffel stand, du gangest mit der unwarheyt umb. So ich aber gewiß wer des, so ich von dir vernummen hab, dir solt kein leyd von mir geschehen.‹

Der knecht von des künigs worten in newes leyd kam, also sprach: ›Es ist leyder war; ich wolt aber darinn diese und noch grössere not leyden, das mein herr noch bei leben wer.‹ – ›Davon sei genug gesagt‹, sprach der künig, ›ich will deinen worten glauben geben und, so dirs gelegen sein will, zu einem dieber uffnemmen. Yedoch mustu mir in einem ding willfaren und dem also thun. Dann so würstu auch deines herren lotsten willen erfillen.‹

Der gut jung uß forcht dem künig zu thun versprach alles, so er an in begeret. ›Du solt wißen‹, sprach der künig, ›das mein schwester ein bancket mit ettlichen iren junckfrawen haben würt. Wann sie dann in mitten des mals sind, mustu ir die gaben, so dir von deinem herren befohlen sind, bringen, deßgleichen warnemmen alles des, so sie dich fragt. Daran soltu ir gantz nichts verhelen und mir dann, was sie dir zu antwort gibt, anzeygen.‹ Der knecht des künigs befelch nit wenig freüd empfieng, damit er seines herren seligen willen auch erfüllen möcht. Als nun die stund kam, der künig dem diener das ledlin gab seiner schwester zu bringen, als dann geschah.

Nun hat Philomena einen seer köstlichen ymbiß zubereyten lassen; bei ir was Laureta und Rosamunda und nyemants anders. Als sie nun in halbem essen waren, so kumpt der knecht mit dem ledlin hineingon. Als er in nun die speiß und tranck gesegnet, zuhandt uff seine kney für den tisch fallen thet, uff solche meynung anhub zu reden: ›Allergnädigste junckfraw, ich bitt, mir unseligen botten meiner leydigen bottschafft zu verziehen. Dann sie leyder nit anderst an ir selbs ist, gott müß erbarmen.‹ Als er diß geredt, fieng er kläglich an zu weynen.

Die junckfraw von disen worten ein solichen grossen schrecken empfieng, das sie dem diener gantz kein antwort geben kundt; das ledlin, darinn das hertz versperrt was, stillschweygendt von im empfahen thet. Der diener ir den schlissel auch zuwarff, damit sie es uffschliessen solt; das aber der junckfrawen nit müglich was zu thun. Laureta ir das uß der handt nam, das zuhandt uffschloß; der geruch von dem balsam zuhandt in dem gemach gantz wol riechen thet. In dem sich Philomena ein klein erholt hat, das ledlin zu iren handen nam. ›Ach gott‹, sprach die junckfraw zu dem diener, ›wie lebt mein allerliebster ritter? Dann ich sih hie den ring, so im seer geliebt hat, welchen er on merckliche ursach nit von im gelassen.‹ Demnach nam sie den brieff, schloß in uff und laß den, gantz stillschweygendt thet sie in mit iren zehern gantz übergiessen. Als sie nun bericht was, das ires ritters hertz in dem ledlin verwicklet was, wand sie es uff (dann es in ein schön seidin düchlin gebunden lag), also bloß das zu tausent malen kusset, an ir hertz trucket, aber gantz ungeredt ein güte zeit so kläglich gebar, das Laureta und Rosamunda in grossen schrecken kamen. Dann sie wußten nit, was sie davon abnemmen sollen, wiewol sie meynten, es wer ettwas anders; dann sie keinen gedancken hatten, das es Gabriotten hertz sein solt.

Als nun Philomena ein semlich ellendts wesen lang zeit gefürt, fieng zuletst an, trücknet ir ungesicht, und mit einer kecken stimm hub sie an und sprach: ›O du mein allerliebstes hertz, nun mag ich erst erkennen die liebe, so du bei deinem leben zu mir getragen hast, dieweil du also verordnet nach deinem absterben zu mir kummest. Was grossen dancks bin ich dir von recht schuldig, das du mir also ein getrewen geleidtsman geben wilt und nit von mir in meinem letsten sterben scheyden wilt! O du schalckhaffter bruder, nun ist dir dein böser und schantlicher will erfillet, so durch deinen falschen anschlag zuwegen gericht worden ist. Du solt aber gewiß sein, das du bald deiner schwester beraubt würst. Die du hast meynen zu behalten, würstu erst verlieren und beraubt sein.‹ Demnach sie sich zu dem botten keret und sprach: ›Mein allerliebster jüngling, ich bitt dich, zeyg mir an, wo und wann doch mein allerliebster ritter verscheyden ist, ob er doch mein in keinen weg gedacht hab!‹

Der knecht mit trawrigen worten anhub und sprach: ›Allergnädigste und liebste junckfraw, ir sond mir sunder zweiffel glauben, das mein herr, seidher er uß Engelandt gefaren ist, kein stund ewer vergessen hat, sunder zu aller zeit nach euch gesinnet und gewinschet. Auch sein letst wort ist diß gewesen; als im sein sel ußgon wolt, sprach er: Frew dich, du edle seel; dann du würst bald bei deiner liebsten Philomena sein. Denmach sein geist uffgab.‹

›Nun wolan‹, sprach Philomena, ›dieweil num gott das also gefügt, das du edles und ußerwöltes hertz in leiblicher gstalt nimmer zu mir hast mögen kummen und aber on mich nit hast mögen vergraben werden, so danck ich gott solcher reichen gaben, auch meinen bruder. Demselben ich billichen danck schuldig bin zu sagen, dieweil er mich mit einer solchen trawrigen und doch reichen gaben verehrt hat. So will ich im auch mein versprochne zusagung halten und von allem meinem trawren abston und gantz frölich mit meim allerliebsten hertzen von disem jamertal scheyden. Das dann in kurtzer zeit geschehen soll, und muß davon mich nyemants entledigen. Darumb bitt ich euch alle samentlich, wöllent von mir nit weichen und mir die letst gsellschafft nit entziehen. Dann sich warlich nit lang vorziehen würt, das mein seel zu meines allerliebsten ritters gesellschafft kummen würt.‹

Mit dem Philomena ungeredt und mit gantz frölichem angesicht des ritters hertz zu ir trucket, unlang hernach mit lachenden mund und lauter stimm anhub und schrey: ›Nun frew dich, geliebte sel meines ritters; dann die mein sich bald zu dir gesellen würt.‹ Als sie das gesagt, hat sie Rosamunda angesehen und gesprochen: ›Nun gesegne dich gott, du mein allerliebste freündin und gesellin in allen meinen freüden, ein trösterin in meinem leyd! Gott geb dir in deiner liebe einen frölichern ußgang, dann ich hab! Ich bitt dich, wöllest mir Reinhart trewlich gsegnen. Und du, mein geliebte Laureta, gott geb dir nach meinem abscheyd ein fröliche zeit!‹ Mit disen worten geredt schloß sie iren mundt hart zu, und gleichendt als hett man gehört in irem leib ettwas zerbrechen, ließ es einen krach und schied also von diser welt.

Was grosser klag nun Laureta und Rosamunda gefürt hand, nit zu beschreiben ist. Dann als sie vernamen den ritter Gabriotten todt sein und yetzund augenscheinlich ir allerliebste junckfraw todt vor in ligen sahen, mit bitterlichem klagen und weynen ob ir stunden. Rosamunda anfieng und sprach: ›O mort und ach des ellenden tags und stund, so ich an meiner allerliebsten junckfrawen erlebt hab! O du mein Reinhart, was würstu sprechen, so du vornimpst, deinen allerliebsten freünd und bruder also verloren hast, darzu Philomena, welche uns ein trewe mithelfferin und gesellin gewesen ist! Ach gott, wie ungleich ist diser tag dem, uff welchen ir beyd mit großen freüden uff dem turnier euch dummleten und das best kleinot davon brachten! Nun ist es aber als in trawren und leyd verkert. Gott müß erbarmen, das ich solichen tag und stund erlebt hab.‹

Laureta nit minder klag furt dann Rosamunda. Das lond wir also umb kürtze underwegen; dann yedes in im selbs erwegen und bedencken mag, was guter zeit sie miteinander gehabt hand, und nun zumal aber so kläglichen ußgang nemmen thet.

 

(Als nun die junckfraw mit großem leyd und kläglichem weynen und klagen iren liebsten ritter klaget und sich gantz befandt den todt nit weit sein, hub sie ire augen frölichen uff, und mit lachendem mund rufft sie iren liebsten ritter mit eim hellen schrey, gab damit iren geyst uff und verschied also züchtiglich, das niemant meynt, das sie yetzundt todt wer, so lang sie gantz nichts mer von ir vernemmen kunten. Da aber Rosamunda und Laureta ir junckfraw yetzund verscheyden sahen, da bedarff niemandts fragen, ob sie sich fast übel gehebt hand. Dann solt ir klag von wort zu wort beschriben werden, man bedörfft ein groß buch darzu. Das wend wir alles underlaßen umb kürtze willen und wöllendt fürbaß sagen von dem künig, wie er sich nach seiner schwester todt gehalten hat, auch wie es Reinharten ergangen, als er vernam sein allerliebster gesell todt sein, als ir hernach alles bericht werden.)

 

66.

 

Was grosser klag der künig von seiner schwester todt empfangen hat, auch wie sich Reinhart in disem handel gehalten hat.

Demnach Philomena die junckfraw verscheyden was und nun solche mär für den künig, iren bruder, kam, von großem schrecken nit wissen mocht, wes er sich halten solt, schnell und bald zu seiner schwester gemach lauffen thet.

Als er aber sie gantz verscheyden sah, anhub kläglich zu weynen und sprach: ›O Philomena, du mein allerliebste schwester, wee mir, das ich ye an deinem todt schulding ward! Ach gott, ich bin dises ellenden todts allein ein ursach. Nun hab ich mit meinem neidigen ratschlagen drei junger edler menschen ubbracht. Wie mag mir doch semlich immer vergeben werden! O des jämerlichen ellenden anblicks, so ich an dir, mein liebste schwester Philomena, sehen muß! Ach, warumb hab ich nit den edlen Gabriotten an meinem hoff bleiben lassen! Was ühels hab ich doch je von im gehört! Gott wolt, das ir beyde noch in leben weren. Mich solt kein müh noch arbeyt rewen, so lang ich den edlen Gabriotten ankummen möcht und in für einen schwager haben. O gott, wer würt mich gegen dir immer und ewiglich entschuldigen, dieweil ich durch mein bösen anschlag mein allerliebste schwester sampt zweyen edlen jünglingen umbbracht hab! O du unstätes glück, wie kanstu die menschlich hoffnung in so schnelles klagen und trawren verkeren! Nun was ich heüt morgen einer semlichen hoffnung, mein schwester solt ires ritters gantz vergessen, so sie vernem, das er nit mer in leben were. O Philomena, das ist nit die zusagung, wie du mir versprochen hast, als du sagtest, ich solte dir gwisse bottschafft von deinem ritter verkünden, du woltest von deinem trawren abston. Ja, dein trawren hat sich geendt, aber mir zu einem grossen nachteil. Ich aber hah nit mögen verston, wie du ein solchs gemeynt hast, jetzundt aber sih ich augenscheinlich. Gott von himmel müß sein erbarmen.‹

Solche und dergleichen klag der künig lang füren thet. Die leydig geschicht yetzundt uff dem palast erschallen was. Als nun die rät des künigs die sach vernummen, hand sie sich schnell zu dem künig in seiner schwester gemach gefüget. Da sie den künig in grossem klagen und jämerlichen geberden ob der todten leich ston fanden, so best sie mochten, in trösten theten. Aber alles umbsunst was; dann sein klag sich keinswegs mindret, sunder krefftiglich zunam und meret. Als nun die fürsten und herren semlichs spürten, einer under in den künig mit sanfften worten straffen thet und in von seinem fürnemmen eines teils abwandt und dannen fürt. Rosamunda aber und Laureta ir klagen und weynen erst anfiengen.

In dem die mär auch für Reinharten kam, wie Philomena verscheyden wer. Er aber mocht die ursach irs schmellen todts nit wißen; durumb er sich dann offt zu Laureta gemach füget, aber nit fand; dann sie noch bei der abgestorbnen leich ir weynen und klagen vollbringen thet. Die nacht also anfiel. Der künig zu Laureta und Rosamunda schicket, sie bitten ließ, das sie die nacht bei der leich bleiben wolten; das sie dann mit geneygtem willen vollbrachten. Darumb Reinhart dest minder zu Laureta kummen mocht, damit er die ursach hett mögen vernemmen, warumb doch Philomena so schnell von diser weit gescheyden wer.

Sich also in grossem unmut zu bet niderlegt. Mancher frembder gedancken im seines gesellen halben fürkam, aber nye gedacht, das er todt sein solt. Er lag also die gantz nacht ungeschlaffen, nichts anders thet dann an seinen allerliebsten Gabriotten zu gedencken. ›O mein allerliebster gsell und bruder‹, sprach er, ›nun was wilt du sagen, wann du vernimmpst, das die, so du ob aller weit lieb hast, also schnell mit todt abgangen ist! Fürwar dir würt nichts anders daruß folgen, dann das du den übrigen teyl deins lebens mit grossem schmertzen und klagen beschließen und enden würst. O mein allerliebster Gabriotto, wie wiltu sagen, wann ich dir ein semliche trawrige botschafft zuschick, dieweil du nichts dann frölicher mär von mir warten bist!‹

Mit semlichen gedancken Reinhart die gantz nacht ungeschaffen vertreiben thet, im solchen unmut fasset, das in ein groser frost anstieß, nit anders meynt, dann das in ein feber ankummen wer. In dem der liecht morgenstern an dem blawen himmel erscheinen thet, die vogel in allen feldern ir stimmen erklingen ließen. Des im Reinhart ein wenig wider mut schöpffet, uffstund, sich anthet, hin und her an dem küniglichen hoff spacieren gieng, biß der tag mit vollem gewalt das gantz erdtrich erleüchtet.

 

67.

 

Wie Reinhart vor großem leyd in onmacht fiel, im seine bede adern der median angiengen, also. in onmacht von diser welt schied.

Als es nun tag worden war, und alles hoffgsind uffgestanden was, Reinhart sich schnell zu eim scherer füget, im die beiden der median schlagen ließ, das feber, so er meynt haben, damit zu vertreiben. Demnach der künig allem hoffgesind gebot, sich umb tertzzeit zu samlen in den palast, ein yeder in schwartzer kleydung angethon. Dazwischen Reinhart alle forcht von im legt, in junckfraw Philomena gemach sich fuget, da er sein Rosamunda, Laureta sampt dem frawenzimmer in gantz schwartzer kleydung trauriglich sitzen fand.

Reinhart, sobald er der todten leich ansichtig ward, das weynen nit vorhalten mocht, sich zu Laureta füget, sie fraget, was doch die ursach des schnellen todts und sterbens sein möcht. ›O Reinhart‹, sprach Laurcta, ›ist dann dir verborgen das, so alles hoffgesind gut wissen tragen thut? Dein allerliebster freünd und gsell mit todt abgangen ist, hat seiner liebsten junckfrawen verschafft sein hertz zu bringen, welches du hie in disem ledlin selbs sehen magst.‹ Damit gab sies Reinharten zu seinen handen. Der das mit grossem leyd und schmertzen empfahen thet, sich bald zu Rosamunda, seiner liebsten junckfrawen, nidersetzet: ›O Rosamunda, mein allerliebste junckfraw, was sih ich hie jamer und leydt vor meinen augen!‹ Mit disen worten gantz in omacht fallen thet, in der junckfrawen schoß nidersanck, die zumal ser erschrecken thet.

In solcher omacht Reinharten beide adern angiengen, so fast bluteten, ee das man sein warnam, den merern teil seines gebluts verrört hat. Laureta zum ersten des gebluts warnam, dem jüngling sein einen ermell bald uffschneyd, die ader, so best sie mocht, verbinden thet, aber leyder zu spat kam; dann im die ander ader gleich einen brunnenquellen springen thet, deren niemants kein acht nam.

Rosamunda in grossen sorgen und nöten was, wiewol sie vor andren junckfrawen keins gleichen thun dorfft In dem Reinhart der junckfrawen, seiner liebsten Rosamunda, noch einen lieblichen blick gab, mit seinem mund zu verston gab, wie das er gern mit ir geret und seinen letsten abscheyd gemacht het, aber mer sein mocht. Also ungered seiner allerliebsten Rosamunda in iren armen verschyed.

Was grossen leydts der edlen junckfrawe da zustund, nit zu schreiben ist, als sie vernam, das der, welchen sie ob allen menschen liebt, in iren armen todt und verscheyden lag. Sie hub an und sprach: ›O mort mir ellenden junckfrawen!

Was unglückhafftiger stund thut mich hie überfallen, dieweil ich mein allerliebste junckfraw verloren hab und nun disen edlen jungen ritter in meiner schoß todt ligen sehen muß! O du ungutiger todt, kumb und löß mich von solchem schweren leyd, dieweil du mir heüt so nahen gewesen bist, mir mein junckfraw an der seiten und disen jungen ritter in meiner schoß hingenummen hast! Ich bitt, nim mich auch yetzundt mit diser edlen und wirdigen gesellschafft dahin. Wo mögent mir immer mer lustiger wegferten zuston dann Philomena, Reinhart und Gabriotto, welcher gewißlich noch hie zugegen umb den leib seiner liebsten junckfrawen schwebet!‹

Die mär auch bald dem künig zu wißen kam, wie Reinhart also verscheyden wer. Davon im ein newes leyd zustund, bald verordnet, das man im ein eerliche begrebnüß zurichten ließ, deßgleich sein schwester in ein künigliches grab sampt dem hertzen zu begraben.

 

68.

 

Wie man Philomena und Reinharten zu grab trug, Rosamunda den leichen nachvolgt, bei dem sarch sich uff des ritters leich legt, also mit kleinem rumor irem liebsten ritter nachvolget und starb; also warden die vier uß befelch des künigs in einen sarch begraben.

Demnach nun alles von dem ritter dem künig gesagt ward, gebot er, das man seiner schwester küniglich begrebnüß zurichten solt. Das hertz des ritters ward auch in einem guldinen gefeß zu ir gelegt. Darzu verschuff der künig, das man Reinharten erlichen zu der erden bestatten solt. Als es yetz ward umb nonzeit, wurden die drei liebhabenden hertzen mit nander zu grab getragen mit einen herrlichen und großen gebreng, davon nit not zu schreiben. Dann da was das hoffgesind den leichen nachfolgen; dergleich das gantz frawenzimmer in schwartzer kleydung hinnach folgten, und insunders Rosamunda, die sich mit grossem klagen und weynen zunechst bei der leich Reinharten des ritters halten thet, von grossem schmertzen unnd kläglichem weynen zum dickern mal nidergesuncken wer, wo sie Laureta nit erhalten hett, die dann zu allernechst bei ir was.

In solchem kläglichem woynen und klagen sie yetzundt zu dem küniglichen grub kummen waren, die leich allda nider salzten. Rosamunda sich nit lenger enthalten mocht; mit vollem leib sie sich uff die leich des ritters niderließ, also züchtig on alles rumor irem leben ein end gab. So stillschweygendt zugieng, das alle umbstender nit anders meynten, dann sie verharret allein also in irer klag. Zuletst Laureta hinzugieng, understund die junckfraw uffzuheben; aber alles umbsunst was.

Davon Laureta zumal grossen schrecken empfahen thet. ›O Rosamunda‹, sprach sie, ›wiltu mich arme, dein getrewe Laureta, allein in disem trawrigen leben vorlassen? Ach stand uff und ker wider mit mir in den küniglichen palast! O gott, mir armen verlassnen weib! Nun hab ich kein zuflucht auff allem erdtrich mer; dann ich die allerliebsten verloren hab.‹

Von disem geschrey der künig noch zu grösserm leyd bewegt ward, wiewol im der todt der junckfrawen noch verborgen was. Der künig seinen marschalck zu Laureta schicket, ließ ir gebieten, das sie von irem klagen und jamerlichem geschrey abstünd. Das also an sie gelangt ward, aber sie nit dest minder ir klag für sich furte. ›Ach gott‹, sprach sie, ›wie mag ich von meinem klagen lassen, dieweil meine allerliebsten junckfrawen allhie todt vor mir ligen!‹ – ›Wie?‹ sprach der marschalck, ›beide jungfrawen? Ist dann Rosamunda auch etwas leydts widerfaren?‹ – ›Ja leyder‹, sprach Laureta, ›dann sie gleich so wol als Philomena todt hie liegen thut.‹ – ›Das erbarm gott‹, sprach der marschalck; damit von Laureta zu dem künig gieng, im all ding zu verston gab.

Der künig mit grossem unmut [sich] schnell zu den toden cörpeln füget; sein hertz im von newer in grösser leiden und leyd bewegt ward; dann im Rosamunda von wegen seiner schwester seer geliebt hat. Also verschuff der künig, das man die beyde zu seiner schwester und dem hertzen vergraben solt, dieweil sie in irem leben solche einbrünstige liebe gehabt hetten, des dann ir sterben ein gnugsame anzeygung was. Nach dem mit sampt seinen räten wider in den küniglichen palast giengen. Da der künig lange zeit mit grossem leyd vertreiben thet, grossen rewen gewann, das er die vier personen nit in freüden bei einander gelassen hat; aber sein rewen gar zu spat was.

Dieweil sich nun semliche sachen verloffen hatten, was der alt Gernier nye anheymisch gewesen; dann er auß befelch des künigs ettlicher geschefften halben außgeritten was. Als er aber yetzundt wider heym kam, nit lang stund, im dise leydige geschicht zu wissen kam. Davon der gut alt ritter in solchen grossen schmertzen kam, das nit ein wunder gewesen wer, der alt ritter wer ihn auch mit todt nachgefolgt.

›O gott, ich klag dir‹, sprach Gernier, ›das ich in Engelandt ye kummen bin. Dann ich dardurch meines sons beraubt, auch meinen guten und lieben freünd Reinharten nit mehr sehen mag. So ist der künig auch umb sein schwester kummen, dergleichen Rosamunda, die zart unnd edel junckfraw, ir leben drumb geben hat. Weh mir armen verlassnen alten! Zu wem soll ich mich hinfürter kehren! Meine liebsten freünd unnd kind sind dahin. Gott wolt, ich nur auch bei in in ir begrebnüs leg!‹ Dergleichen ein ernstliche klag Gernier ein lange zeit an dem küniglichen hoff vertreiben thet.

Das ward dem künig zuletst angesagt. Der künig groß bedauren mit dem ritter hat, nach im schicket. Als nun Gernier für in kam, der künig anhub unnd sprach: ›Gernier, dein leiden und kummer mir von hertzen leyd ist, und hab auch warlichen nit klein bedauren mit dir, dieweil du also ein alt betagt mann bist. Aber biß getröst! Ich will dich alles deines leyds ergetzen unnd dich mit einem rüwigen ampt versehen. Dann mir grossen schmertzen bringt, das ich deinen son Gabriotto und mein liebste schwester nit bei einander haben mag; das aber leyder nit mehr sein mag. Darumb, Gernier, solt du an statt deines sons lieb wert an meinem hoff gehalten werden.‹

Der ritter dem künig seins erbietens dancksaget, also lange zeit seines liebsten sons nye vergessen mocht.

 

69.

 

Wie der künig der junckfrawen Rosamunda vatter seiner tochter todt zu wissen thut.

Demnach es nit lang anstund, der künig dem graffen, Rosamunda vatter, seiner tochter sterben zu wissen thet. Der graff unnd die gräffin grosse klag umb ir tochter fürten, sich zuhandt uffmachten, in Engelandt kamen. Da sie erst aller sachen bericht wurden, erst mit grossem jamer ir allerliebste tochter klagen wurden, als sie vernamen, das Reinhart also ein edler ritter gewesen was unnd ihnen aber das verborgen gewesen wer.

Der graff anhub zu klagen unnd sprach: ›O Rosamunda, mein allerliebste unnd einige tochter, warumb hast du mir nit dein anligen zu verston geben, dieweil ich doch vernimb den ritter ein so ehrlichen mann gewesen sein! Gott wolt, das ich dich bei leben haben möcht und deinen liebsten ritter! Ich wolt euch beyde aller ewer hoffnung ergetzen; das aber leyder nit mehr geschehen mag. Das ich gott von hymmel klagen muß.‹

Dergleichen klag der graff unnd die gräffin lang furten umb ir allerliebste tochter Rosamunda und in langwirigem trauren unnd weynen ir leben zuletst auch endeten. Also hat die einbrünstig liebe so krefftig an disen jungen menschen gewürckt, das sie dardurch ir leben geendt hand. Denen gott die ewig rug geben unnd verlihen wölle, uns auch alle nach disem zergenglichen jamerthal zu im in sein ewigs reich nemmen.

AMEN.

